^

Bahasa Banjar

Jon, Rut in the Banjar language of Malaysia

copyright © 2019 Wycliffe Bible Translators, Inc.
Language: Banjar
Contributor: Wycliffe Bible Translators, Inc.

KulawargaNabiIsa.com

https://www.youtube.com/c/KulawargaNabiIsa

https://www.facebook.com/KulawargaNabiIsa/

All rights reserved.

2025-04-26

ePub generated by Haiola 8 Aug 2026 from source files dated 26 Apr 2025

3d2b7fde-ff59-503b-a2d0-55ad065cf7df

Kejadian

1

2

3

4

6

7

8

9

12

13

14

15

16

17

18

21

22

Kejadian

1

Hari panambaian: Allah manjadiakan tarang wan mamisahakannya lawan kadap.

1 Pamugaan, Allah manjadiakan langit wan bumi. 2 Bumi baluman bapotongan wan puang. Bumi dibungkus banyu wan kadada tarang di mana-mana. Ruh Allah malayang-layang di atas banyu. 3 Lalu Allah bapirman, “Baadalah tarang!” Lalu tarang tu ada. 4 Allah maanggap baik wan katuju malihat tarang nang diadaakan-Nya tu. Lalu dipisahakan-Nya ai tarang tu lawan kadap. 5 Tarang tu dingarani-Nya “siang”, nang kadap tu dingarani-Nya “malam”. Imbah malam, lalu baisukan. Itu pang hari nang panambaian.

Hari kadua: Allah manjadiakan langit.

6 Pada hari nang kadua, Allah bapirman, “Baadalah kubah hawa ditangah-tangah samunyaan banyu gasan mahalat banyu nang ada di atas lawan banyu nang ada di bawah.” 7 Lalu ada ai kubah hawa tu. 8 Kubah hawa tu dingarani-Nya “angkasa”.

Hari katalu: Allah manjadiakan daratan, lautan, wan papuhunan.

9 Pada hari nang katalu, Allah bapirman, “Bakumpul, samunyaan banyu nang ada di bawah langit sakira talihat tanah nang karing”. Lalu kalihatan ai tanah nang karing tu. 10 Tanah nang karing tu dingarani-Nya 'daratan', sadangkan kumpulan banyunya dingarani-Nya 'lautan'. Allah maanggapnya baik wan katuju malihatnya. 11 Lalu Allah bapirman, “Balacukan ja di tanah samunyaan tatumbuhan nang babigi wan papuhunan nang babuah buah nang babigi sakira papuhunan tu tatarusan ada di bumi.” 12-13 Lalu balacukan ai tatumbuhan wan papuhunan di tanah tu. Allah maanggapnya baik wan katuju malihatnya.

Hari kaampat: Allah manjadiakan matahari, bulan wan bintang-bintang.

14 Pada hari nang kaampat, Allah bapirman “Baadalah matahari, bulan, wan bintang-bintang gasan mamisahakan siang lawan malam, wan manjadi tanda nang manunjukakan bamulanya wan baahirnya musim, hari, wan tahun-tahun 15 wan jua gasan manarangi bumi.” Ada ai lalu matahari, bulan wan bintang-bintang tu. 16 Nang taganal, yaitu matahari, gasan manarangi siang. Nang tahalus, yaitu bulan, gasan manarangi malam, wan diadaakan-Nya jua bintang-bintang. 17 Samunyaan nang itu diandak Allah di atas langit gasan manarangi bumi, 18-19 yaitu gasan manarangi siang wan malam, wan gasan mamisahakan tarang lawan kadap. Allah maanggapnya baik wan katuju malihatnya.

Hari kalima: Allah manjadiakan makhluk hidup nang bakariapan di banyu wan makhluk hidup nang batarabangan.

20 Pada hari nang kalima, Allah bapirman, “Baadalah sagala macam makhluk hidup nang bakariapan di banyu, wan sagala macam makhluk hidup nang bahalar nang batarabangan di angkasa.” 21 Maka dijadiakan-Nya binatang-binatang laut nang ganal-ganal wan sagala macam makhluk hidup nang bakunyungan, nang bakariapan dalam banyu, wan sagala macam makhluk hidup nang bahalar. Allah maanggapnya baik wan katuju malihatnya. 22-23 Allah mambarkahi samunyaan nang itu wan manyuruh makhluk nang hidup di banyu supaya baranakan, batambah banyak sampai mahibaki lautan, wan manyuruh makhluk-makhluk nang bahalar supaya batambah banyak.

Hari kaanam: Allah manjadiakan sagala macam makhluk nang bagarak, wan manjadiakan manusia.

24 Pada hari nang kaanam, Allah bapirman, “Baadalah di bumi sagala macam makhluk nang bagarak, binatang inguan, binatang nang marayap, wan sagala macam binatang liar.” Lalu ada ai samunyaan nang itu. 25 Imbah manjadiakan samunyaan nang itu, Allah maanggap baik wan katuju malihat samunyaannya. 26 Lalu Allah bapirman, “Nah, Kami handak manjadiakan manusia nang kaya gambaran Kami.* Maka manusia pacangan bakuasa atas iwak-iwak, burung-burung, binatang-binatang inguan, wan samunyaan binatang nang bagarak di bumi, pokoknya manusia pacangan bakuasa atas saluruh bumi.” 27 Maka Allah manjadiakan manusia tu nangkaya gambaran-Nya, nangkaya gambaran Allah saurang, dijadiakan-Nya manusia, lalakian wan babinian. 28 Allah mambarkahi bubuhannya wan bapirman ka bubuhannya: “Baanakcucu wan batambah banyak, hibaki wan kuasai bumi! Kuasai iwak-iwak wan burung-burung, wan sagala binatang nang bagarak di bumi. 29 Nah, gasan makanan bubuhan ikam, kubariakan samunyaan tatumbuhan nang babigi wan pupuhunan nang buahnya babigi di saluruh bumi” ujar Allah bapirman ka manusia. 30 “Tapi gasan sagala binatang nang banyawa di bumi wan sagala burung di angkasa, kubariakan sagala tatumbuhan hijau gasan makanannya” ujar Allah bapirman. Lalu jadi ai nang kaya itu. 31 Imbah malihat samunyaan nang diadaakan-Nya tu, Allah katuju wan maanggapnya bujur-bujur baik banar.

2

Allah mambarkahi hari nang kapitu

1 Kaputingannya, pada hari nang kaanam tu, tuntungan ai langit, bumi lawan sagalaan isinya. 2 Imbah manuntungakan gawian-Nya tu, baistirahat ai Allah pada hari nang kapitu.* 3 Karna pada hari nang kapitu Allah sudah ampih bagawi manjadiakan samunyaan nang sudah diadaakan-Nya tu, maka hari nang kapitu tu, dibarkahi wan dikudusakan Allah.

4 Nang kaya itu pang kisahnya langit wan bumi wayah dijadiakan-Nya.

Wayah Allah Al Khalik* manjadiakan bumi wan langit, 5 baluman ada lagi kakumpaian di bumi wan baluman ada jua papuhunan nang mancungulan di padang lantaran Allah Al Khalik baluman manurunakan hujan ka bumi, wan baluman ada jua urang nang manggawi tanah tu.

6 Tapi wayah itu ada banyu kaluar matan tanah nang mambasahi saluruh bumi. 7 *Allah Al Khalik maulah manusia nang panambaian matan tanah lalu ditiup-Nya pahinakan nang mambariꞌi hidup ka dalam hidungnya, lalu hidup ai manusia tu.

Manusia di Taman Eden di bumi

8 ALLAH Al Khalik manyiapakan Taman Eden† di bumi di subalah timur. Disitu pang diandak-Nya manusia nang diulah-Nya tu. 9 ALLAH Al Khalik manumbuhakan bamacam-macam papuhunan nang bagus-bagus gasan dilihat lawan nang buahnya nyaman-nyaman gasan dimakan. Di tangah-tangah taman tu, ada dua rapun puhun. Sarapun puhun nang mambari hidup. Sarapunnya puhun nang mambari pangatahuan sual napa nang baik wan napa nang jahat.*

10 Ada sungai nang maalir matan daerah Eden nang mambariꞌi banyu gasan taman tu. Imbah kaluar matan situ, tabagi manjadi ampat sungai. 11  12  13  14  15 Allah Al Khalik maulah manusia tu bagana di Taman Eden tu gasan bausaha wan maharagunya.

16 “Samunyaan pupuhunan dalam taman ini kawa haja ikam makan buahnya sakahandak hati ikam 17 kacuali puhun nang mambari pangatahuan tantang napa nang baik wan napa nang jahat, jangan ikam makan buahnya, sualnya amun ikam mamakannya, ikam musti mati, hari itu jua” ujar ALLAH Al Khalik bapirman ka manusia tu.

18 “Kada baik amun manusia tu saurangan haja. Aku handak maulahakan pasangan nang cocok gasan mangganiꞌi inya” ujar ALLAH Al Khalik bapirman.

19 ALLAH Al Khalik maulah matan tanah sagala binatang hutan wan sagala burung di angkasa. Lalu samunyaan dibawa-Nya ka manusia tu, gasan malihat nangkaya apa manusia tu mangaraninya. Ngaran nang dibariakan manusia tu, itu pang nang manjadi ngaran tiap-tiap makhluk hidup tu. 20 Lalu manusia tu mangarani sagala binatang inguan, sagala burung di angkasa, wan sagala binatang hutan. Manusia tu sadar amun samunyaan binatang bapasang-pasangan, lalakian wan babinian. Tagal gasan inya saurang, baluman ada pasangannya. 21 Maka ALLAH Al Khalik maulah manusia tu guring janak. Parahatan inya guring tu, dicabut ALLAH Al Khalik sabilah tulang rusuknya. Lalu ditukupi-Nya pulang lawan daging. 22 Matan tulang rusuk nang dicabut ALLAH Al Khalik tu, diulah-Nya saikung babinian, lalu imbah manusia tu bangun guring, babinian tu dihadapakan Allah ka manusia tu. 23 

“Nah ini pang, tulang matan tulangku,

wan daging matan dagingku.

Inya pacangan disambat babinian

sualnya inya diambil matan lalakian‡” ujar manusia tu baucap.

24 Lantaran itu pang, lalakian pacangan maninggalakan abahnya wan umanya lalu basatu lawan bininya, makanya kaduduanya manjadi satu. 25 Manusia wan bininya tu, kaduduanya batilanjang bulat, tagal biar nangkaya itu bubuhannya kada marasa supan.

3

Bamulanya manusia badusa

3:1-24

1 Nah, di antara samunyaan binatang di darat nang diadaakan ALLAH Al Khalik, ular adalah binatang nang paliciknya.

“Bujurlah Allah manangati bubuhan ikam mamakan samunyaan bubuahan di taman ini?” ujar ular manakuni babinian tu.*

2 “Kada nang kaya itu pang! Samunyaan buah matan pupuhunan nang ada di taman ini, bulih haja kami makan 3 kacuali buah puhun nang tumbuh di tangah-tangah taman ini. Kami ditangati Allah mamakannya. Manjapainya haja gin, kada bulih! Kaina kami mati jar-Nya” ujar babinian tu manyahut.

4 “Bah, bubuhan ikam tu kada pacangan mati pang! 5 Tapi bubuhan ikam pacangan manjadi nangkaya Allah sualnya bubuhan ikam pacangan tahu napa nang baik wan napa nang jahat. Allah gin sudah tahu jua nang itu. Makanya Inya manangati bubuhan ikam mamakan buah nang itu” ujar ular mambunguli babinian tu.

6 Babinian tu malihat amun buah puhun tu pina bagus-bagus kalihatannya, wan pina nyaman-nyaman, amun dimakan. Lawan pulang, buah puhun tu pina mambari kapingin lantaran bisa maulah urang batambah pintar. Diputiknya ai buah tu, lalu diigutnya. Diunjukinya jua ka lakinya nang ada di higanya. Lalu umpat ai jua lakinya mamakan buah tu. 7 Imbah itu, langsung supan ai bubuhannya sualnya bubuhannya hanyar haja sadar amun bubuhannya tu batilanjang bulat. Lalu bubuhannya maayam daun puhun ara gasan manukupi aurat bubuhannya.

8 Wayah hari naung, manusia wan bininya tu mandangar ALLAH, Al Khalik, datang di taman itu. Lalu basambunyian ai bubuhannya di sasala pupuhunan di taman tu.

9 “Ui, Dam, lagi di mana ikam?”† ujar ALLAH Al Khalik mangiaw lalakian nang panambaian tu.

10 “Pas mandangar Pian ada di sini, takutan ai ulun sualnya ulun batilanjang. Lantaran itu pang, ulun lalu basambunyi” ujar manusia tu manyahut.

11 “Siapa garang nang mamadahi ikam amun ikam tu batilanjang? Bisa bisa ikam sudah mamakannyalah, buah puhun tu nang kutangati ikam mamakannya?” ujar ALLAH Al Khalik batakun.

12 “Babinian nang Pian bawaakan gasan ulun tu nah, inya nang manjulungi ulun buah nang itu, makanya ulun makan” ujar manusia tu manyahut.

13 “Kanapa maka ikam sampai balaku nang kaya itu?” ujar ALLAH Al Khalik manakuni babinian tu.

“Ular tu nah nang mambunguli ulun sampai ulun tamakan buah puhun tu” ujar babinian tu manyahut.

Manusia dihukum ALLAH Al Khalik lantaran badusa

14 “Lantaran ikam balaku nang kaya itu, takutuk ikam di antara samunyaan binatang inguan wan binatang hutan. Lawan parut ikam tu pang, ikam pacangan manjalar wan pacangan tamakan dabu tanah saumur hidup ikam. 15 Aku pacangan maulah ikam wan babinian tu bamusuhan, wan antara juriat ikam wan juriat babinian tu bamusuhan jua. Juriat babinian tu pacangan maramukakan kapala ikam, wan ikam pacangan mamatuk tumit juriatnya” ujar ALLAH Al Khalik baucap ka ular tu.

16 Lalu ujar ALLAH Al Khalik ka babinian tu, “Aku pacangan maulah ikam ngalih wayah ikam batianan wan banyak maharit sakit wayah ikam baranak. Ikam handak manguasai laki ikam, tapi malahan inya nang pacangan bakuasa atas ikam.”

17 Lalu ujar ALLAH Al Khalik ka lalakian tu, “Ikam hakun maumpati pandiran bini ikam wan mamakan buah puhun nang sudah kutangati. Maka lantaran itu pang, tanah ini Ku-kutuk. Ikam pacangan ngalih wan uyuh bacari rajaki matan tanah ini saumur hidup ikam.* 18 Rukam wan kumpai baduri nang pacangan tumbuhan. Napa nang ikam tanam di padang pacangan manjadi makanan ikam. 19 

Pacangan bapaluh leher

ikam mancari makan

sampai ikam babulik pulang manjadi tanah

sualnya matan tanah tu, ikam diulah.

Lantaran ikam tu matan tanah,

ikam pacangan babulik pulang ka tanah” ujar ALLAH Al Khalik baucap ka lalakian tu.

20 Manusia tu mangarani bininya 'Hawa' lantaran inya tu pang nang pacangan manjadi paninian samunyaan manusia.‡ 21 Lalu ALLAH Al Khalik maulah baju matan kulimbit binatang gasan manusia wan bininya. Lalu dipurukakan-Nya baju tadi ka bubuhannya.

Manusia disuruh bajauh matan taman Eden

22 “Nah, manusia tu sudah manjadi nang kaya salah satu dari Kita sualnya bubuhannya sudah tahu sual napa nang baik wan napa nang jahat. Maka wayah ini jangan sampai inya mamutik buah matan puhun nang mambari hidup tu, lalu mamakannya, lalu hidup salawasan ai kaina inya” ujar ALLAH Al Khalik bapirman.* 23 Maka bubuhannya disuruh bajauh ulih ALLAH Al Khalik di Taman Eden tu sakira manggawi tanah nang matan tanah tu inya diambil. 24 Imbah manyuruh manusia tu bajauh matan Taman Eden tu, Allah Al Khalik manugasakan babarapa ikung malaikat manjaga di subalah timur taman tu.§ Diandak-Nya jua pedang nang banyala-nyala wan bapusing-pusing manyambar-nyambar ka sagala arah gasan manjaga jalan masuk ka puhun nang mambari kahidupan tu.

4

Kabil lawan Habil

4:1-16

1 Imbah itu, Adam guring lawan Hawa, bininya. Batianan ai bininya tu, lalu inya maranakakan saikung anak lalakian nang dingaraninya Kabil.*

“Lawan partolongan Allah ta alla, aku sudah baulihi saikung anak lalakian” ujar Hawa. 2 Lalu, diranakakannya pulang Habil, adingnya Kabil. Habil bainguan kambing domba. Sadangkan Kabil bakabun. 3 Kada lawas, Kabil mambawa sapalih matan hasil kabunnya jadi kurban parsambahan gasan basukur wan mahurmati Allah. 4 Lalu Habil mambawa korban parsambahan jua, nang dibawanya tu bahagian nang pambaiknya matan anak panambaian kambing dombanya nang disumbalihnya. Maka sanang ai Allah lawan Habil wan parsambahannya, 5 tapi kurban parsambahan Kabil kada diherani-Nya. Lalu panas ai hati Kabil wan muhanya marangut.

6 Lalu Allah baucap lawan Kabil, “Kanapa maka hati ikam pina panas wan muha ikam pina marangut? 7 Amun kalakuan ikam tu bujur, musti Kutarima ikam wan kurban parsambahan ikam. Tapi amun kalakuan ikam tu kada bujur, maka dosa sudah mahadang handak manguasai ikam, tapi ikam tu pang nang samustinya manguasainya.”

8 “Bil, kita ka padang kah?” ujar Kabil baucap lawan Habil, adingnya. Wayah baduaan ada di padang, bakakajutan Kabil mamangkung Habil, lalu dimatiꞌinya, adingnya tu.

9 “Bil, mana si Habil, ading ikam tu?” ujar Allah batakun lawan Kabil.

“Mana ulun tahu? Ulun ni lain tukang jaganya” ujar Kabil manyahut.

10 “Sudah kaliwaran kalakuan ikam ni. Darah ading ikam bakuciak matan tanah bahadu lawan Aku. 11 Takutuk ikam. Lantaran itu, tanah nang muntungnya manganga manarima darah ading ikam, nang ikam matiꞌi tu, kada manarima ikam lagi. Ikam Kusuruh bajauh matan banua ini. 12 Bilanya ikam manggawi tanah tu, maka tanah tu pacangan kada tapi kawa lagi mambawa hasil gasan ikam. Ikam pacangan diburu-buru, makanya ikam kaina bapindah-pindah tarus di bumi” ujar Allah.

13 “Hukuman ulun ni barat banar. Ulun kada sanggup manyandangnya. 14 Kaya apa yo ulun ni? Wayah ini jua, Pian manyuruh ulun bajauh matan banua ini, amun kaya itu bujur-bujur tapisah ai ulun lawan Pian. Ulun ni kaina jadi urang nang diburu-buru wan bapindah-pindah tarus. Makanya siapa haja nang batamuan lawan ulun ni musti handak mamatiꞌi ulun” ujar Kabil lawan Allah.

15 “Kada pacangan nang kaya itu pang! Amun ada jua urang nang mamatiꞌi ikam, urang tu pacangan dibalas pitu kali lipat” ujar Allah lawan Kabil.

Lalu Kabil dibari ciri ulih Allah sakira inya kada dimatiꞌi urang. 16 Maka tulak ai Kabil maasingakan dirinya saurang matan hadirat Allah. Mulai wayah itu, inya kada kawa lagi bapandir langsung lawan Allah. Lalu inya bagana di banua nang bangaran Nod, di subalah timur Eden.†

Juriat Kabil, Set, wan Enos

17 Lalu Kabil guring lawan bininya. Batianan ai bininya tu lalu maranakakan saikung anak lalakian nang dibari ngaran Henok. Lalu Kabil maulah sabuah kota nang dingaraninya Henok, nang kaya ngaran anaknya. 18 Henok tu abahnya Irad, Irad tu abahnya Mehuyael. Mehuyael tu abahnya Metusael. Metusael tu abahnya Lameh.

19 Lameh tu babini dua. Nang saikung bangaran Ada. Nang saikungnya lagi bangaran Zila. 20 Si Ada maranakakan Yabal. Yabal tu pang padatuan urang-urang nang bagana di tenda-tenda, nang gawiannya bainguan. 21 Adingnya Yabal tu bangaran Yubal. Yubal tu urang nang panambaian nang jadi pamain kecapi wan kuriding. 22 Zila maranakakan Tubal-Kain. Tubal-Kain tu urang nang panambaian jadi pandai wasi wan tambaga. Ading babiniannya bangaran Naama.

23 Kadudua bini Lameh dikiaunya balalu inya baucap,

“Ui, bini biniku, cuba dangarakan Abah bakisah:

Ada saikung lalakian kumatiꞌi lantaran inya malukai aku.

Lalakian nang anum tu kumatiꞌi lantaran inya mahantam aku sampai bangkak. 24 

Amun nang mamatiꞌi Kabil harus dibalas pitu kali lipat,

maka nang mamatiꞌi aku, harus dibalas pitu puluh pitu kali lipat.”

25 Lalu Adam guring pulang lawan bininya. Baranak ai pulang bininya tu. Anak lalakian tu dingarani Set‡ ulih bini Adam sualnya inya baucap, “Ulun dibari Allah pulang anak lalakian gasan pangganti Habil nang dimatiꞌi Kabil, kakanya.”

26 Imbah itu, gasan Set diranakakan jua saikung anak lalakian lalu dingaraninya Enos. Wayah itu, hanyar urang bamula mamakai ngaran ALLAH sambil manyambah ALLAH.

6

1  2  3  4 

5 ALLAH malihat kalakuan manusia nang bakaliwaran jahatnya di bumi. Sagala kahandak hati bubuhannya bilang nang jahat-jahat haja.

6 Maka manyasal ai Allah lantaran manjadiakan manusia di bumi. Inya tasinggung banar. 7 Lalu Allah bapirman, “Aku handak mambinasaakan manusia nang sudah Kujadiakan, tamasuk samunyaan binatang wan burung-burung. Sualnya Aku manyasal banar sudah manjadiakan bubuhannya.”

8 Tagal Nuh dibariꞌi rahmat ulih Allah.

Riwayat Nuh

6:9-22

9 Ini nah riwayat Nuh. Sidin tupang nang bujur urangnya wan kadada calanya di antara urang-urang nang hidup di jaman itu. Sidin tu parak banar lawan Allah. 10 Sidin baisi talu ikung anak lalakian nang bangaran Sim, Ham, wan Yapet. 11 Tagal di mata Allah urang-urang nang lain samunyaannya jahat-jahat; di mana-mana hati bubuhannya kajam-kajam wan katuju bakakarasan. 12 Allah manjanaki bumi. Sabujurannya bumi tu sudah rusak banar lantaran samunyaan makhluk kadada nang bujur hidupnya. 13 Lalu Allah bapirman lawan Nuh, “Nuh, Aku handak mambinasaakan samunyaan makhluk di bumi sualnya bilang bakakarasan haja kalakuan bubuhannya.

14 Ulah gasan ikam lawan kulawarga ikam sabuah parahu matan kayu gofir*. Parahu tu musti ikam ulah bapitak-pitak. Dampuli sabalah luar wan sabalah dalamnya sakira kada masuk banyu. 15 Nang kaya ini nah ikam musti maulah parahu tu, panjangnya 133 meter, libarnya 22 meter, wan tingginya 13 meter. 16 Ulahakan parahu tu hatapnya 44 sentimitir di atas tawing-tawingnya. Ulah parahu tu talu tingkat: bawah, tangah, wan atas. Imbah itu, bariꞌi lawang di tawing higanya. 17 Sabujurannya, Aku handak mandatangakan banyu baꞌah ganal wan hujan labat sampai sabumian tinggalam supaya matian samunyaan nang hidup wan banyawa di kulung langit. Sabarataan nang hidup di bumi pacangan matian. 18 Sadangkan lawan ikam, Aku handak maadaakan parjanjian. Ikam, bini ikam, anak-anak lalakian ikam, lawan minantu-minantu ikam pacangan babuatan ka dalam parahu tu. 19 Bawa ka dalam parahu tu samunyaan makhluk hidup, sapasang sapasang satiap janisnya sakira bubuhanya taharagu wan tatap hidup basama-sama lawan ikam. 20 Samunyaan binatang nang bagarak pacangan datangan sapasang sapasang ka ikam sakira bubuhannya taharagu wan tatap hidup.

21 Ikam Nuh-ai, bawa samunyaan nang kawa dimakan; kumpulakan gasan makanan bubuhan ikam wan binatang binatang tadi” ujar Allah bapirman ka Nuh. 22 Lalu digawi Nuh ai samunyaan parintah Allah tu. Napa nang diparintahakan Allah, kaya itu pang nang digawi sidin.

7

Banyu baꞌah ganal

7:1-24

1 Lalu Allah bapirman lawan Nuh, “Ayu babuatan ka dalam parahu, ikam, bini ikam, anak-anak wan minantu-minantu ikam. Sualnya ikam haja nang Ku-lihat bujur di antara urang-urang di jaman ini. 2 Matan samunyaan binatang nang kada haram bawa pitu pasang, laki wan bini. Sadangkan binatang nang haram bawa sapasang-sapasang haja, laki wan bini. 3 Kaya itu jua, satiap janis burung bawa pitu pasang, laki wan bini sakira kada habis di saluruh bumi. 4 Sualnya pitu hari lagi Aku handak manurunakan hujan labat nang kada sing ampihan salawas ampat puluh hari ampat puluh malam, wan Aku handak mabinasaakan samunyaan makhluk nang sudah Kujadiakan di bumi.” 5 Lalu digawi Nuh ai samunyaan nang disuruhakan Allah ka sidin.

6 Wayah banyu baꞌah ganal maninggalamakan bumi, umur Nuh anam ratus tahun.

7 Lantaran handak baꞌah tu, Nuh, bini sidin, lawan anak-anak sidin lawan minantu-minantu sidin babuatan ka dalam parahu tu. 8 Lalu datangan ai sapasang-sapasang matan samunyaan janis binatang nang kada haram lawan nang haram, burung-burung lawan samunyaan binatang nang marayap di bumi, 9 babuatan ka parahu mandapati Nuh nang kaya nang disuruhakan Allah. 10 Imbah pitu hari, datang ai banyu baꞌah ganal nang maninggalamakan bumi. 11 Pas Nuh baumur anam ratus tahun, di bulan nang kadua, hari nang kapitu walas, tabungkasan samunyaan sumber-sumber banyu nang ada di dalam tanah. Banyu-banyu nang ada di langit gin saling darasan baguguran ka bumi. 12 Turun ai hujan nang sing labatan, kada sing ampihan ampat puluh hari ampat puluh malam. 13 Damintu jua, Nuh, bini sidin, lawan anak-anak sidin nang bangaran Sim, Ham, wan Yapet, lawan minantu-minantu sidin babuatan ka dalam parahu tu. 14 Umpat jua babuatan sagala janis makhluk nang hidup, sagala binatang liar, sagala binatang inguan, sagala janis binatang nang bahalar, lawan sagala janis binatang nang marayap. 15 Samunyaan nang banyawa datangan sapasang-sapasang babuatan ka dalam parahu tu mandapati Nuh. 16 Nang babuatan tu laki bini satiap janis binatang, nang kaya disuruhakan Allah lawan Nuh. Imbah itu, ditukup Allah lawang parahunya. 17 Ampat puluh hari ampat puluh malam hujan labat sampai maninggalamakan bumi. Banyunya batinggi tarus lalu parahu tu timbul, taangkat tinggi matan tanah. 18 Banyunya batambah banyak, batinggi tarus manguasai bumi, lalu timbul ai parahu tu di atas banyu. 19 Banyunya daras banar batambah tarus sampai tinggalaman gunung-gunung nang tinggi nang ada di saluruh bumi. 20 Banyunya batinggi tarus sampai pitu miter tingginya di atas puncak-puncak gunung. 21-23 Maka matian ai sabarataan makhluk hidup nang banyawa, nang bahinak, nang bagarak di bumi, burung-burung, binatang liar, binatang inguan, sagala binatang nang marayap, nang bakariapan di bumi, tamasuk manusia jua. Maka Nuh haja nang masih hidup lawan samunyaan nang ada lawan sidin dalam parahu tu. 24 Banyunya manguasai bumi, kada sing surutan salawas 150 hari.

8

Banyu baꞌah ganal surut

8:1-22

1 Allah mangganang Nuh lawan sagala binatang liar, wan sagala binatang inguan nang ada lawan sidin dalam parahu tu. Maka Allah maulah angin batiup di bumi nang maulah banyu basurut. 2 Sumber-sumber banyu nang di bawah tanah wan sumber-sumber banyu nang di langit disumpali. Lalu ampih ai hujannya. 3 Banyunya sasar basurut di bumi. Imbah 150 hari banyunya kada tapi tinggi lagi. 4 Dalam bulan nang kapitu, pada hari nang kapitu walas, parahu tu tagalang di pagunungan Ararat. 5 Banyunya basurut tarus sampai bulan nang kasapuluh. Pada hari nang panambaian di bulan nang kasapuluh, talihat sudah puncak-puncak gunung.

6 Imbah ampat puluh hari, Nuh mambuka lalongkang nang diulah sidin di parahu tu. 7 Lalu dilapas sidin saikung burung gagak. Burung tu tarabang bulang bulik sampai banyunya bujur-bujur surut. 8 Lalu Nuh malapas saikung burung dara gasan malihati kalu ai banyu sudah surut di bumi. 9 Tagal burung dara tu kada mandapati wadah gasan hinggap sualnya banyunya masih manukupi bumi. Maka babulik ai inya ka parahu. Nuh manyurung tangan sidin, lalu dibawa sidin masuk burungnya. 10 Dihadangi sidin pitu hari lagi, lalu dilapas sidin pulang burung dara tu matan parahu. 11 Wayah kamarian, burung dara tu babulik pulang ka wadah sidin, sakalinya di hujung patuknya ada salambar pucuk zaitun nang masih sigar! Maka tahu ai Nuh amun banyu sudah surut di bumi. 12 Dihadangi sidin pulang pitu hari lagi. Lalu dilapas sidin pulang burung daranya. Sakalinya, burung dara tu kada babulik pulang ka wadah sidin.

13 Wayah Nuh baumur 601 tahun, pada hari nang panambaian dalam bulan nang panambaian, bumi bamula karing. Nuh mambuka hatap parahu tu lalu balilihat. Sakalinya tanahnya sudah karing. 14 Dalam bulan nang kadua, pada hari nang kadua puluh pitu tu, bumi sudah bujur-bujur karing.

15 Lalu, Allah bapirman lawan Nuh: 16 “Turunan ja matan parahu, ikam, lawan bini ikam, anak-anak ikam, lawan minantu-minantu ikam. 17 Bawa turun jua samunyaan makhluk nang banyawa nang ada lawan ikam, burung-burung, binatang, wan sagala binatang nang marayap di bumi sakira bubuhannya mahibaki bumi, baranakan, wan batambah banyak di atas bumi.”

18 Maka turunan ai Nuh, bini sidin, anak-anak sidin, lawan minantu-minantu sidin. 19 Sagala binatang liar, sagala binatang nang marayap wan sagala burung, pokoknya samunyaan nang bagarak di bumi turunan matan parahu tu manurut janisnya. 20 Lalu Nuh manyusun batu manjadi mija gasan mambanam hewan kurban gasan mahurmati Allah. Diambil sidin babarapa ikung matan satiap janis binatang wan burung nang kada haram. Lalu diparsambahakan sidin manjadi kurban banaman di atas mija batu tadi. 21 Allah mancium parsambahan nang harum tu lalu bapandir dalam hati-Nya, “Aku kada pacangan lagi mangutuk bumi lantaran manusia, biar bubuhannya bakahandak jahat mulai lagi anum. Aku kada pacangan lagi mahabisi samunyaan makhluk hidup nang kaya sudah Ku-binasaakan lawan banyu baꞌah ganal. 22 Salawas bumi masih ada, pacang ada tatarusan musim batanam wan mangatam, musim dingin wan musim panas, musim kamarau wan musim hujan, siang wan malam.”

9

Parjanjian Allah lawan Nuh

1  2  3  4  5  6  7 

8 Lalu Allah bapirman lawan Nuh wan anak-anak sidin nang ada basama-sama lawan sidin, 9 “Sabujurannya, Aku maadaakan parjanjian lawan ikam wan juriat ikam 10 lawan sagala makhluk hidup nang ada basama-sama lawan ikam, burung-burung, binatang inguan, binatang liar nang kaluar baimbaian lawan ikam matan parahu, artinya sagala binatang nang ada di bumi tu pang. 11 Ini nah parjanjian-Ku lawan ikam: tumatan wayah ini, Aku bajanji Aku kada pacangan lagi mahabisi sagala makhluk hidup wan kada pacangan lagi maninggalamakan bumi lawan banyu baꞌah ganal. 12-13 Aku handak maandak balahindangku atawa palangiku di langit. Itu pang nang manjadi tanda jaminan parjanjianKu nang Kuadaakan antara Aku lawan ikam, lawan sagala makhluk hidup nang ada basama-sama lawan ikam turun-tamurun gasan salawasan. 14 Amun Kudatangakan awan-awan di langit lalu talihat balahindang, 15 maka Aku pacangan mangganang parjanjian-Ku nang sudah Kuadaakan lawan ikam wan sagala makhluk nang hidup, wan sagala nang banyawa. Kada pacangan ada banyu baꞌah ganal lagi nang mahabisi sagala makhluk nang hidup. 16 Amun balahindang tu ada di langit, maka Aku pacang malihatnya lalu mangganang parjanjian-Ku nang kakal antara Aku lawan sagala makhluk nang hidup nang ada di bumi.”

17 Allah bapirman pulang lawan Nuh, “Nah, itu pang tanda parjanjianKu nang Kuadaakan antara Aku lawan ikam wan sagala makhluk hidup nang ada di bumi.” 18  19  20  21  22  23  24  25  26  27  28  29 

12

Allah manyuruh Abram tulak ka banua hanyar, imbah itu, Inya bajanji mambarkahi sidin

12:1-7

1 “Tinggalakan haja banua ikam, rumah kuitan ikam wan dangsanak-dangsanak ikam. Tulak ja ka banua nang pacang Kutuduhakan lawan ikam. 2 Aku pacangan maulah juriat ikam manjadi suku nang ganal, mambarkahi ikam wan jua maulah ngaran ikam dikatahui wan dihurmati urang banyak. Malalui ikam, Aku pacangan mambarkahi urang lain jua. 3 Aku pacangan mambarkahi urang-urang nang baik lawan ikam. Sadangkan, nang jahat lawan ikam, pacangan Kukutuk. Wan malalui ikam samunyaan suku-suku di bumi pacangan Kubarkahi” ujar Allah bapirman lawan Abram.

4-5 Abram maasi lawan napa nang disuruhakan Allah. Tulak ai sidin matan kuta Haran*, baampah ka banua Kanaꞌan†. Dibawa sidin bininya, nang bangaran Sarai, wan kamanakannya nang bangaran Lot. Dibawa sidin jua samunyaan harta banda, binatang-binatang inguannya, wan sasuruhan-sasuruhan nang sidin kulihi wayah di kuta Haran. Lalu sampaian ai bubuhannya di banua Kanaꞌan. Wayah itu, sidin baumur pitung puluh lima tahun.

6 Abram bajalan tarus di banua nitu sampai ka puhun ganal di wadah nang bangaran More, nang parak kampung Sikhem yaitu wadah ibadah. Wayah itu, urang-urang Kanaꞌan bagana di situ.

7 Allah manampaiakan diri-Nya lawan Abram.

“Banua Kanaꞌan ini pacangan Kubariakan gasan juriat ikam” ujar Allah bapirman ka Abram.

Lalu Abram manyusun batu manjadi mija wadah mambanam binatang kurban gasan mahurmati Allah nang sudah manampaiakan diri-Nya lawan sidin. 8  9  10  11  12  13  14  15  16  17  18  19  20 

13

1  2  3  4  5  6  7  8  9  10  11  12  13  14  15  16  17  18 

14

1  2  3  4  5  6  7  8  9  10  11  12  13  14  15  16  17  18  19  20  21  22  23  24 

15

Allah maulangi janji-Nya lawan Abram

15:1-6

1 Imbah itu, Abram manarawang. Wayah sidin manarawang, sidin mandangar ucapan Allah.

“Bram, jangan takutan! Aku ni pang nang malindungi wan manulungi ikam. Aku pacangan mambarkahi ikam kaina” ujar Allah.

2 “Ya ALLAH, Tuhan ulun, sabujurannya, gasan apa jua Pian mambariꞌi napa-napa gasan ulun sualnya ulun kaina pacangan kada baisi anak jua sampai ulun maninggal? Sasuruhan ulun, si Eliezer, urang Damsyik tupang, kaina nang mawarisi kasugihan ulun. 3 Pian kada mambari ulun anak, maka sasuruhan ulun ai kaina, nang manjadi ahli waris ulun” ujar Abram manyahut.

4 “Kada Bram ai, lain urang nang ini pang, tapi anak kandung ikam saurang nang pacangan manjadi ahli waris ikam kaina!” ujar Allah baucap pulang. 5 Imbah itu, Allah mambawa Abram kaluar matan tenda.

“Janaki pang ka langit! Rekeni bintang-bintang amun ikam kawa marekeninya. Saitu pang kaina banyaknya juriat ikam!” ujar Allah manjalasakan.

6 Lalu bujur-bujur parcaya ai Abram lawan napa nang dijanji'i Allah. Lantaran itu, Allah maanggap Abram tu urang nang bujur. 7  8  9  10  11  12  13  14  15  16  17  18  19  20  21 

16

Hajar maranakakan Ismail.

16:1-10, 15-16

1 Bini Abram, nang bangaran Sarai tu, kada sing anakan jua. Tagal, inya baisi saikung sasuruhan babinian urang Mesir nang bangaran Hajar.

2 “Pian tahu ai, kalo? Allah kada mambulihakan ulun baranak. Lantaran itu pang, kawini ja sasuruhan ulun tu. Kalo ai ulun kawa baulihi anak matan inya” ujar Sarai baucap lawan Abram.

Abram akur haja lawan kahandak bininya tu. 3 Lalu disarahakan Sarai sasuruhannya tu lawan lakinya gasan jadi madunya. Wayah itu, sudah sapuluh tahun Abram bagana di banua Kanaꞌan. 4 Abram guring bakumpul lawan Hajar. Lalu batianan ai Hajar. Tagal imbah Hajar tahu amun inya tu batianan, inya jadi wani lawan majikannya, Sarai.

5 “Imbah batianan, inya mahina ulun. Bujur ja ulun saurang nang manyarahakan inya ka Pian. Tapi wayahini inya wani lawan ulun, itu pang kasalahan Pian. Biar haja Allah nang mahakimi siapa nang bujur antara ulun wan Pian” ujar Sarai maniwas lakinya.

6 “Inya tu sasuruhan ikam, kalo? Diapa-i ja inya sakahandak ikam napa nang ikam anggap baik” ujar Abram manyahut.

Lalu bakajam ai Sarai lawan Hajar, sampai inya tajun maninggalakan majikannya.

7 Lalu malaikat ALLAH manamuinya parak sumber banyu di padang pasir, yaitu di jalan nang baampah ka Syur.*

8 “Ui Hajar, sasuruhan Sarai, ikam matan mana wan handak ka mana?” ujar malaikat tadi.

“Ulun tajun maninggalakan Sarai, majikan ulun” ujar Hajar manyahut.

9 “Babulik ja ka majikan ikam. Biar ja inya balaku kajam lawan ikam, turuti ja napa nang kahandak inya. 10 Aku pacang manjadiakan juriat ikam banyak banar, sampai kada kawa direkeni lantaran saling banyakan” ujar malaikat Allah tadi. 11  12  13  14  15 Hajar manuruti suruhan malaikat wan babulik ka Sarai, lalu inya maranakakan saikung anak lalakian gasan Abram. Anak tu dingarani Ismail ulih Abram. 16 Wayah itu, Abram baumur lapan puluh anam tahun.

17

Allah mangganti ngaran Abram manjadi Ibrahim lalu diucapakan pulang janji-Nya lawan sidin.

17:1-7

1 Wayah Abram baumur sambilan puluh sambilan tahun, Allah manampaiakan diri-Nya lawan sidin.

“Bram, Aku ni Allah Nang Mahakuasa, maasi ja lawan Aku wan lakuakan ja kahandakKu. 2 Maka, Aku maadaakan parjanjian antara Aku lawan ikam, wan juriat ikam pacangan Kuulah jadi banyak banar” ujar Allah sambil batampai lawan Abram. 3 Basujut ai Abram. 4 “Nah, ini nah parjanjianku lawan ikam. Aku bajanji ikam pacangan manjadi padatuan banyak urang. 5 Lantaran itu pang, ngaran ikam lain Abram lagi, kuganti jadi Ibrahim sualnya ikam sudah Kupilih jadi padatuan banyak urang.* 6 Juriat ikam pacangan Kuulah saling banyakan sampai manjadi urang-urang. Raja-raja gin pacangan baasal matan ikam jua. 7 Aku maadaakan parjanjianKu lawan ikam wan juriat ikam turun-tamurun manjadi parjanjian nang kakal. Aku nang manjadi Tuhan ikam wan Tuhan juriat ikam” ujar Allah baucap pulang. 8  9  10  11  12  13  14 

Allah bajanji Ibrahim wan Sarah pacangan baisi anak lalakian.

17:15-22

15 “Sarai bini ikam tu, jangan lagi ikam kiau Sarai. Bamula wayah ini, ngarannya jadi Sarah.† 16 Aku pacangan mambarkahinya. Malalui inya, ikam pacangan Kubari saikung anak lalakian. Malahan Sarah pacangan manjadi padatuan urang-urang. Raja-raja urang gin pacangan baasal matan juriat inya” ujar Allah baucap lawan Ibrahim.

17 Basujut ai Ibrahim lalu tatawa lantaran rasa kada mungkin.

“Masih kawalah urang nang sudah baumur saratus tahun nang kaya aku ni baulihi anak? Lawan pulang, biniku sudah baumur sambilan puluh tahun. Mana kawa inya maranakakan anak?” ujar Ibrahim bapandir saurangan.

18 “Jakanya Ismail haja pang nang Pian barkahi jadi ahli waris ulun,” ujar Ibrahim baucap ka Allah.

19 “Sabujurannya, Sarah, bini ikam tu, pacangan maranakakan saikung anak lalakian gasan ikam. Inya pacang ikam ngarani Ishak‡. Aku handak maadaakan parjanjian-Ku lawan inya. Parjanjian-Ku tu pacangan kakal gasan juriatnya jua. 20 Sual Ismail, sudah kudangar parmintaan ikam. Inya pacangan Kubarkahi jua. Juriatnya Kuulah manjadi banyak banar. Anak-anaknya pacangan manjadi dua walas raja. Juriatnya pacangan Ku-ulah manjadi urang nang ganal. 21 Tagal parjanjian-Ku pacang Kuadaakan lawan Ishak, nang pacang diranakakan Sarah gasan ikam tahun dudi pas bulan nang kaya ini” ujar Allah manyahuti Ibrahim.

22 Tuntung bapandir lawan Ibrahim, Allah maninggalakan sidin. 23  24  25  26  27 

18

Allah manampaiakan diri-Nya lawan Ibrahim lalu dijanjiakan saikung anak lalakian.

18:1-15

1 Suatu hari, Ibrahim rahatan duduk di muhara lawang kemahnya di parak puhun-puhun di Mamre. Lalu Allah manampaiakan diri-Nya lawan sidin. Wayah itu, harinya panas manggantang.

2 Pas sidin manangadah sadikit ka jalan, sakalinya ada talu ikung musapir badiri bahadapan lawan sidin.* Babaya malihat bubuhannya, sidin langsung bukah manyambut bubuhanya. Lalu sidin basujut sampai ka tanah.

3 “Pagustian ulun, amun pian hakun, baelang pang ka kemah ulun. Jangan balalu haja” ujar Ibrahim baucap.

4 “Biar sadikit banyu diambilakan, jadi pian pian kawa mambasuh batis, lalu dudukan ai baistrahat di bawah puhun nang ini. 5 Ijinakanlah ulun manyiapakan makanan sakadarnya nyaman pian pian sigar pulang. Lalu, pian pian kawa manarusakan parjalanan. Ulun marasa tahurmat lantaran pian pian sudah hakun baelang ka wadah kami” ujar Ibrahim baucap pulang.

“Ayuja” sahut bubuhannya.

6 Lalu badadas ai Ibrahim mandapati Sarah di kemah.

“Ding, lakasi, ambil sabantal galapung gandum nang pambaiknya, adoni, ulah manjadi ruti bulat” ujar Ibrahim ka bininya.

7 Imbah itu, bukah ai Ibrahim ka wadah sapi-sapi inguannya. Lalu diambilnya saikung anak sapi nang lamak. Lalu dijulungnya lawan pambantunya. Lalu langsung dimasakakannya. 8 Diambilnya keju, susu lawan daging anak sapi nang sudah dimasak tu, lalu disurungakan sidin ka bubuhan musapir tu. Parahatan bubuhannya makanan, sidin badiri haja parak bubuhannya di bawah puhun tu.

9 “Mana bini ikam?” ujar bubuhannya batakun.

“Itu nah, urangnya ada di dalam kemah!” ujar Ibrahim manyahut.

10 “Nah ingatakan ja, Him ai, tahun dudi, aku pacangan babulik pulang mandapati ikam. Wayah itu, Sarah, bini ikam tu, pacangan baisi saikung anak lalakian” ujar saikung matan bubuhan musapir tu baucap.

Sarah umpat mandangarakan jua di lawang kemahnya. 11 Sabujurnya Ibrahim wan Sarah tu sudah tuha banar, Sarahnya sudah ampih datang bulan. 12 Lalu tatawa ai Sarah.

“Sudah tuha nang kaya ini, masih bisa guring bakumpulkah akuni lawan Abahnya? Sidin gin sudah tuha jua” ujar Sarah baucap dalam hatinya.

13 “Kanapa maka Sarah tatawa wan kada parcaya amun inya masih kawa baranak biar inya sudah tuha? 14 Adalah nang mustahil gasan Allah? Tahun kaina, wayah nang sudah Aku tantuakan tadi tu, Aku pacangan babulik pulang mandapati ikam. Wayah itu pang Sarah pacangan baisi saikung anak lalakian” ujar ALLAH baucap lawan Ibrahim.

15 “Kada, ulun kada katawa” ujar Sarah sambil bakulim lantaran takutan banar.

“Iya ai, jangan bakulim! Ikam dasar katawa tadi tu!” ujar Allah manyahut. 16  17  18  19  20  21  22  23  24  25  26  27  28  29  30  31  32  33 

21

Sarah maranakakan Ishak

21:1-7

1 ALLAH mambarkahi Sarah, nang kaya nang dipirmanakan-Nya, wan ALLAH malakuakan lawan Sara nang kaya nang dijanjiakan-Nya. 2 Maka batianan ai Sarah, lalu inya maranakakan saikung anak lalakian gasan Ibrahim wayah sidin sudah tuha, pas wayah nang sudah dijanjiakan Allah. 3 Ibrahim mangarani anaknya nang hanyar diranakakan Sarah tu, Ishak*. 4 Lalu Ibrahim manyunat Ishak, anaknya itu, wayah baumur delapan hari, nang kaya nang disuruhakan Allah lawan inya†. 5 Wayah Ishak diranakakan, Ibrahim sudah baumur saratus tahun.

6 “Allah sudah maulah aku katawa. Satiap urang nang mandangarnya pacang katawa jua nang kaya aku. 7 Kadada saikung ikung gin nang parcaya aku kawa baisi anak. Tagal lihati aku sudah maranakakan saikung anak lalakian gasan lakiku wayah sidin sudah tuha” ujar Sarah baucap ka Ibrahim.

Ibrahim manyuruh Hajar wan anaknya bajauh

21:8-21

8 Lawas kalawasan, anak tu tambah ganal. Wayah anak tu ampih disusui umanya, Ibrahim baaruh ganal gasan marayakan kajadian nang itu. 9 Wayah itu, Sarah malihat anak Ibrahim nang diranakakan Hajar, urang Mesir tu, maajaki Ishak. 10 Lantaran tu, Sarah baucap lawan lakinya, “Abahnya, suruh pang bajauh sasuruhan ulun tu lawan anaknya sualnya anak sasuruhan tu kada pacangan umpat manjadi ahli waris lawan anakku, Ishak.”

11 Kahandak Sarah tu maulah Ibrahim pusang sualnya Ismail tu anak lalakian sidin jua.

12 “Ikam kada usah pusang, Him ai, sual budak ikam wan anaknya tu. Umpati ja kahandak Sarah tu sualnya matan Ishak ikam pacangan baulihi juriat nang Kujanjiakan tu. 13 Tapi juriat anak Hajar tu nang pacangan kuulah jua manjadi satu urang sualnya inya tu anak ikam jua” ujar Allah baucap lawan Ibrahim.

14 Isuk baisukan, Ibrahim maambil makanan, sabuting kantung kulit nang baisi banyu, lalu diandaknya di bahu Hajar gasan sangu, imbah itu Hajar wan Ismail, anaknya, disuruhnya tulak bajauh. Lalu tulakan ai bubuhannya mangambara di padang gurun nang parak Kota Bersyeba. 15 Imbah banyu nang di kantung kulit tu puang, dirabahakannya anak tu di bawah pupuhunan halus. 16 Ditinggalakannya bajauh, lalu inya duduk kira-kira anam puluh depa jauhnya matan situ.

“Aku kada purun malihat anakku mati” ujar Hajar baucap dalam hati.

Rahatan duduk di situ, inya manangis mahalulung. Anaknya manangis jua.

17 Allah mandangar tangisan anaknya tu.

“Kanapa maka ikam sadih banar? Kada usah takutan sualnya Allah sudah mandangar tangisan anak tu matan wadah inya barabah. 18 Paraki anak ikam, diriakan inya, wan tuntun inya. Ikam musti maharagunya sualnya Aku pacangan maulah inya manjadi urang nang ganal” ujar malaikat Allah baucap lawan Hajar matan langit.

19 Lalu Allah malihatakan lawan Hajar sabuah sumur. Hajar mandatangi sumur tu lalu kantung kulitnya diisinya lawan banyu. Imbah itu, anaknya dibariꞌinya minum.

20 Allah manjagai anak tu sampai inya ganal. Inya bagana di padang gurun Paran lalu inya manjadi saikung pamanah nang harat. 21 Wayah inya bagana di padang gurun tu, inya dibiniakan ulih umanya lawan babinian matan Mesir. 22  23  24  25  26  27  28  29  30  31  32  33  34 

22

Allah manyuruh Ibrahim mangurbanakan anak sidin jadi kurban banaman.

22:1-19

1 Imbah samuaan kajadian nang itu, Allah mauji kaimanan Ibrahim.

“Ui, Ibrahim” ujar Allah baucap.

“Pun” sahut Ibrahim.

2 “Bawa Ishak, anak ikam nang saikungannya, nang ikam sayangi tu, lalu tulak ja ka banua Moria. Di situ di salah satu gunung nang pacang Kutuduhakan lawan ikam, parsambahakan inya manjadi kurban banaman gasan Aku” ujar Allah manjalasakan.

3 Isuknya, imbah bangun guring, baisukan banar, Ibrahim mambalah kayu gasan mambanam kurban. Imbah dijaratnya kayu tadi, diandaknya di lapak kaladainya, wan dikiaunya dua ikung pambantunya wan Ishak, anaknya. Lalu tulakan ai bubuhannya ka wadah nang dipadahakan Allah lawan sidin. 4 Imbah talu hari bajalan, gunung nang itu sudah talihat ulih Ibrahim matan jauh.

5 “Hadangi di sini haja nah bubuhan ikam lawan kaladai tu nah. Aku wan anakku handak tulak ka sana, kami handak sambahyang, imbah itu kami babulik pulang ka sini” ujar Ibrahim baucap lawan dua ikung pambantunya.

6 Diambil sidin kayu gasan mambanam kurban tu, lalu disuruh sidin Ishak manyahan kayu tu. Sadangkan sidin saurang mambawa bara api wan lading. Lalu tulakan ai kaduduannya bajalan baimbai.

7 “Bah” ujar Ishak baucap lawan abahnya.

“Kanapa nak?” sahut sidin.

“Bara api wan kayu sudah ada kita bawa, tagal anak domba nang cagar dibanam gasan kurban, mana inya bah?” ujar Ishak batakun.

8 “Allah, nak ai, nang pacangan manyadiakan anak domba tu, nang jadi kurban banaman gasan Inya” sahut sidin.

Lalu bajalan pulang kaduduannya baimbai.

9 Imbah sampai ka wadah nang dipadahakan Allah tu, Ibrahim manyusun batu maulah mija gasan mambanam kurban. Disusunnya kayu gasan mambanam, dijaratnya Ishak anaknya tu, lalu diandaknya di atas kayu tu nang ada di atas mija batu tu. 10 Imbah itu, sidin maambil lading. Pas handak manyumbalih anaknya, 11 bakakajutan tadangar suara malaikat Allah di langit.

“Him, Him, Ibrahim!” ujar malaikat Allah mangiau.

“Pun” sahut sidin.

12 “Jangan dimatiꞌi anak ikam tu, wan jangan diapa-apai inya, sualnya wayah ini Allah sudah tahu amun ikam tu hurmat wan maasi lawan parintah-Nya. Lawan pulang, ikam langsung hakun mamparsambahakan anak ikam nang saikungannya tu gasan Allah” ujar malaikat Allah baucap.

13 Ibrahim manulih lalu talihat saikung domba laki di balakang sidin nang tanduknya takait di padang sabat. Diambil sidin domba tu lalu dikurbanakannya gasan mahurupi anaknya. Lalu domba tu dibanamnya.

14 Lantaran itu, wadah nang itu dingarani sidin, “Allah manyadiaakan”. Lantaran itu pulang, sampai wayah ini urang-urang biasa baucap, “Di atas gunung pacang disadiaakan Allah.”

15 Lalu malaikat Allah baucap pulang matan langit wan Ibrahim,

16 “Aku, Him ai, basumpah demi ngaranKu saurang. Lantaran ikam sudah balaku nang kaya itu, wan langsung hakun mamparsambahakan anak ikam nang saikungannya gasan Aku, 17 maka Aku pacangan bujur-bujur mambarkahi ikam. Juriat ikam pacangan Kuulah banyak banar nang kaya bintang di langit wan karangan di pantai. Juriat ikam tu pacangan manguasai kuta-kuta musuhnya. 18 Malalui juriat ikam, samunyaan urang-urang di bumi pacangan Ku-barkahi lantaran ikam maasi lawan parintah-Ku” ujar malaikat tadi manyampaiakan Pirman Allah lawan Ibrahim.

19 Babulik ai Ibrahim wan anaknya mandapati kadua pambantunya lalu bubuhannya tulakan baimbai ka Kota Bersyeba. Lalu, Ibrahim salajur bagana di situ. 20  21  22  23  24 

* 1:26 1:26 Kata 'Kami' di sini manunjuk ka Allah nang bapandir lawan malaikat-malaikat-Nya. Lihati 1 Raja 22:19–22; Ayub 1:6–12; 2:1–6; Yes. 6:1–8. Di Kej 3:5 ular gin manyambatnya "makhluk-makhluk surgawi". Allah mambawai bubuhannya gasan maitihi panciptaan manusia (bisa jua gasan memuliakan/memuji, lihati Ayub 38:7). Tapi Allah manjadiakan manusia hanya lawan firman-Nya, kada ditulung siapa-siapa. Lantaran itu pang kita mamakai kata 'Kami' lain kata 'Kita'.

* 2:2 2:2 Kel. 20:11; Ibr. 4:4, 10

* 2:4 2:4 Allah Al Khalik: Allah Pancipta, nang manjadiakan samasta alam.

* 2:7 2:7: 1Kor. 15:45

† 2:8 2:8 Eden: Dalam bahasa asli baarti “nang maulah hati sanang.”

* 2:9 2:9 Why. 2:7; 22:2, 14

‡ 2:23 2:23 sualnya inya diambil matan lalakian: Dalam bahasa asli kata gasan lalakian adalah “ih”, sadangkan kata gasan babinian adalah “ihhah”.

* 3:1 3:1 Why. 12:9, 20:2

† 3:9 3:9 Lagi di mana ikam: Tatakunan nang ini kada manakuni wadah Adam, malah manakuni kanapa maka Adam basambunyi matan hadirat Allah.

* 3:17 3:17 Ibr. 6:8

‡ 3:20 3:20 Hawa: Dalam bahasa aslinya, artinya 'hidup'. Samunyaan manusia nang hidup pacangan baasal matan inya. Makanya inya dingarani 'Hawa'.

* 3:22 3:22 Why. 22:14

§ 3:24 3:24 babarapa ikung malaikat manjaga: Bahasa Ibrani: “Kerub”, golongan malaikat nang malambangakan hadirat wan kaagungan Allah (Lihati Mzm 18:10, 1 Raj 6:23-28).

* 4:1 4:1 Kabil: Dalam bahasa aslinya, kata 'Kabil' baarti baulihi.

† 4:16 4:16 Nod: Dalam bahasa aslinya, kata 'Nod' baarti banua gasan musapir.

‡ 4:25 4:25 Set: Dalam bahasa aslinya, ngaran nang ini sambatannya nang kaya kata Ibrani nang artinya “sudah dibariakan”

* 6:14 6:14 Kayu gofir artinya nama jenis kayu nang bagus mutunya.

* 12:4-5 12:4-5 Kota Haran: Kota ini di banua Irak wayahini.

† 12:4-5 12:4-5 Banua Kanaꞌan: Banua nang ini di Timur Tengah.

* 16:7 16:7 Syur: Wadah nang ini parak tambitan nagara Mesir.

* 17:5 17:5 Dalam bahasa aslinya, ngaran Abram baarti 'abah nang dihurmati' sedangkan dalam bahasa aslinya, gasan ngaran Ibrahim, kadangarannya nang kaya nang baarti 'Abah nang juriatnya banyak urang'.

† 17:15 17:15 Dalam bahasa aslinya, “Sarah” baarti putri

‡ 17:19 17:19 Dalam bahasa aslinya, ngaran Ishak nang baarti 'Inya tatawa'. Baik Ibrahim maupun Sarah tatawa wayah mandangar janji Allah bahwa bubuhannya, nang sudah tuha, cagar baulihi saikung anak lalakian.

* 18:2 18:2 Sabujurannya saikung musapir tu Allah, nang lainnya malaikat.

* 21:3 21:3 Ngaran Ishak baarti 'inya tatawa'

† 21:4 21:4 Kej. 17:10-12

Rut

1

2

3

4

Kisah Si Rut, padatuan Nabi Daud

Edisi percobaan

1

Musibah kula si Elimeleh

1:1-5

1-2 Wayah itu, ada saikung lalakian nang bangaran Elimele. Inya tu bubuhan urang Efrata nang bagana di kota Betlehem di daerah Yahuda. Lantaran musibah kalaparan tu, maka inya tulakan ka banua Moab lawan Naomi, bininya, lawan Mahlon wan Kilyon, dua ikung anak lalakiannya. Lalu bubuhannya bagana di sana. Wayah bubuhannya masih di sana, 3 Elimeleh maninggal. Maka tatinggal Naomi, bininya tu, lawan dua ikung anaknya. 4 Kadua anaknya tu tapabini urang Moab. Ngaran bini Mahlon adalah Rut wan ngaran bini Kilyon adalah Orpa. Sapuluh tahun imbah itu,* 5 kadua anak lalakian Naomi tu maninggal jua. Jadi Naomi kahilangan lakinya lawan kadua ikung anaknya.

Naomi wan Rut babulik ka kota Betlehem

1:6-19

6 Imbah itu, Naomi mandangar bahwa Allah sudah mambarkahi umat Israil mambari musim katam nang baik. Lantaran itu, Naomi lawan kadua ikung minantunya basisimpun handak maninggalakan banua Moab. 7 Lalu, bubuhannya tulakan baimbai ka banua Yahuda.

8 “Bubuhan ikam bulik haja ka rumah kuitan ikam. Mudahan ALLAH salalu mambarkahi bubuhan ikam nang kaya bubuhan ikam baik lawan aku wan baik lawan aruah laki laki ikam. 9 Mudahan atas barakah Allah, bubuhan ikam balaki pulang sakira bubuhan ikam ada nang malindungi pulang” ujar Naomi baucap lawan kadua minantunya tu pas di tangah jalan.

Imbah baucap nang kaya itu, Naomi bapamitan lawan mancium kadudua minantunya.

Tagal Orpa wan Rut manangis banar. 10 “Kada Ma-ai, kami umpat lawan pian tulakan ka banua padatuan pian” ujar Orpa wan Rut baucap sambil manangis.

11 “Kada usah nak-ai” ujar si Naomi. “Baik bubuhan ikam babulik ka banua saurang. Gasan apa bubuhan ikam umpat lawan Aku? Aku ni kada kawa lagi maranakakan anak gasan jadi laki bubuhan ikam. 12 Bulik ja nak-ai. Aku sudah tuha banar amun balaki pulang. Upamanya amun ada lalakian nang hakun babini wan aku, malam ini jua manikah, lalu baanakan pulang lalakian, 13 Hakunlah bubuhan ikam manahan diri mahadangi sampai anak anak lalakianku ganalan? Asa kada mungkin, bubuhan ikam kada balaki pulang. Kada usah nang kaya itu. Allah sudah mahukum Aku. Jadi aku maras banar malihat napa nang bubuhan ikam musti alami lantaran hukuman Allah tu.”

14 Rut wan Orpa sasain nyaring manangis. Imbah itu, Orpa mancium uma mintuhanya, bapamitan, lalu inya bulik. Tagal Rut kada purun maninggalakan uma mintuhanya tu. 15 “Rut, lihati ipar ikam sudah bulik ka banuanya saurang wan bulik jua ka dewa-dewanya. Tulak ja ikam nak-ai, turuti ja Orpa, bulik ka banua ikam saurang” ujar Naomi baucap lawan Rut.

16 “Ma, pian jangan manyuruh ulun bulik maninggalakan pian! Ulun handak maumpati pian, ka mana haja pian tulak. Di mana haja pian bagana, ulun gin hakun haja bagana wan pian. Banua pian tu, banua ulun jua.

Tuhan nang pian sambah cagar ulun sambah jua. 17 Di mana haja pian maninggal, di situ jua ulun hakun maninggal wan dikuburakan. Mudahan Allah mahukum ulun sabarat-baratnya, amun ulun maninggalakan pian, kacuali mati haja nang mamisahakan kita” ujar Rut manyahut.

18 Naomi malihat bahwa Rut bakaras banar handak umpat, jadi inya kada bapandir lagi. 19 Maka batarus ai bubuhannya tulakan ka Kota Betlehem. Pas sampai di sana, tumbur sakotaan. Bubuhan babinian di sana batakun-takun, “Bujurlah inya tu si Naomi?”

20 “Ikam jangan kiau aku Naomi! Kiau haja aku Mara sualnya Allah Nang Mahakuasa sudah mambiarakan Aku hidup marista banar!† 21 Wayah aku tulak matan sini aku hidup bakacukupan, tagal wayahini Allah mambawa aku babulik pulang lawan tangan jari sapuluh haja. Lantaran itu pang, jangan lagi bubuhan ikam mangiau aku Naomi. Allah nang Maha kuasa sudah mahukum aku lawan banyak pandaritaan” ujar Naomi.

22 Damintu pang kisahnya kaya apa Naomi bulik matan banua Moab lawan Rut minantunya, urang Moab itu. Bubuhannya sampai di kota Betlehem wayah bamulanya musim katam jalay.

2

Rut bagawi di pahumaan Boas

2:1-17

1 Ada urang sugih nang ngarannya Boas. Sidin tu kula arwah Elimeleh, lakinya Naomi. 2 Pada suatu hari Rut baucap wan Naomi, “Ma, ulun parmisi handak kapahumaan gasan maipiꞌi jalai nang batangkay nang tagugur matan tangan tukang katam. Pangrasa ulun bubuhannya cagar mambiarakan ulun malakuakan nang itu.”

“Ayu ha coba ai nak ai! Tulak ja!” ujar Naomi manyahut. 3 Maka tulak ai Rut ka pahumaan maipiꞌi jelai mairingi bubuhan tukang katam. Kabalujuran inya tulak ka pahumaan ampun Boas.

4 Kada lawas, datang Boas matan Kota Betlehem wan mambari salam lawan bubuhan tukang katam: “Mudahan bubuhan ikam bauntung batuah” ujar nya.

“Amiiiiin. Mudahan Allah mambarkahi pian jua” ujar bubuhan tukang katam manyahut.

5 “Siapa babinian tu?” ujar Boas batakun lawan mandurnya.

6 “Inya urang Moab nang hanyar datang lawan Naomi tumatan banua Moab” ujar Mandur manyahut. 7 “Inya minta izin lawan ulun mairingi bubuhan tukang katam maipiꞌi jalai nang tagugur. Tumatan baisukan, inya bagawi tarus, hanyar haja ampih gasan baistirahat satumat di lampau” ujar Mandur baucap pulang.

8-9 “Ding, ikam maipi disini haja lawan bubuhan tukang katamku nang babinian. Kada usah ikam tulak maipi di pahumaan urang. Iringi haja bubuhan tukang katamku. Jangan jauh pada bubuhannya. Aku sudah manyuruh anak buahku nang lalakian sakira bubuhannya kada mangganggu ikam. Amun ikam haus, ambil haja banyu di tajau-tajau nang sudah diisi ulih anak buahku” ujar Boas baucap lawan Rut.

10 “Tuan, ulun ni urang asing. Kanapa pian baik banar lawan ulun?” ujar Ruth baucap lawan Boas sambil sujut dihadapan sidin.

11 “Aku sudah mandangar habar bahwa ikam ni bakti banar lawan uma mintuha ikam imbah laki ikam maninggal. Aku dangar ikam maninggalakan kuitan lawan banua ikam gasan bagana disini lawan urang-urang nang ikam balum bapatuhan. 12 Mudahan Allah mambalas bakti ikam. Mudahan ikam dibarkahi Allah, Tuhan nang kita sambah di Israel lantaran ikam sudah datang mancariꞌi lindungan-Nya” ujar Boas manyahuti si Rut.

13 “Ulun himung lantaran Pian baik banar lawan ulun, biar ulun lain anak buah Pian” ujar Rut baucap.

14 “Ayu ha ding ai, datang haja, kada usah basasupanan, makani haja, culupakan rotinya dalam cacapan nang ini” ujar Boas baucap lawan Rut wayah handak makan.

Imbah itu, makan ai Rut baimbai lawan bubuhan tukang katam. Boas jua mambariꞌi jalai nang babanam. Rut makan sampai kanyang. Imbah makan, masih ada basisa. 15-16 Imbah makan, Rut tulak pulang maipiꞌi jalay.

“Amun inya maipiꞌi jalai nang sudah bajarat, lihatakan haja. Jangan ditagur. Amun kawa, bubuhan ikam basinghaja mancabut ikit-ikit matan nang sudah dijarat-jarat itu. Gugurakan sakira ada nang diipiꞌi-nya,” ujar Boas baucap lawan bubuhan tukang katamnya imbah Rut sudah tulak.

17 Rut maipiꞌi jalai di pahumaan sampai sanja. Imbah itu, inya manapak-napak batang jalai itu. Sakalinya, bakulihi kira-kira satangah balik.

18 Imbah itu, Rut bulik ka wadah mintuhanya di kota Betlehem mambawa kulihannya. Lalu manampaiakan samunyaan kulihannya tu lawan uma mintuhanya. Lawan inya jua mambariꞌi lawan uma mintuhanya tu makanan nang kada kawa dihabisakannya wayah makan tadi.

19 “Di mana ikam bakulihan samunyaan ini? Dipahumaan siapa ikam bagawi hari ini? Mudahan Allah mambarkahi urang nang babuat baik lawan ikam tu” ujar Naomi baucap manakuni Rut.

Maka Rut mangisahakan lawan Naomi bahwa inya bagawi di pahumaan ampun lalakian nang ngarannya Boas.

20 “Nak, urang tu kula parak lawan kita jua. Inya am nang mustinya maharagu kita.* Mudahan Allah mambarkahi inya. Allah itu salalu manapati janjinya, baik lawan urang nang hidup atawa lawan bubuhannya nang sudah maninggal” ujar Naomi lawan Rut.

21 “Ma, ujar urang tu lawan ulun, ulun bulih haja tatarusan maipiꞌi jalay lawan bubuhan tukang katam sidin tu sampai ampih musim katam” ujar Rut baucap pulang.

22 “Hiꞌih nak ai. Katimbang ikam bagawi di pahumaan urang, bagusnya ikam bagawi lawan bubuhan tukang katam bibinian di pahumaan Boas haja sualnya amun ikam bagawi dipahumaan urang lain takutannya, ikam dingalihi urang” ujar Naomi lawan Rut.

23 Lantaran itu, Rut tatap haja maipiꞌi jalay di pahumaaan ampun Boas sampai tuntung musim katam. Salawas musim katam, Rut bagana lawan uma mintuhanya.

3

Naomi mamadahi Rut

3:1-5

1 Lalu, Naomi mandatangi Rut wan baucap,

“Aku musti bausaha sakira ikam balaki pulang, sakira ikam ada nang maharagu, wan ikam bahagia. 2 Ikam bagawi lawan bubuhan bibinian di pahumaan Boas, kalu? Nah Boas itu kula kita jua. Malam ini, inya cagar tulak manampi jalai di pairikan. 3 Maka, ikam mandi, baminyak harum. Imbah itu, puruk baju ikam nang pambagusnya. Imbah itu, tulak ka wadah pairikan. Hadangi ja disitu sampai inya tuntung makan lawan nginum. Tagal jangan sampai sidin tahu ikam disana. 4 Janaki dimana sidin guring. Amun sidin sudah guring, paraki ka situ. Imbah itu, singkai ja salimput intangan batisnya. Lalu barabah ikam parak batisnya. Kaina inya cagar mamadahi lawan ikam napa nang musti ikam lakuakan.”

5 “Inggih Ma-ai”, jawab Rut “Ulun umpati pandiran Pian.”

Boas manjanjiꞌi Rut

3:6-15

6 Imbah itu, tulak ai Rut ka wadah pairikan. Di sana digawinya samuaan nang disuruhakan Uma mintuhanya. 7 Imbah Boas tuntung makan lawan nginum, inya marasa puas lawan himung banar. Inya bajalan ka ujung timbunan jalai, lalu ai inya guring di situ. Bahihinipan Rut datang manyingkai salimput intangan batis Boas. Hanyar inya barabah parak batisnya 8 Tangah malam bakakajutan Boas tabangun. Pas handak babalik, takajut sidin manjanaki ada saikung bibinian guring parak batisnya.

9 “Siapa ikam?” ujar Si Boas batakun.

“Ulun Rut, Tuan ai, Pian tu tamasuk kula kami nang parak nang musti maharagu kami” ujar si Rut manyahut.

10 “Mudahan Allah mambarkahi ikam, ding ai. Dahulu kulihat ikam ni baik banar, kasih wan bakti banar lawan mintuha ikam. Hari ini, aku lihat ikam labih baik lagi. Sualnya ikam kawa haja bacari laki nang anum. Sugihkah, kadakah? Tagal ikam hakun haja lawan aku. 11 Lantaran itu, ding ai, kada usah takutan. Samuaan nang ikam minta tu cagar kukabulakan lantaran samuaan urang di kota ini tahu bahwa ikam bakalakuan baik. 12 Sabujurnya dasar Aku nang musti maharagu ikam lantaran aku tamasuk kula ikam nang parak. Tagal masih ada lagi urang lain nang musti batanggung jawab atas kahidupan ikam lawan inya tamasuk kula ikam nang taparak pada aku. 13 Malam ini, ikam bagana haja di sini dulu. Isuk baisukan aku cagar manakunakan apakah inya hakun malaksanaakan tanggung jawab itu lawan ikam atawa kada. Amun inya hakun, biar inya haja nang maharagu. Tagal amun inya kada hakun, maka aku bajanji demi Allah nang hidup aku nang cagar maharagu ikam. Wayah ini guring ja disini sampai baisukan” ujar Boas baucap lawan Rut.

14 Maka guring ai pulang Rut parak batis Boas. Sungsung banar, Rut sudah bangun sakira kada dilihat urang sabab ujar Boas, “Kada baik dilihat urang amun babinian datang ka wadah pairikan.” 15 “Pacul kakamban ikam lalu hampar disini” ujar Boas lawan Rut.

Maka Rut mamacul kakambannya lawan mahamparakannya. Boas maluruk kadalam kakamban itu jalai sabalik lalu diandaknya kaatas bahu Rut. Imbah itu, Boas tulak ka kuta.

Rut mahabari Naomi

3:16-18

16 “Nang kaya apa jar, nak?” ujar Naomi batakun lawan Rut imbah Rut bulik ka wadah Naomi.

Maka Rut mangisahakan samuaan nang dilakuakan Boas lawan inya. 17 “Sidin manyangui ulun jalai sabalik sabab ujarnya ulun kada dibariakan bulik ka wadah mintuha amun kada disangui napa-napa” ujar Rut baucap lawan Naomi.

18 “Kita hadangi haja, nak ai, nang kaya apa kaputingannya kaina. Sidin kada cagar badiam amun kada tuntung parkaranya hari ini jua” ujar Naomi manyahut.

4

Boas babini lawan Rut

4:1-5

1 Tulakai Boas ka wadah bamusawarah di garbang kota. Wayah sidin duduk disana, urang nang disambat sidin kula Elemeleh nang taparak tu lalu di situ. Boas mangiaunya, “Dangsanak ku kasini pang satumat, ayu kita dudukan disini nah.” Lalu duduk ai urang tu. 2 Imbah itu Boas mambawai sapuluh ikung bubuhan tatuha adat kuta itu. Dudukan bubuhannya barataan disitu.

3 “Naomi sudah bulik matan Moab. Wayahini inya handak manjual tanah ampun aruah Elimeleh, kula kita. 4 Pangrasaku, aku musti mahabari ikam manganai hal itu. Amun ikam hakun manukar tanah Elimeleh tu, bapadah ja wayahini tampulu ada bubuhan tatuha adat dudukan disini. Amun kada, bapadah ja jua sabab kita badua haja nang bahak manukarinya. Ikam nang panambayan. Imbah itu, hanyar aku” ujar Boas baucap lawan dangsanaknya tu.

“Ya aku nang manukarinya” ujar urang itu manyahuti Boas.

5 “Ayu ha amun nang kaya itu. Tagal amun ikam manukari tanah itu matan Naomi maka ikam musti jua maambil bini, si Rut, urang Moab tu, balu aruah Mahlon sabab tanah itu musti tatap manjadi ampun juriat nang maninggal itu” ujar Boas baucap.

6 “Amun kaya itu, aku kada kawa. Kulapas haja hakku sabagai urang panambaian nang musti manukar tanah itu gasan ikam. Kadada gunanya aku manukar sabab tanah itu tantu kada pacangan jadi ampun juriatku” ujar urang itu manyahut.

7 Pada jaman itu, di banua Israel, urang nang bajual atawa urang nang manukar, salah saikungnya mamacul wan manjulung sabalah sandalnya lawan pihak nang satunya gasan tanda jadi.

8 “Ikam haja gin nang manukarinya” ujar urang tu baucap lawan Boas sambil mamacul sandalnya sabalah lalu dijulungnya lawan Boas.

9 “Hari ini, bubuhan ikam samuaan saksinya bahwa aku nang manukari matan Naomi samunyaan ampun aruah Elimeleh lawan anak anaknya yaitu Killion lawan Mahlon. 10 Imbah itu, aku jua maambil Rut, babinian Moab, balu aruah Mahlon tu jadi biniku. Jadi tanah tu cagar tatap manjadi ampun kaluarga urang nang sudah maninggal tu. Ngaran aruah tu gin cagar tatap diingat urang diantara sanak kaluarganya lawan dikotanya. Ingatakan dangsanak-dangsanak lah, hari ini bubuhan ikam samuaan saksinya” ujar Boas baucap lawan bubuhan tatuha adat wan samuaan urang lain nang ada disitu.

11 “Inggih, kami saksinya. Mudahan Allah manjadiakan bini ikam tu nang kaya Rahil wan Lia* nang maranakakan banyak anak gasan Yakub. Mudahan ikam bauntung batuah diantara urang-urang kaum Efrata. Mudahan ikam jadi urang nang badahi jua di kuta Bethlehem. 12 Mudahan Allah mambariꞌi ikam anak-anak matan bibinian anum tu nang kaya juriat Peres nang diranakakan Tamar gasan Yahuda” ujar bubuhan tatuha adat baucap lawan urang lain nang ada disitu.

Rut maranakakan saikung anak lalakian.

4:13-17

13 Maka Rut diambil Boas jadi bininya. Imbah bubuhannya bakumpul laki bini, Allah mambarkahi Rut sampai inya batianan lalu maranakakan saikung anak lalakian. 14 “Subahanallah. Inya sudah mambariꞌi cucu lalakian pada hari ini gasan maharagu ikam. Mudahan inya tu manjadi urang nang badahi di Israel 15 Minantu ikam tu sayang banar lawan ikam. Inya labih bamanfaat daripada banyak baisi anak lalakian. Wayah ini, inya mambariꞌi jua cucu lalakian lawan ikam nang cagar manyigari jiwa ikam lawan maharagu ikam wayah ikam tuha” ujar bubuhan bibinian kampung baucap lawan Naomi.

16 Naomi maambil anak tu. Disayangi wan diharagunya. 17 Bubuhan bibinian nang baparakan rumah lawan Naomi mangaraninya Obed.

“Saikung lalakian sudah diranakakan gasan Naomi” ujar bubuhannya tadi.

Obed abahnya Isai. Isai abahnya Nabi Daud.

Padatuan Nabi Daud bamula matan Peres

4:18-22

18-22 Ini pang padatuan Nabi Daud bamula matan Peres. Panambaiannya, Peres abahnya Hezron, Hezron abahnya Ram, Ram abahnya Aminadab, Aminadab abahnya Nathson, Nathson abahnya Salmon, Salmon abahnya Boas, Boas abahnya Obed, Obed abahnya Isai, wan Isai abahnya Nabi Daud.

* 1:4 1:4 Rut 4:9-10

† 1:20 1:20 Naomi…Mara: Teks asli, Ngaran Naomi tu baarti “manyenangakan”. Ngaran Mara tu baarti “marista”.

* 2:20 2:20 Inya am nang mustinya maharagu kita: Manurut hukum Nabi Musa, saikung lalakian bakawajipan maharagu kaluarganya nang balu (Lihati Im. 25:25)

* 4:11 4:11 Rahil wan Lia: adalah bini bini Nabi Yakub. Lihati Kej. 29:21-29.

Zabur

Kitab Suci Zabur

Edisi percobaan

1

Jalan hidup urang nang bujur wan Jalan hidup urang nang jahat

1 Babahagialah urang nang kada manggawi napa nang dipadahi ulih urang jahat.

Inya kada maumpati kalakuan urang nang badusa.

Inya kada bakawal lawan urang nang mahahulut Allah.

2 Tagal urang nang bujur ini katuju maasi parintah Allah.

Inya mambaca wan mamikirakannya jua saban hari, siang wan malam.

3 Inya bahasil tarus

nang kaya puhun-puhun buah di pinggir sungai babuah wayah musimnya,

daun-daunnya gin kada suah layu.

4 Tagal urang nang jahat kada nang kaya nitu!

Inya kada baguna nang kaya sekam nang ditiup angin.

5 Maka urang nang jahat cagaran dihukum Allah,

wan jua cagaran dijauhakan matan umat Allah.

6 Sualnya urang nang taat dibimbing wan dilindungi Allah,

tagal urang nang jahat cagaran dibinasaakan ulih Allah.

YUNUS

1

2

3

4

Nabi Yunus

Edisi percobaan

1

Pamulaannya, Yunus kada maasi lawan parintah Allah.

1:1-17

1 Suatu hari, ALLAH mandatangi Yunus, anak Amitai. 2 “Lakasi, ikam tulak ka kuta Niniwe, kuta nang ganal tu. Padahakan lawan bubuhannya Aku cagar mahukum bubuhannya sualnya Aku sudah mangatahui dusa-dusanya nang saling banyakan” ujar ALLAH bapadah lawan Yunus.

3 Sakalinya Yunus kada hakun tulak ka kuta Niniwe, malahan inya handak tulak baampah ka arah nang balawanan, ka kuta Tarsis gasan malapasakan tugas nang dibariꞌi ALLAH tadi. Inya tulak ka palabuhan Yopa wan malihat sabuah parahu layar nang baloteng nang handak tulak ka kuta Tarsis. Imbah tambang dibayarinya, inya umpat ka kuta Tarsis.*

4 Tagal, di tangah lautan, ALLAH mandatangakan angin ribut nang ganal banar. Lalu datanglah galombang laut nang ganal banar, mahantam parahu layar tu sampai parak tinggalam. 5 Bubuhan anak buah parahu layar tu katakutanan wan bahimat baduꞌa minta tulung lawan diwa diwanya saurang. Lalu isi nang ada di parahu layar tu dibuangi ulih bubuhannya ka laut gasan mahampulakan parahu layar tu sakira kada tinggalam. Padahal Yunus sudah turun ka dalam loteng parahu layar nang paling bawah wan barabah, lalu taguring janak banar.

6 Imbah itu, turun ai juragan mandapati Yunus nang lagi guring janak tu, lalu ai digaraknya.

“Umailah ikam nih nyamannya, nang kaya ini kaadaannya, kawa haja ikam guring! Ayu, lajui badiri, baduꞌa lawan diwa ikam, kalu ai diwa ikam kawa manulungi gasan manyalamatakan kita barataan sakira kita kada matian” ujar juragan baucap lawan Yunus.

7 Yunus lawan juragan naikan ka loteng atas.

“Nah, ayu kita bacabut undian sakira kita tahu siapa nang basalah, sampai kita kana musibah nang kaya ini” ujar bubuhan anak buah parahu layar bapandir papadaannya.

Lalu, diadaakannya cabutan undian tadi. Yunus nang kana.

8 “Padahakan ja lawan kami, lantaran siapa kita ditimpa musibah nang ini? Apa gawian ikam? Ikam orang mana, urang mana?” ujar bubuhan anak parahu layar manakuni Yunus.

9 “Aku ni orang Ibrani. Aku manyambah ALLAH, nang di surga, nang maulah tanah lawan lautan nang ganal” ujar Yunus manyahut.

10 Bubuhannya sudah tahu bahwa inya handak manjauhi ALLAH. Itu sudah dipadahakan Yunus lawan bubuhannya.

“Napa nang sudah ikam gawi nih sampai laut sasain bahamuk?” 11 “Kami apakan ikam sakira angin ribut ini kada bahamuk lagi?” ujar bubuhannya batakun lawan Yunus sambil batambah katakutanan lantaran angin ribut sasain bahamuk.

12 “Timbai ja aku ka laut; musti angin ribut ni baranai. Aku tahu aku ni panyababnya angin ribut ni nang manimpa bubuhan ikam” ujar Yunus manyahut.

13 Tapi bubuhan anak buah parahu layar tatap haja mangayuh parahunya sakira kawa ka pinggir pantai. Tagal bubuhannya kada bahasil; angin sasain bahamuk. 14 Lantaran itu, bubuhannya baduꞌa bahimat lawan ALLAH, Tuhan nang disambah ulih Yunus.

“Ya ALLAH, Tuhan kami, kami handak manimbai urang ini ka laut. Sabujurannya, urang ini kadada maulah dusa lawan kami. Lantaran itu, kami mamohon lawan Pian, janganlah mambinasaakan kami bila kami manimbai urang ini ka laut. Samunyaan nang ini sudah tajadi lantaran kahandak Pian” ujar bubuhannya sambil baduꞌa.

15 Imbah itu, bubuhannya maangkat wan manimbai Yunus ka laut. Wayah itu jua, angin ribut tu baranai. 16 Pas wayah itu, bubuhannya takutan banar lawan ALLAH. Imbah itu, bubuhannya mambariakan sasajian lawan ALLAH wan bajanji macam-macam lawan ALLAH.

17 ALLAH mandatangakan saikung iwak nang ganal gasan managuk Yunus. Yunus baada di dalam parut iwak nang ganal tu salawas talu hari talu malam.

2

Doa ucapan syukur Yunus

2:1-10

1 Dalam parut iwak tu, Yunus baduꞌa lawan ALLAH, Tuhannya. 2 Ujarnya,

“Ya ALLAH, dalam kangalihan, ulun baduꞌa lawan Pian,

lalu Pian mangabulakan duꞌa ulun.

Matan kangalihan ulun*, ulun minta tolong,

parmintaan ulun Pian kabulakan.

3 Ka laut nang paling dalam,

Pian timbai sampai ka dasar lautan.

Ulun dihanyutakan banyu nang daras,

galombang nang dikirim Pian mahampas ulun.

4 Di dalam hati, ulun bapikir, ‘Ulun sudah disuruh bajauh matan hadapan Pian.’

Tagal ulun cagar kawa lagi malihat Bait Allah nang suci.

5 Banyu laut naik sampai ka muntung ulun,

lautan luas managuk awak ulun,

kumpai laut malilit kapala ulun.

6 Ulun tinggalam di banyu laut nang paling bawah

di dasar gunung gunung;

pangrasa ulun lawangnya takunci salawasan di balakang ulun.

Lalu ulun dinaikakan Pian matan dasar laut, Ya ALLAH, ya Tuhan ulun!

7 Pas ulun lapah kauyuhan,

ulun kaganangan lawan Pian,

ulun minta tolong lawan Pian.

Maka sampai ai parmintaan ulun lawan Pian

ka dalam Bait Pian nang suci.

8 Bubuhan panyambah berhala nang sia-sia

manolak rahmat Allah, nang mangasihi bubuhannya lawan setia.

9 Tagal ulun ni pang nang handak maucapakan syukur lawan Pian

wan handak malaksanaꞌakan korban lawan Pian.

Sagala janji ulun lawan Pian, handak ulun laksanaꞌakan.

Pian jua nang manyalamatakan.”

10 Lalu ALLAH manyuruh iwak tu maluak Yunus ka darat. Lalu diluakakannya ai Yunus tu.

3

Yunus maasi lawan parintah Allah

3:1-10

1-2 “Lakasi ikam tulak ka kuta Niwiwe, kuta nang ganal tu. Padahakan lawan bubuhan Niwiwe pasan nang Kubariakan lawan ikam” ujar ALLAH manyuruh Yunus gasan kadua kalinya.

3 Lalu Yunus maasi parintah ALLAH, tulak ai inya ka kuta Niniwe. Niniwe tamasuk kuta nang ganal banar. Talu hari lawasnya amun bajalan batis di dalam kuta nitu. 4 Imbah masuk ka kuta nitu, lalu bajalan batis saharian, hanyar di situ inya manyampaiakan pasan Allah.

“Ampat puluh hari lagi kuta ini lawan warga sakampungannya pacangan dibinasaakan,” ujar Yunus sambil bakuciak lawan urang banyak nang ada di situ.

5 Lalu saluruh rakyat nang ada di kuta Niniwe tu parcaya lawan pasan Allah tu. Bubuhannya mamutusakan gasan puasa. Bubuhannya sabarataan, baik urang nang tuha maupun urang nang anum, mamuruk baju karung nang diulah matan karung baras gasan manunjukakan bahwa bubuhannya manyasali dosa-dosanya. 6 Imbah itu, pesan nang itu tadangar ulih raja kuta Niniwe. Sidin turun matan singgasananya. Dipaculnya jubah karajaannya, dipuruknya kain karung, lalu baduduk di atas habu gasan manunjukakan bahwa sidin manyasali dosa-dosanya. 7 Raja lawan manteri-manterinya mambari pangumuman nang ini lawan rakyat Niniwe:

“Samunyaan panduduk wan binatang inguan musti puasa. Jangan ada nang makan atawa nginum. 8 Kain karung musti dipuruk ulih samunyaan bubuhan panduduk. Binatang binatang gin musti ditukupi lawan kain karung. Samunyaan urang musti maminta bujur-bujur lawan Allah sagan mangubah niat-Nya. Samunyaan urang musti batobat lantaran kalakuan nang jahat wan manyakiti urang lain. 9 Amun kita baubah, mudahan Allah kada sarik wan kada jadi mambinasaꞌakan kita barataan” ujar Raja dan manteri-manterinya manyuruh rakyat tadi.

10 Pas Allah malihat bahwa bubuhannya sudah batobat matan kalakuan nang jahat, maka Allah marasa maras banar wan Inya maubah niat-Nya mambinasaakan bubuhan kuta Niwiwi nang itu.

4

Allah malajari Yunus Inya mangasihi samuaan suku suku.

4:1-11

1 Wayah Yunus mangatahui hal itu, maka sidin pusang wan sarik banar*.

2-3 “Ya ALLAH, ulun sudah baucap sabalum tulak mulai rumah ulun bahwa Pian cagar babuat nang kaya ini! Makanya ulun tulak bajauh ka kuta Tarsis, maninggalakan Pian lantaran ulun tahu bahwa Pian maha panyayang wan maha pangasih, wan salalu siap maubah rancana hukuman Pian lantaran sifat Pian nang sabar! Wayahini, ya ALLAH ya Tuhan ulun, maraha ulun mati sabab labih bagus ulun mati katimbang ulun hidup” ujar Yunus sambil baduꞌa.

4 “Ikam kadada alasan sarik kaya itu” ujar ALLAH manyahut.

5 Imbah itu, Yunus kaluar maninggalakan kuta Niniwe baampah ka subalah timur. Inya maulah sabuah lampau, lalu duduk banaung di dalamnya sambil mahadangi nang apa pacangan tajadi di kuta Niwiwe.

6 Lalu, ALLAH manumbuhakan tanaman nang malancar gasan mambari naungan lawan Yunus sakira inya marasa nyaman wan tahibur hatinya. Yunus katuju banar lawan tanaman itu. 7 Tagal imbah waktu subuh, Allah maulah saikung cacing mangorek tanaman itu, sampai jadi layu. 8 Imbah matahari cungul, Allah mandatangakan angin nang panas banar nang batiup matan timur. Hari panas manggantang nang maulah kapala Yunus ngalu, sampai parak siup. Inya baharap lakas mati.

“Baiknya ulun mati katimbang ulun hidup” ujar Yunas sambil bamamay.

9 “Ikam kada patut sarik manganai tanaman itu” ujar Allah manyahut.

“Ulun patut sarik sampai mati” ujar Yunus batambah pulang.

10 “Ikam marista banar lantaran kahilangan tanaman itu. Tapi ikam kada manamanmnya wan kada ikam jua nang manumbuhakannya. Tanaman ini tumbuhnya hanya samalaman haja wan isuknya sudah kadada. 11 Mustinya Aku nang labih marista mamikirakan kuta Niniwe nang ganal tu. Sualnya salain banyak banar binatang-binatangnya, panduduknya gin labih saratus dua puluh ribu orang, nang kada bisa mambedaakan mana nang baik wan mana nang jahat!” ujar Allah manjalasakan ka Yunus.

* 1:3 1:3 Kuta Tarsis: Bubuhan pakar Kitab Suci Taurat bapikir bahwa kuta Tarsis tamasuk banua nang bangaran Spanyol wayahini.

* 2:2 2:2 kangalihan ulun: Dalam teks asli: Dunia orang mati.

* 4:1 4:1 Wayah itu, urang urang Niniwi adalah musuh musuh banua Israel. Maka Yunus, sabagai urang Israel, mamuari warga warga Niniwi sampai Yunus handak sakira bubuhannya dibinasaꞌakan ulih Allah.

Lukas

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Kitab Suci Injil Isa Al Masih

nang diilhamakan lawan

Lukas

Edisi percobaan

1

Lukas manjalasakan manganai Nabi Isa.

1:1-4

1 Gasan Nang Tahurmat, Tuan Teopilus,*

Sudah banyak urang nang manulis kajadian-kajadian di banua kami manganai Nabi Isa. 2 Kajadian-kajadian nang itu disampaiakan lawan kami ulih urang-urang nang suah manyaksiakannya, tamasuk jua pangikut-pangikut Nabi Isa. 3 Lantaran ulun sudah manyalidiki kajadian-kajadian nang itu, ulun tulis kisah ini gasan pian 4 sakira pian tahu kajadian-kajadian nang itu dasar bujur tajadi.

Habar manganai diranakakannya Nabi Yahya

1:5-20

5 Wayah jaman pamarintahan Herodes, raja Yudea, ada saikung imam nang bangaran Zakariya. Sidin tu tamasuk aliran imam Abia. † Bini sidin juriat imam Harun. Ngaran bini sidin tu Elisabet. 6 Dua laki bini tu urang nang saleh wan takwa di hadapan Allah. Inya badua tu bujur-bujur maasi samunyaan parintah wan hukum Tuhan. 7 Zakariya wan bini sidin sudah tuha banar, kada sing anakan sualnya Elisabat tamanang.‡ 8 Wayah aliran imam Abia kana giliran, Zakariya parahatan malakuakan tugas baimaman di Bait Allah. 9 Biasanya gasan manantuakan imam nang mana nang mambanam kamanyan di dalam Ruang Suci di Bait Allah, dilakuakan undian. Pas wayah itu, sakalinya Zakariya nang kana gasan mambanam kamanyan. 10 Parahatan acara mambanam kamanyan, samunyaan jamaah bakumpulan di luar wan malakuakan sambahyang.§ 11 Lalu malaikat Tuhan batampai lawan Zakariya di higa kanan mija parapen wadah mambanam kamanyan. 12 Pas malihat malaikat tu, sidin kabuliangan lawan katakutanan.

13 “Zakaria! ikam kada usah takutan Zakaria ai! Aku ni handak mahabarakan habar baik lawan ikam. Doa ikam sudah dikabulakan Zakaria ai! Bini ikam, Elisabet tu, cagar batianan wan maranakakan saikung anak lalakian. Ikam kaina musti mangaraninya Yahya. 14 Ikam musti kahimungan. Malah urang nang lain gin banyak nang kahimungan wayah anak ikam diranakakan kaina. 15 Sualnya anak ikam tu cagar manjadi urang nang dimuliaakan Tuhan. Cirinya, inya kada bulih nginum banyu anggur atawa minuman lain nang ditangati.* Lawan pulang, inya cagar dirasuki Ruh Kudus† dalam parut umanya. 16 Banyak juriat Nabi Ibrahim cagar diulahnya babulik manyambah Allah. 17 Yahya tu cagar manjadi utusan Allah nang kuat wan bakuasa nang kaya Nabi Ilyas. Inya cagar mandahului Al Masih gasan maulah hati abah-abah babulik pulang ka anak-anaknya. Lawan pulang, inya cagaran maulah hati urang-urang durhaka wan urang-urang nang kada taat babulik ka jalan nang lurus. Kaina inya malakuakan nang kaya itu tu gasan manyiapakan umat Allah sakira siap manarima kadatangan Al Masih” ujar malaikat lawan Zakariya.

18 “Nang kaya apa ulun tahu hal nang itu cagar tajadi? Ulun ni sudah tuha. Bini ulun gin tuha jua” ujar Zakariya manakuni malaikat tadi.

19 “Aku ni malaikat Jibril nang malayani Allah. Aku ni diutus ulih Allah mahabarakan habar baik tadi gasan ikam. 20 Ingatakanlah! Samunyaan nang kupadahakan wan ikam cagar tajadi. Tagal lantaran ikam kada parcaya lawan pandiranku tadi, maka ikam manjadi bisu sampai kajadian itu tajadi” ujar malaikat Jibril mahimati.

21 Wayah itu, urang nang banyak di luar tu mahadangi Zakaria kaluar matan Ruang Kudus di Bait Allah. Bubuhannya hiran kanapa maka lawas banar inya kada sing kaluaran.

22 Pas Zakaria kaluar, inya bisu, kada kawa bapandir lagi lawan bubuhannya. Inya kawanya cuma mamakai bahasa isyarat lawan tangannya. Kaputingannya, bubuhannya sadar ada nang luar biasa nang dilihatnya di dalam Ruang Kudus tadi.

23 Imbah tuntung giliran batugas, Zakaria langsung bulik. 24 Kada lawas, batiananay Elisabet, bininya. Salawas lima bulan, Elisabet bahinip haja di rumah, kada sing kaluaran. 25 Himung banar Elisabet tu. Lalu, inya bapandir dalam hati, “Paampihannya Tuhan mangabulakan doaku wan mahapusakan kasupananku.”

Habar diranakakannya Nabi Isa

1:26-38

26 Wayah itu, Elisabet sudah parak anam bulan batianan. Malaikat Jibril diutus mandatangi 27 saikung babinian nang bujangan di kuta Nasaret di banua Galilea. Ngarannya Siti Maryam. Siti Maryam tu sudah batunangan lawan Yusup juriat Raja Daud.

28 “Assalamu alaikum! Ikam ni bauntung banar manarima barakah matan Allah" ujar malaikat ka siti Maryam tadi.

29 Siti Maryam takajut mandangar ucapan malaikat tadi.

“Apa lah artinya ucapan nang ini?” ujar siti Maryam bapandir dalam hati.

30 “Kada usah takutan Maryam ay! Ikam dipilih gasan manarima barakah Allah.

31 Ikam cagaran manianakan saikung anak lalakian. Kaina amun baranak, ngarani anak tu Isa.‡ 32 Anak ikam tu cagar bakuasa nang kaya padatuan-Nya Raja Daud.§ Inya cagar disambat Anak Nang Di Atas. 33 Imbah itu, Inya cagar bakuasa salawasan atas juriat Nabi Yakub. Karajaannya kada bakasudahan” ujar Malaikat tadi manambahi.

34 “Mana kawa? Ulun nih bujangan” ujar Siti Maryam manyahut.

35 “Ruh Kudus * cagar datang ka ikam wan kuasa Allah cagar manaungi ikam. Lantaran itu pang, anak ikam cagaran suci wan cagaran disambat Anak Nang Di Atas” ujar Malaikat tadi mahimati.

36 “Sabujurnya Elisabet, dangsanak ikam tu nah sudah anam bulan batianan biar inya sudah tuha wan disambat tamanang. 37 Sualnya amun Allah bakahandak, kadada nang mustahil” ujar malaikat pulang.

38 “Ulun ni hamba Allah, tasarah haja. Ulun manarima haja napa-napa kahandak Allah" ujar Siti Maryam manyahut.

Lalu malaikat tu bajauh maninggalakannya.

Siti Maryam maelangi Elisabet, dangsanaknya.

1:39-48

39 Kada lawas, Maryam tu badadas tulak kasabuah kuta di banua Yudea didaerah pagunungan. 40 Inya masuk ka rumah Zakariya wan mambari salam lawan Elisabet. 41 Pas Elisabet mandangar salam matan Maryam, anak nang di dalam parutnya bagarak-garak. Lalu Elisabet dirasuki ulih Ruh Allah.

42 “Maryam! Dingsanakku! Ikam bauntung banar lantaran ikam dibarakahi Allah diantara samunyaan bibinian nang lain wan dibarkahi jua anak nang ada di dalam parut ikam. 43 Siapa garang aku ni sampai uma Junjunganku hakun maelangi? 44 Pas aku mandangar salam ikam, anak nang ada di dalam parutku ni batandik kasukaan. 45 Bahimunglah ikam, sualnya ikam parcaya amun samunyaan nang dipadahakan Tuhan cagaran tajadi" ujar Elisabeth nyaring manyahuti.

46 Lalu Maryam baucap,

“Hati ulun baucap Allahu akbar.

47 Jiwa ulun himung banar karna Allah, Juru salamat ulun.

48 Inya ingat lawan ulun,

hamba-Nya nang hina.

Mulai wayahini sampai ka jaman kaina,

samunyaan urang pacangan manyambat ulun dibarkahi ulih Allah.

49 Sualnya Allah nang Mahakuasa sudah malakuakan hal-hal nang luar biasa lawan ulun.

Pujilah Allah, lantaran Inya suci!

50 Allah mangasihi samunyaan urang tatarusan

nang takutan wan mahurmati-Nya.

51 Lawan di zaman bahari, Allah manampakakan kuasa-Nya malalui gawian-Nya.

Inya rahaiakan urang nang sumbung hatinya,

lalu Inya gagalakan samunyaan rancana bubuhannya.

52 Di zaman bahari, Allah manurunakan raja-raja dari takhtanya

lawan Allah maninggiakan darajatnya urang nang randah hati.

53 Di zaman bahari, Allah mambari makan nang nyaman-nyaman ka urang nang lapar sampai kanyang

sadangkan Allah manyuruh urang-urang nang sugih bajauh mambawa sapuluh jari haja.

54 Jadi, sakali lagi nang kaya zaman bahari,

Allah lah nang manulungi juriat Nabi Ibrahim— yaitu umat pilihan-Nya,

sakira kita bujur-bujur kawa malayani-Nya.

Inya kada kalumpanan janji-Nya mangasihani kita—

55 lantaran Inya maingatakan rahmat-Nya nang sudah dijanjiakan lawan padatuan kita,

mulai matan Nabi Ibrahim sampai ka kita, juriatnya

sampai salawas-lawasnya.”

56 Maryam bagana di rumah Elisabet kira-kira tiga bulan lawasnya. Imbah itu, inya bulik ka kuta Nazaret.

Diranakakannya Nabi Yahya

1:57-66

57 Kada lawas sampai-am wayahnya Elisabet baranak. Lalu diranakakannya ai saikung anak lalakian. 58 Urang higa-mahiga rumah lawan dangsanak-dangsanaknya mandangar amun Tuhan mambari barakah lawan rahmat-Nya nang basar lawan Elisabet. Maka bubuhannya gin umpat himung jua lawan inya.

59 Wayah anak halus tu baumur dapalan hari, datangan bubuhannya gasan acara manyunat anak halus tu. Anak halus tu handak dingarani bubuhannya Zakariya nang kaya ngaran abahnya.

60 “Jangan! Jangan! Inya harus dingarani Yahya!” ujar umanya.

61 “Saikung-ikung gin kadada nang bangaran Yahya di antara kula-kula ikam” ujar bubuhannya manyahut.

62 Lalu bubuhannya mambari tanda isarat lawan abahnya gasan manakuni ngaran anaknya. 63 Zakaria minta ambilakan batu tulis gasan manulis ngaran anaknya.

“Ngarannya Yahya!” ditulis sidin di batu tu lantaran sidin kada kawa bapandir.

Bubuhannya hiran sabarataan manganai pilihan ngaran tu. 64 Wayah nitu jua Zakaria ampih bisu. Inya kawa pulang bapandir.

"Sukur, Alhamdulilah. Aku kawa bapandir pulang" ujar sidin sambil mamuji Allah.

65 Samunyaan warga higa-mahiga rumah basukur. Kajadian-kajadian itu tadi dipandirakan urang di saluruh pagunungan Yudea.

66 “Manjadi apa jualah kaina anak halus nang itu? Sualnya Ruh Kudus † ada lawan inya" ujar bubuhannya bapandir dalam hati imbah mandangar hal itu.

Zakaria mamuji Allah wan banubuat.

1:67-80

67 Zakaria— Abahnya Yahya, dirasuki ulih Roh Kudus lalu Sidin banubuat nang kaya ini,

68 “Tapujilah Allah, Tuhan juriat Nabi Ibrahim,

nang sudah manulung kita

wan sudah mambibasakan matan musuh-musuh kita.

69 Allah sudah mautus saikung Tukang Kasalamatan nang baasal matan juriat hamba-Nya nang bangaran Nabi Daud.

Inya bakuasa manyalamatakan kita.

70 Nang kaya itu tu pas banar lawan janji Allah

nang disampaiakan matan nabi-nabi nang tadahulu.

71 Sualnya nabi-nabi nang tadahulu tu manyampaiakan bahwa kaina Allah manyalamatakan kita

matan musuh-musuh kita nang mamuari.

72 Gasan mambuktiakan kamurahan hati-Nya lawan padatuan kita,

Allah ingat janji-Nya.

Janji-Nya nang suci tu cagar ditapati-Nya.

73 Maka Allah sudah basumpah lawan padatuan kita nang bangaran Nabi Ibrahim

74 supaya kita dibibasakan dari kuasa musuh-musuh kita.

Maka kita kada usah gair malayani Allah.

75 Nang kaya itu tu, kita bisa hidup suci wan bujur di hadapan-Nya saumuran.

76 Lalu manganai ikam — anakku nang masih halus ni,

kaina ikam disambat saikung nabi Allah nang Mahatinggi lantaran ikam mandahului Tuhan.

Ikam cagar manyiapakan jalan gasan kadatangan-Nya.

77 Artinya ikam kaina cagar mahabari umat-Nya nang kaya apa cara sakira bubuhannya kawa disalamatakan

malalui pangampunan dosa-dosa bubuhannya. 78 Jadi, lantaran kabaikan hati Allah, Tuhan kita,

kaina Kasalamatan dari Allah, cagar manyinari kita.

79 Nang kaya itu tu, Allah cagar manarangi urang nang hidup dalam kakadapan.

Imbah itu, Inya cagar manulungi urang nang katakutanan.

Cahaya Allah itu cagar mambimbing kita baampah ka Tuhan,

sakira kita hidup ruhui dalam parlindungan-Nya.”

80 Anak Zakaria nang itu, nang bangaran Nabi Yahya, sasain baganal wan jiwanya gin batambah kuat jua. Wayah inya ganal, inya bagana di padang pasir sampai wayahnya gasan manyataakan dirinya kalawan juriat Nabi Ibrahim.

2

Diranakakannya Nabi Isa

2:1-7

1 “Pangumuman! Pangumuman!” ujar anak buah Kaisar Agustus.

“Kaisar Agustus maadaakan cacah jiwa di daerah Karajaan Romawi. Samunyaan urang musti mandaptarakan dirinya di kampungnya saurang” ujarnya pulang.

2 Nang itu tu cacah jiwa nang panambaian nang diadaakan wayah Kirenius manjadi Hupnor di banua Siria sakira barataan urang mambayar pajak. 3 Lantaran itu, asing-asing urang bulikan ka kampungnya gasan mandaftarakan diri.

4 Nang kaya itu jua, Yusup, juriat Nabi Daud, nang bagana di kuta Nasaret di banua Galilea bulikan ka kuta Betlehem, iaitu kuta Nabi Daud. 5 Inya tulakan ka sana gasan mandaptarakan dirinya lawan tunangannya, nang bangaran Maryam, nang lagi batianan. 6 Wayah Yusup lawan Maryam sampaian di situ, pas Maryam handak baranak. 7 Diranakakannya ai saikung anak lalakian nang panambaian tu. Anaknya disalimputi lawan tapih lalu dirabahakannya di wadah makanan inguan. Sualnya di situ inya kada tadapat wadah panginapan gasan bamalam. Nang didapatnya cuma sabuah kurungan binatang inguan haja gasan bamalam.

Malaikat mahabarakan diranakakannya Isa Al Masih.

2:8-20

8 Wayah malam, intangan kuta Betlehem, bubuhan tukang inguan parahatan manggaduh binatang inguannya di padang kumpai. 9 Bakakajutan ada malaikat bacungul parak bubuhannya. Lalu cahaya Allah manyinari bubuhannya tadi, lalu ai bubuhannya pina gair banar.

10 “Jangan takutan” ujar malaikat.

“Aku mambawa habar baik gasan bubuhan ikam. Habar nang ini musti kahimungan samunyaan urang. 11 Hari ini di kuta Betlehem, kutanya Raja Daud, * hanyar diranakakan Al Masih,† Junjungan nang datang gasan manyalamatakan bubuhan ikam. 12 Ini nah cirinya: di situ, kaina, bubuhan ikam cagaran mandapati saikung anak halus nang disalimputi lawan tapih. Anak halus tu dirabahakan di wadah makanan inguan" ujar malaikat pulang.

13 Bakakajutan malaikat-malaikat nang lain batampaian jua di higa malaikat tadi.

14 

“Biar ha samunyaan malaikat-malaikat mamuji Allah di langit.

Wan biar ha manusia nang dibarakahi Allah manarima hati nang lapang bahagia di bumi” ujar malaikat-malaikat sambil mamuji Allah.

15 Imbah itu, malaikat-malaikat tadi mainggalakan bubuhannya wan bulikan ka surga.

“Ee! Ee! Ayu kita tulakan ka Betlehem. Nyaman kita malihat saurang paristiwa nang dihabarakan Allah tadi" ujar bubuhan tukang inguan bapandir papadaannya.

16 Badadas ai bubuhannya tulakan ka situ. Sasampainya di situ, tadapat jua bubuhannya lawan Maryam, Yusup wan anak halus tu nang dirabahakan di wadah makanan inguan. 17 Imbah malihat anak halus tu, bubuhan tukang inguan mamadahakan napa nang diucapakan malaikat-malaikat tadi manganai anak halus tu. 18 Urang-urang nang ada di situ tahiran-hiran mandangar habar bubuhan tukang inguan tadi. 19 Tagal Maryam mahinipakan haja samunyaan parkara nang itu dalam hatinya sambil mamikirakannya.

20 “Syukur Al Hamdulilah. Samunyaan nang hanyar kita dangar wan kita lihat ni pas banar lawan napa nang dipadahakan ulih malaikat tadi” ujar bubuhan tukang inguan mamuji Allah sambil bulikan.

Isa disunat, dingarani wan didoaꞌakan di Bait Allah.

2:21-24

21 Dalapan hari imbah Isa diranakakan, Anak nang itu disunat lalu dibari ngaran Isa. Ngarannya tu sudah dipadahakan malaikat lawan Maryam sabalum inya batianan. 22 Ampat puluh hari imbah baranak, maka sampai ai wayahnya Maryam wan Yusup maadaakan acara akikah ‡ di Bait Allah nang kaya sudah disampaiakan Nabi Musa. Lalu, Maryam lawan Yusup mambawa Anak nitu ka Bait Allah di kuta Yarusalem gasan didoaꞌakan. 23 Sualnya di hukum Allah nang sudah disampaiakan Nabi Musa tu ada tatulis nang kaya ini, “Satiap anak lalakian nang panambaian harus disarahakan lawan Allah.”§ 24 Allah jua mawajipakan kuitannya mamparsambahakan kurban nang sudah ditantuakan amun inya baisian anak lalakian nang panambaian. Kurbannya tu sapasang burung darakuku atawa dua ikung anak burung dara.* Maka hakun ai kuitannya Isa malakuakan nang kaya itu jua.

Simiun banubuat Allah bajanji mautus Al Masih gasan manyalamatakan manusia.

2:25-35

25 Wayah itu di kuta Yarusalem, ada saikung lalakian nang takwa lawan saleh. Ngarannya Simiun. Sidin lagi mahadangi kadatangan Al Masih nang dijanjiakan Allah gasan manyalamatakan Juriat Nabi Ibrahim. Sidin dibimbing ulih pitunjuk Ruh Kudus. † 26 Lalu, sidin dipadahi Ruh Kudus ‡ bahwa sidin kada pacangan mati sabalum malihat Al Masih. 27 Lantaran dibimbing ulih Ruh Kudus tadi, sidin tulak baampah ka Bait Allah. Kabalujuran wayah itu, Yusup wan Maryam mambawa Isa ka situ jua gasan mangurbanakan burung lawan manduaꞌakan Isa nang kaya diwajipakan dalam Kitab Suci Taurat. 28 Pas Simiun malihat Anak nang halus nang itu, dihimpunya ai sambil mamuji Allah.

29 “Ya Allah” ujar Simiun badoa, “dasar bujur janji pian dahulu lawan ulun sudah dikabulakan.

Biar ha lagi (lagi=penguatan) ulun maninggal lawan hati nang lapang bahagia, kadapapa.

30 Sualnya ulun sudah batamuan jua lawan utusan Pian

nang cagaran manyalamatakan manusia.

31 Anak nang ini ni Pian pilih

gasan sabarataan urang.

32 Inya ni nang kaya cahaya gasan manarangi samunyaan suku-suku.

Lawan pulang, inya ni cagaran mambawa kahormatan gasan umat Pian, juriat Nabi Ibrahim.”

33 Abah lawan uma Isa tahiran-hiran mandangar ucapan Simiun manganai Anaknya. 34 Lalu, Simiun mamohon barakah gasan Yusup lawan Maryam.

“Sabujurannya lah, Anak nang ini sudah ditantuakan Allah. Kaena, sapalih juriat Nabi Ibrahim pacangan manulak Anak nang ini, lalu pacangan binasa. Sapalih lagi pacangan kawa manarima Anak nang ini lalu pacangan kahimungan banar lantaran salamat. Inya ni baisi pancirian nang pacang manampaiakan kabanaran matan Allah. Tagal banyak urang nang pacangan manolak-Nya. 35 Lantaran itu, napa nang ada dalam hati urang pacang jadi kanyataan. Imbah itu, ikam, Maryam ai, pacang basadih nang kaya dicucuk-cucuk (BI=ditusuk) lawan lading nang landap" ujar Simiun baucap ka Maryam.

Nubuatan Hana

2:36-38

36 Di situ ada saikung nabi babinian nang sudah tuha banar. Ngarannya Hana, anak Fanuel, matan suku Asyer di banua Israil. Sidin balaki salawas tujuh tahun. 37 Imbah itu, sidin manjadi balu. Wayahini umurnya sudah dalapan puluhan tahun. Sidin kada suah maninggalakan Bait Allah. Siang malam sidin ada di Bait Allah haja baibadah. Rancak jua sidin bapuasa lawan badoa. 38 Wayah Simiun masih bapandir lawan Yusup wan Maryam, datang ai si Hana tu mamaraki, lalu sidin langsung mamuji Allah lantaran batamuan lawan Al Masih. Imbah itu, sidin mamandirakan ai manganai Anak tu ka urang banyak nang lagi dandaman lawan kadatangan Al Masih nang pacangan mambibasakan kuta Yarusalem.§

Isa diganalakan di kuta Nasaret.

2:39-40

39 Imbah Yusup wan Maryam tuntung manggawi samunyaan kawajipan dalam Hukum Tuhan, bulikan ai inya (XXX note inya and not bubuhanya) ka kuta Nasaret di banua Galilea, kutanya saurang. 40 Tahun ka lawan tahun, Anak nang itu sasain baganal wan bakuat, lalu sasain bijaksana, wan dibarakahi Allah.

Napa nang diulah Isa wayah baumur dua balas tahun

2:41-52

41 Satiap tahun kuitan Isa tulakan ka kuta Yarusalem gasan marayaakan Hari Raya Paskah di situ.* 42 Pas Isa baumur dua balas tahun, Yusup wan Maryam mambawanya tulakan ka parayaan nitu nang kaya biasa. 43 Imbah parayaannya tuntung, bulikan ai Yusup wan Maryam. Tagal inya (xxx note inya and not bubuhannya) kada tahu amun Isa masih batinggal di kuta Yarusalem. 44 Dikiranya, (xxx note inya and not bubuhannya) Isa masih ada di dalam rombongan nang tulakan baimbai. Imbah saharian bajalan, inya (xxx note inya and not bubuhannya) mancariꞌi Isa di antara kulawarganya wan kakawalannya. 45 Lantaran kadada tadapat di situ, babulik pulang inya mancariꞌi ka kuta Yarusalem. 46 Sampai talu hari, kuitannya mancariꞌi Isa. Hanyar inya tadapat Isa di Bait Allah. Wayah itu, Isa lagi duduk di tangah-tangah guru-guru agama sambil mandangarakan wan manakuni bubuhannya. 47 Samunyaan urang nang mandangar pandiran Isa tahiran-hiran lantaran jawapan-jawapan Isa nang pintar banar. 48 Pas kuitan-Nya malihat, tahiran-hiran jua.

Lalu umanya managur, “Nak, kanapa Ikam di sini? Kami tu kujuk-kujuk mancariꞌi (note we don't need the word 'ikam' here.) kamana-mana!”

49 Lalu Isa manyahut, “Baapa pian, Ma, Bah, mancariꞌi Ulun? Ulun ni musti baada di Bait Allah, rumah Abah Ulun?” 50 Tagal kuitannya kada paham napa nang dimaksutakan-Nya.

51 Lantaran Isa ni patuh wan maasi apa ujar kuitan, lalu bulikan ai umpat kuitannya ka kuta Nasaret. Samunyaan kajadian nang itu dihinipakan uma-Nya dalam hati. 52 Magin ganal, Isa magin batambah bijaksana, magin disayangi Allah lawan disayangi urang banyak jua.

3

Nabi Yahya mandahului Al Masih gasan umat Allah.

3:1-9

1-2 Wayah tahun ka lima balas pamarintahan Tiberias, Raja Romawi, pada waktu nang basamaan,

Puntius Pilatus manjadi Hupnor Yudea,

Herodes manjadi raja di daerah Galilea,

Filipus, dangsanak Herodes mamerintah di daerah Iturea dan Trakhonitis,

sadangkan Lisanias lagi mamerintah di daerah Abilene.

Dan di Kota Yarusalem, Hannas wan Kayapas lagi batugas jadi imam basar.

Wayah nang itu jua, Allah manyampaiakan pesan-Nya malalui Nabi Yahya— anak Zakaria, sakira bamula palayanannya. Wayah itu, sidin bagana di padang pasir nang jauh dari kuta Yarusalem. 3 Lalu ai, sidin bacaramah bakuliling di kampung-kampung di samunyaan daerah di parak Sungai Yordan.

Lalu Nabi Yahya baucap, “Ei!Batubatlah dari dosa-dosa ikam sakira ikam kawa diampuni Allah. Kaena bubuhan ikam kumandi’i gasan mambuktiakan kalau ikam tu bujur-bujur handak maumpati jalan Allah.”

4 Jadi Nabi Yahya inilah nang dimaksutakan ulih Allah dalam nubuatan kitab Nabi Yesaya nang tatulis,

“Kaina ada urang nang basuara lantang di padang pasir, ujarnya,

‘Basiaplah gasan kadatangan Jujungan ikam! Bujurakan ja jalan bagi-Nya!’ ”✡

5 “Samunyaan lambah musti diuruk wan tanah

wan samunyaan bukit dirataakan,

Samunyaan jalan nang baliuk-liuk dibujurakan.

Samunyaan jalan nang balubak dirataakan.

6 Samunyaan nang itu musti dilakuakan sakira urang kawa mangarti

nang kaya apa caranya inya kawa disalamatakan ulih Allah.”*

7 Banyak ai urang mandatangi Nabi Yahya handak minta dimandi'i gasan pang buktian batobat wan patuh lawan Allah.

“Ei! Bubuhan ikam nang kaya ular nang bawisa! Bubuhan ikam jangan bapikiran kawa dilapasakan dari hukuman Allah kaina!" ujar Nabi Yahya nang pina sarik ka urang banyak tu.

8 "Lantaran itu, buktiakan pang parigal (perbuatan baik/buruk=Bhs Indo) ikam amun bujur-bujur maasi lawan Allah. Jangan bapikir, ‘Aku ni kaina kada pacangan dihukum Allah lantaran aku ni juriat Nabi Ibrahim.’ Sualnya, Allah tu kawa haja marubah batu-batu nang kaya ini nah manjadi juriat Nabi Ibrahim jua! 9 Nang kaya tukang kabun manabang puhun nang kada sing buahan lalu dibanamnya, nang kaya itu jua Allah tu sudah siap mamusnahakan urang-urang kita ni nah. Ditimbai-Nya ka dalam api!" ujar Nabi Yahya manarusakan.

Napa nang dicaramahakan Nabi Yahya

3:10-20

10 “Jadi nang apa jua nang kami gawi ni gasan mambuktiakan kalu kami ni sudah batobat?” ujar urang banyak batakun lawan Nabi Yahya.

11 “Siapa nang baisi baju dua lambar, bariakan salambar ka urang nang kada baisi. Lawan siapa nang banyak baisi makanan, dibagi-bagiakan sapalih ka urang nang kada baisi” ujar Nabi Yahya manyahuti urang banyak tadi.

12 Ada jua bubuhan tukang tagih pajak† mandatangi sidin handak minta mandiꞌi.

“Guru, kami ini pang nang kaya apa?” ujar tukang-tukang tagih pajak batakun.

13 “Bubuhan ikam jangan minta balabih amun managih pajak” ujar Nabi Yahya manyahut.

14 Lalu ada pulang prajurit-prajurit nang mamaraki sidin.

“Amun kami pang, nang kayapa?” ujarnya.

“Jangan marabuti ampun urang! Jangan mampitnah urang! Imbah tu, sukuri haja gaji bubuhan ikam!” ujar Nabi Yahya.

15 Wayah nitu banyak urang lagi maharapakan kadatangan Al Masih.

“Umpat batakun lah! Piankah Al Masih nang dijanjiakan Allah tu?” ujar urang batakun lawan Nabi Yahya.

16 “Aku hanya bisa mamandiꞌi bubuhan ikam. Tagal Al Masih nang cagar datang tu labih bakuasa. Mamaculakan sandal Sidin gin, aku kada pantas. Bubuhan ikam kaina cagaran dimandiꞌi Sidin lawan Ruh Kudus (footnote) wan lawan api. 17 Di tangan Sidin ada nyiru gasan manampi banih. Banih nang barasih dikumpulakan di kindai, banih nang hampa dibanam-Nya ka api nang kada sing pajahan" ujar Nabi Yahya manyahuti.

18 Kaya itu jua Nabi Yahya mamadahi urang-urang banyak tu lawan bamacam-macam cara sambil mahabarakan habar baik. 19 Nabi Yahya gin mamadahi Herodes jua, Raja di Galilea tu, lantaran banyak baulah dosa nang bamacam-macam. Bini dangsanaknya‡ saurang gin dirabutinya jua. 20 Herodes malah manambah kajahatannya wayah inya mamanjaraakan Nabi Yahya.

Nabi Isa dimandiꞌi ulih Nabi Yahya sabalum Nabi Yahya dipanjaraakan.

3:21-22

21 Imbah samunyaan urang dimandiꞌi ulih Nabi Yahya, imbah itu, Nabi Isa gin dimandiꞌi sidin jua. Imbah tuntung dimandiꞌi, pas rahatan Nabi Isa badoa, langit tabuka 22 wan Ruh Kudus nang baujut burung dara turun lalu hinggap di bahu Sidin. Lalu tadangar suara matan langit,

“Ikam Al Masih nang Kusayangi nang kaya saurang Abah manyayangi anaknya. Ikam nang maulah hati-Ku himung.

Daftar padatuan Nabi Isa

3:23-38

23 Wayah Nabi Isa bamula bacaramah, Sidin baumur kurang labih tiga puluh tahun wan manurut anggapan urang, Sidin tu anaknya Yusuf,

Yusuf tu anaknya Eli,

24 Eli tu anaknya Matat,

Matat tu anaknya Lewi,

Lewi tu anaknya Malkhi,

Malkhi tu anaknya Yanai,

Yanai tu anaknya Yusuf,

25 Yusuf tu anaknya Matica,

Matica tu anaknya Amos,

Amos tu anaknya Nahum,

Nahum tu anaknya Hesli,

Hesli tu anaknya Nagai,

26 Nagai tu anaknya Maat,

Maat tu anaknya Matica,

Matica tu anaknya Simei,

Simei tu anaknya Yosekh,

Yosekh tu anaknya Yoda,

27 Yoda tu anaknya Yohanan,

Yohanan tu anaknya Resa,

Resa tu anaknya Zerubabel,

Zerubabel tu anaknya Sealtiel,

Sealtiel tu anaknya Neri,

28 Neri tu anaknya Malkhi,

Malkhi tu anaknya Adi,

Adi tu anaknya Kosam,

Kosam tu anaknya Elmadam,

Elmadam tu anaknya Er,

29 Er tu anaknya Yesua,

Yesua tu anaknya Eliezer,

Eliezer tu anaknya Yorim,

Yorim anaknya Matat,

Matat tu anaknya Lewi,

30 Lewi tu anaknya Simeon,

Simeon tu anaknya Yehuda,

Yehuda tu anaknya Yusuf,

Yusuf tu anaknya Yonam,

Yonam tu anaknya Elyakim,

31 Elyakim tu anaknya Melea,

Melea tu anaknya Mina,

Mina tu anaknya Matata,

Matata tu anaknya Natan,

Natan tu anaknya Nabi Daud,

32 Nabi Daud tu anaknya Isai,

Isai tu anaknya Obed,

Obed tu anaknya Boas,

Boas tu anaknya Salmon,

Salmon tu anaknya Nahason,

33 Nahason tu anaknya Aminadab,

Aminadab tu anaknya Admin,

Admin tu anaknya Arni,

Arni tu anaknya Hezron,

Hezron tu anaknya Peres,

Peres tu anaknya Yehuda,

34 Yehuda tu anaknya Nabi Yakub,

Nabi Yakub tu anaknya Nabi Ishak,

Nabi Ishak tu anaknya Nabi Ibrahim,

Nabi Ibrahim tu anaknya Terah,

Terah tu anaknya Nahor,

35 Nahor tu anaknya Serug,

Serug tu anaknya Rehu,

Rehu tu anaknya Peleg,

Peleg tu anaknya Eber,

Eber tu anaknya Salmon,

36 Salmon tu anaknya Kenan,

Kenan tu anaknya Arpakhsad,

Arpakhsad tu anaknya Sem,

Sem tu anaknya Nabi Nuh,

Nabi Nuh tu anaknya Lamekh,

37 Lamekh tu anaknya Metusalah,

Metusalah tu anaknya Henokh,

Henokh tu anaknya Yared,

Yared tu anaknya Mahalaleel,

Mahalaleel tu anaknya Kenan,

38 Kenan tu anaknya Enos,

Enos tu anaknya Set,

Set tu anaknya Nabi Adam, Nabi Adam tu anaknya Allah dalam arti inya diciptakan lansung ulih Allah.

4

Nabi Isa tahan bujukan Iblis di padang pasir.

4:1-13

1 Imbah bulik matan sungai Yordan, Nabi Isa dibimbing ulih Ruh Kudus ka padang pasir. 2 Di sana, ampat puluh hari Sidin bapuasa wan dibujuk-bujuki ulih Iblis. Sidin ni lapar banar. 3 Lalu Iblis mamaraki Sidin wan baucap,

“Amun ikam Anak Nang Di Atas tu*, coba pang batu nang ini diubah jadi ruti.”

4 Nabi Isa manyahut, “Kada usah gin. Sualnya ada tatulis dalam Kitab Suci Taurat, ‘Urang hidup kada tagantung lawan ruti haja tapi urang hidup sudah ditantuakan lawan Pirman Allah.’ ”

5 Lalu Nabi Isa dibawainya pulang ka wadah nang paling tinggi. Tang, sakajap mata haja, ditampaiakannya samunyaan karajaan dunia.

6 Ujar Iblis mambujuki/MANGGUDA, “Aku kawa mambari kuasa wan kasugihan dunia ka siapa haja nang kupilih sualnya samunyaannya sudah disarahakan ka aku. 7 Maka samunyaan nitu kubariakan ka ikam asal ikam manyambah aku.”

8 Ujar Nabi Isa manyahut pulang “Ada tatulis dalam Kitab Suci Zabur, ‘Sambahlah Allah, Tuhan nang ikam sambah. Hanya ka Allah haja baibadah.’ ”

9 Lalu, Nabi Isa dibawanya pulang ka kuta Yerusalem, diandaknya ka bubungan (roof) Bait Allah.

“Amun ikam Anak nang di atas, coba pang Ikam batajun ka bawah 10 sualnya ada tatulis dalam Kitab Suci Zabur, ‘Allah manyuruh malaikat-malaikat-Nya 11 manyambut Ikam lawan tangan-Nya sakira batis Ikam kada takana batu’ ” ujar Iblis mambujuki Nabi Isa pulang.✡

12 Nabi Isa manyahuti, “Ada tatulis, ‘Jangan ikam mancoba-coba Allah Tuhan nang ikam sambah.’ ”✡

13 Imbah tuntung mambujuki Nabi Isa, bajauhai Iblis tu. Iblis tu mahadang-hadang waktu nang pas gasan mambujuki pulang.

Nabi Isa bamula palayanan di banua Galilea.

4:14-15

14 Nabi Isa babulik ka banua Galilea dibimbing ulih Ruh Kudus. Habar manganai Sidin tahabar ka unjut-unjut banua nang itu. 15 Sidin bacaramah di rumah-rumah ibadah di situ wan samunyaan urang mamuliaakan Sidin.

Nabi Isa ditolak wan handak dimatiꞌi di kampung Sidin saurang.

4:16-21

16 Lalu Nabi Isa sampai ka kuta Nazaret, banua Sidin diganalakan. Wayah hari Sabat†, nang kaya biasanya, Sidin masuk ka rumah ibadah. Lalu Sidin badiri gasan mambacaakan Kitab Suci. 17 Imbah itu, Sidin dijulungi sabuah aliran Kitab Suci, surah Nabi Yasaya. Dibuka Sidin ai, lalu tadapat bahagian nang handak dibacaakan manganai Al Masih. Di situ tatulis:

18 “Ruh Kudus marasuki Aku

sualnya Allah mamilih wan mautus Aku gasan mahabarakan ka urang-urang miskin bahawa Allah cagaran manulungi bubuhannya.

Allah mautus Aku gasan mahabari bahawa urang-urang nang takurung cagaran dilapasakan,

urang-urang nang picak cagaran malihat,

urang-urang nang tatindas

cagaran dibibasakan. 19 Allah mautus Aku gasan mahabarakan bahawa Inya cagaran manyalamatakan manusia” ujar Nabi Isa mambacaakan surah tadi.

20 Gulungan Kitab Suci tadi digulung Sidin pulang wan diunjuk-Nya ka patugas di situ. Imbah itu, duduk ai Nabi Isa gasan mambari caramah ka urang-urang nang ada di situ. Samunyaan urang di situ maitihi Sidin.

21 Lalu Nabi Isa baucap, “Hari ini, napa nang bubuhan ikam dangar tadi sudah bamula tajadi.”

22 Mulanya samunyaan urang maucapakan hal-hal nang baik manganai Sidin.

Ada nang baucap, “Umai, saban caramah Sidin tu hibat banar wan nyaman didangarakan.”

Ada jua nang hiran lalu baucap, “Wah, asa kada mungkin anak Yusuf bisa bacaramah nang kaya itu?!”‡

23 Imbah itu, Nabi Isa baucap, “Musti bubuhan ikam baucap lawan Aku napa nang rancak diucapakan urang— yaitu ‘Dokter, coba pang wagasakan diri ikam saurang.’ Lawan ucapan nang itu, bubuhan ikam maminta nang kaya ini: ‘Kami mandangar bahwa ikam malakuakan mujijat di kuta Kapernaum. Lakuakan pang mujijat di sini di kampung ikam saurang.’ ”

24 Lalu Nabi Isa baucap, “Nah, napa nang Kupadahakan wayahini tu bujur: Kadada saikung-ikung nabi pun nang dihurmati di kampungnya saurang. 25 Lalu hal nang ini bujur jua: Ada banyak urang balu juriat Nabi Ibrahim pada jaman Nabi Elyas— itu tu pas musim kamarau salawas tiga tahun enam bulan, lalu ada bancana kalaparan di banua nang itu. 26 Tagal Nabi Elyas kada disuruh manulungi urang balu di banuanya saurang, malahan disuruh manulungi urang balu di banua urang, artinya di kampung Sarfat— di parak kuta Sidon.

27 Lawan pulang, pada jaman Nabi Elyasa, banyak urang bapanyakitan kusta di banuanya saurang. Tagal sidin kada disuruh mawigasakan saikung-ikung urang gin di banuanya saurang. Cuma Naaman— urang di banua Siria, nang diwigasakannya.”

28 Wayah bubuhan jamaah mandangarakan caramah sidin tu, bubuhannya hanyar sadar kalu Sidin kada hakun maungkay mujijat di banuanya saurang. Lalu banyak urang di rumah ibadah tu nang sangit lawan Sidin. 29 Lalu bubuhannya badirian manyuruh Sidin bajauh matan kampung tu. Lantaran kuta Nazaret dibangun di atas gunung, bubuhannya mahirit Sidin ka panggir jurang lalu handak manju'ung Sidin ka jurang tu. 30 Tagal Nabi Isa kawa haja bahindar. Balalu Sidin bajalan haja batarus.

Nabi Isa maampihi kasarungan roh jahat di kuta Kapernaum.

4:31-37

31 Lalu Nabi Isa tulak ka Kapernaum, kuta nang ada di banua Galilea. Nang kaya biasa jua, pada hari Sabat, Sidin mambari caramah di rumah-rumah ibadah di situ. 32 Kagum banar urang-urang tu mandangar caramah Nabi Isa. Sualnya Sidin tu kalu bapander, bapangaruh banar. 33 Di rumah ibadah tu ada saikung urang nang kasarungan roh jahat. Matanya manceleng-celeng sambil inya kuciak-kuciak.

34 “Eiii! Nabi Isa, urang kampung Nasaret! Tulung pang, jangan diganggu kami! Ikam handak mambinasaakan kami kah? Aku tahu ai Ikam tu utusan nang suci matan Allah.”

35 Lalu Nabi Isa baucap, “Bahinip ja! Bajauh matan urang ini!”

Lalu, ruh jahat tadi mahampas urang tu dihadapan urang banyak. Imbah itu, kaluaran ai ruh-ruh jahat tadi. Tagal urang tadi kada disakitinya pang.

36 Samunyaan urang hiran lalu baucap ka nang lain, “Haratnyalah ucapan Sidin tu, bapangaruh wan bakuasa banar. Wayah Sidin manyuruh ruh-ruh jahat tu bajauh, langsung haja ruh-ruh jahat tu maasi ucapan sidin!”

37 Maka kajadian nang ini tahabar jua ka samunyaan unjut di banua nitu.

Nabi Isa mawagasakan mintuha Simun wan manyuruh ruh-ruh jahat bajauh.

4:38-41

38 Lalu Nabi Isa maninggalakan rumah ibadah tadi, lalu Sidin tulak ka rumah Simun. Mintuha Simun lagi mariap dingin. Lalu Nabi Isa diminta sakira mawigasakan mintuha Simun. 39 Diparaki Sidin paguringannya. Lalu digaratak Sidin mariap dinginnya. Imbah tu, ampih ai mariap dingin. Langsung haja mintuha Simun bapuat, lalu malayani bubuhannya. 40 Imbah magrib, banyak urang nang mambawa urang-urang lain nang baisian bamacam-macam panyakit ka Nabi Isa. Lalu Sidin maandak tangan ka atas kapala bubuhannya saikung-saikung. Wigasan ai sabarataan. 41 Imbah itu, ruh-ruh jahat tadi kaluaran matan urang-urang nang dirasuki tadi sambil bakuciak-kuciak. “Pian tu Anak Nang Di Atas” ujar ruh-ruh jahat tadi. Tagal Nabi Isa manangati ruh-ruh jahat tadi manarusakan pandirannya lantaran bubuhannya sudah tahu kalu Sidin tu Al Masih.§

Nabi Isa bacaramah di rumah-rumah ibadah.

42 Baisukan banar, Nabi Isa tulak ka wadah nang sunyi. Sakalinya banyak urang kujuk-kujuk mancariꞌi Sidin. Pas tadapat, bubuhannya bausaha manahani Sidin sakira kada maninggalakan bubuhannya. 43 Tapi Nabi Isa kada hakun ditahani.

“Aku harus mahabarakan habar baik manganai Karajaan Allah. Lantaran itu pang, Aku diutus Allah. Makanya aku harus tulak ka kuta-kuta nang lain jua” ujar Nabi Isa manjalasakan.

44 Lalu tulak ai Sidin ka daerah juriat Nabi Ibrahim nang lain. Lalu Sidin mahabarakan habar baik di rumah-rumah ibadah nang ada di situ.

5

Nabi Isa mamilih pangikut-pangikut Sidin nang panambaian.

5:1-11

1 Wayah itu, Nabi Isa lagi badiri di pinggir Danau Genesaret nang disambat jua Danau Galilea. Banyak urang bakajal-kajal manggurumbungi Sidin handak mandangarakan Pirman Allah nang disampaiakan Sidin. 2 Nabi Isa malihat dua buah parahu di pinggir danau nang tukang tangkap iwaknya sudah turunan. Bubuhannya tu lagi mambarasihi ringginya. 3 Sidin babuat ka parahu ampunnya Simun. Lalu Simun disuruh Sidin manunjulakan parahunya tu bakatangah sadikit. Duduk ai Sidin. Hanyar Sidin bacaramah matan parahu ka urang banyak tu.

4 Imbah tuntung bacaramah, Sidin baucap ka Simun,

“Kayuh pang ka wadah nang dalam, imbah itu labuhakan ringgi ikam gasan manangkap iwak!”

5 Lalu Simun manyahut, “Guru, kami sudah samalaman bahimat maringgi. Tagal kadada kulihan saikung-ikung iwak. Nang ini, lantaran pian nang manyuruh, ayu ai, kami labuh pulang ringgi nang ini.”

6 Imbah diangkat ringginya, sakalinya saling banyakan kulihan iwak sampai handak bungkas ringginya tu. 7 Lantaran itu bubuhannya mangawai kakawalannya nang ada di parahu sabuahnya sakira mangganiꞌi manangkapi iwak nang banyak tu. Datangan ai kakawalannya. Lalu baimbai maisiꞌi kadua parahu tadi sampai hibak parak tinggalam. 8 Imbah manyaksiakan kajadian nang itu, lalu Simun Pitrus basujut di hadapan Sidin lalu baucap,

“Junjungan, tinggalakan ulun sualnya ulun ni urang nang badusa.”

9 Inya baucap nang kaya itu lantaran inya lawan kakawalan nang saparahu wan inya hiran banar manyaksiakan saling banyakan kulihan iwak nang ditangkapnya. 10 Nang kaya itu jua kakawalan Simun nang lain, nang kaya Yakub wan Yahya, anak-anak Zabdi. Bubuhannya gin tahiran-hiran jua.

“Kada usah takutan. Dahulunya bubuhan ikam mancari iwak. Tagal mulai wayahini ikam cagaran mancariakan banyak pangikut gasan Aku" ujar Nabi Isa wan Simun.

11 Imbah manariki parahu-parahunya ka tabing, Simun wan kakawalannya maninggalakan samunyaan gawiannya lalu maumpati Nabi Isa.

Nabi Isa mawigasakan urang nang bapanyakit kusta.

5:12-16

12 Wayah itu, Nabi Isa basinggah di sabuah kuta. Di situ ada saikung lalakian nang bapanyakit kusta saawakan. Pas urang tu malihat Nabi Isa, basujut ai inya dihadapan Sidin.

“Guru, amun Pian kawa mawigasakan panyakit ulun ni, wigasakan pang ulun sakira ulun kawa umpat sambahyang bajamaah pulang” ujarnya mamohon ka Nabi Isa.

13 “Ayuha. Wigas sudah ikam” ujar Nabi Isa sambil manyurung tangan lawan manjapai urang tadi.

Langsung wigas ai inya!

14 Lalu Nabi Isa baucap, “Ingatakanlah! Kada usah bakisah ka urang lain siapa nang mawigasakan ikam! Tulak ja ikam! Tampaiakan awak ikam ka imam supaya sidin kawa mamastiakan amun ikam tu sudah bujur-bujur wigas. Julung korban ikam lawan imam tu* nang sudah diwajipakan Nabi Musa dalam Kitab Suci Taurat. Kurban nang itu gasan urang nang hanyar wigas matan panyakit nang kaya ini sakira imam kawa mangorbanakannya ka Allah. Kurban nang itu tu cagar mambuktiakan amun panyakit kusta ikam sudah bujur-bujur wigas. Lalu kawa ai ikam umpat sambahyang bajamaah pulang."

15 Biar urang tu sudah ditangati bakisah-kisah ka urang lain, habar manganai Nabi Isa magin tahabar ka mana-mana. Lantaran itu, datangan ai urang bajurut-jurut ka Nabi Isa handak mandangar caramah Sidin wan handak maminta lawan Sidin supaya mawigasakan nang bamacam-macam panyakit. 16 Tagal Sidin tulak manyaurangan handak badoa ka wadah nang sunyi.

Nabi Isa mawagasakan urang nang lumpuh.

5:17-26

17 Wayah itu Nabi Isa bacaramah di sabuah rumah. Di situ ada pamuka-pamuka agama matan aliran Parisi. Ada jua guru-guru agama† badudukan mandangarakan Sidin. Bubuhannya tu datangan tumatan kampung-kampung di samunyaan banua Galilea wan Yudea wan kuta Yarusalim. Kuasa Allah ada wan Nabi Isa maka Sidin kawa mawagasakan urang. 18 Ada babarapa urang nang manandu saikung urang nang lumpuh nang barabah di atas lapik guringnya. Bubuhannya bausaha mambawanya masuk ka dalam supaya kawa diandak di hadapan Nabi Isa. 19 Tagal lantaran saling banyakan urang nang bakakajalan, bubuhannya tadi kada kawa mambawanya masuk. Hibak banar urangnya di rumah tu. Lalu bubuhannya mambawa urang tadi naik ka atas hatap rumah. Lalu hatap rumah tu dibungkasnya. Di luang hatap tadi, urang lumpuh tu diturunakan lawan lapik guringnya ka tangah-tangah urang banyak pas di hadapan Nabi Isa.

20 “Ui dangsanak! Dusa ikam sudah Ku-ampuni!” ujar Nabi Isa pas malihat urang-urang nang manandu tadi nang bujur-bujur baiman lawan Sidin.

21 Lalu guru-guru agama wan urang-urang Parisi tadi bapandir dalam hati, “Waninyalah urang ni bapiragah jadi Allah, kadada pang urang nang bahak maampuni salain Allah haja. Ini mahina Allah ngarannya!”

22 “Kanapa bubuhan ikam bapikiran nang kaya itu?” ujar Nabi Isa batakun lantaran Sidin sudah tahu pikiran bubuhannya.

23 “Aku bakuasa di bumi ini maampuni dusa-dusa urang. Amun Aku baucap sudah, ‘Dosa ikam sudah kuampuni,’ baluman tantu jua bubuhan ikam parcaya.” 24 Tagal wayahini nang datang matan di surga‡ cagar mambuktiakan kalu Inya nang bakuasa maampuni dusa urang” ujar Sidin sambil bapaling ka urang nang lumpuh tadi.

"Dangsanak bapuat ja ikam! Ikam sudah wagas! Jinting lapik guring ikam wan bulik ja!" ujar Sidin baucap ka urang nang lumpuh tadi.

25 Langsung ai urang tu badiri di hadapan urang-urang nang ada di situ. Dijintingnya lapik guringnya lalu bulik ai inya.

“Allah maha basar! Syukur! Alhamdulilah! Aku sudah wagas!" ujarnya baucap mamuji Allah.

26 “Allah maha basar! Ajaib banar paristiwa nang kita saksiakan hari ini!” ujar samunyaan urang tadi sambil tahiran-hiran wan katakutanan.

Lewi nang tukang tagih pajak manjadi pangikut Nabi Isa.

5:27-32

27 Wayah Nabi Isa kaluar, ada malihat saikung tukang tagih pajak nang bangaran Lewi. Inya parahatan duduk di wadah inya bagawi managih pajak.

Lalu Nabi Isa baucap lawan inya, “Amun ikam hakun, umpati Aku, jadi pangikutKu.”

28 Langsung ai Lewi badiri. Ditinggalakannya gawiannya gasan maumpati Sidin.

29 Imbah itu, Lewi basaruan di rumahnya gasan mahurmati Sidin. Maka banyak banar datangan tukang tagih pajak wan urang-urang nang lain makanan baimbai lawan Nabi Isa.

30 “Hakunyalah bubuhan ikam makanan baimbai lawan tukang-tukang tagih pajak wan urang-urang badusa nang lainnya?” ujar babarapa pamuka agama wan guru-guru agama baucap sambil bamamai lawan pangikut-pangikut Nabi Isa.

31 Lalu Nabi Isa baucap, “Lain urang sihat pang nang mamarluakan tabib, tagal nang garing haja. 32 Nang kaya tabib batujuan mawagasakan urang garing, Aku datang batujuan handak mambawai urang nang badusa sakira batobat. Aku kada mambawai urang nang manganggap dirinya saleh!”

Ajaran hanyar kada rasuk amun bacampur lawan ajaran lawas.

5:33-39

33 Wayah itu, ada urang-urang mandatangi Nabi Isa lalu batakun lawan Sidin, “Bubuhan pangikut Nabi Yahya tabiasa bapuasa wan sambahyang. Nang kaya itu jua pamuka agama matan golongan Parisi. Tagal kanapa maka bubuhan pangikut Pian kada umpat bapuasa?”

34 Lalu Nabi Isa baucap, “Nah kaya ini nah. Kadada kakawalan pangantin lalakian nang disuruh bapuasa amun pangantin lalakiannya tu ada di wadah bubuhannya! Nang kaya itu jua salawas Aku ada lawan pangikut-pangikutKu, bubuhannya kada bapuasa jua"

“Coba bubuhan ikam pikirakan napa nang cagar tajadi amun pangantin lalakiannya tu ditangkap musuh-musuhnya. Kaina hal nang itu tu nang cagar tajadi lawan Aku. Imbah itu tu, pangikut-pangikutKu cagar bapuasa lantaran marista" ujar Nabi Isa manambahi.

36 Nabi Isa bakisah pulang.

“Nah, nang ini nah pulang. Kadada urang nang marabit baju hanyar ditambalakan ka baju nang lawas lantaran nang hanyar tu bisa maulah rabit nang lawas. Nang hanyar tu kada rasuk pang mun ditambalakan ka baju nang lawas. Nang hanyar gin rusak jua paampihannya. 37 Nang kaya itu jua umpamanya mawadahi banyu anggur nang diulah matan kulit binatang. Kadada urang nang mambuati banyu anggur nang hanyar ka dalam wadah kulit nang lawas. Sualnya banyu anggur nang hanyar tu baragi wan mangaluarakan gas. Lalu wadah kulit nang lawas cagaran bungkas lalu kada kawa dibuati lagi. 38 Banyu anggur nang hanyar mustinya dibuati ka dalam wadah kulit nang hanyar jua. 39 Kadada urang nang hakun nginum banyu anggur nang hanyar imbah manginum banyu anggur nang lawas sualnya inya musti baucap, 'Banyu anggur lawas nang ini pang tanyaman pada banyu anggur nang hanyar" ujar Nabi Isa manutup kisah.

Nabi Isa bapandir nang kaya itu tadi gasan mamadahakan amun nang diajarakan Sidin kada rasuk amun dicampur lawan ajaran wan aturan bubuhan pamuka agama waktu itu.

6

Gulungan Parisi manuduh bubuhan pangikut Nabi Isa lantaran dianggap malanggar aturan hari Sabat.

6:1-5

1 Wayah hari Sabat *, Nabi Isa lagi bajalan di ladang gandum. Bubuhan pangikutnya umpat jua. Tagal lantaran bubuhannya lapar, maka diputiknya ai bigi gandum, digusuknya lawan tangan, lalu dimakan isinya. 2 Sakalinya ada jua pamuka-pamuka agama matan aliran Parisi di situ.

Lalu bubuhan Parisi baucap lawan pangikut-pangikut Nabi Isa, “Kanapa bubuhan ikam ni malanggar aturan-aturan hukum Nabi Musa? Kada bulih pang bagawian pada hari Sabat, nang kaya mamutik gandum ni nah, kada bulih!”

3 Lalu Nabi Isa manyahut, “Mustinya bubuhan pian maingat lagi manganai napa nang dilakuakan Nabi Daud lawan kakawalannya wayah bubuhannya lagi lapar!”

4 “Kemah suci Allah dimasukinya, ruti diambilnya lalu dimakannya, wan dibagi-bagaiakannya ka kakawalannya. Padahal cuma imam-imam haja nang bulih makan ruti nang itu. 5 Aku, nang datang matan surga†, nang bahak manantuakan napa nang bulih digawi wayah hari Sabat” ujar Nabi Isa manjalasakan.

Nabi Isa mawagasakan urang nang tangan kanannya kada kawa digarakakan.

6:6-11

6 Wayah hari Sabat nang lain, Nabi Isa masuk ka rumah ibadah mambari caramah. Di situ ada saikung urang nang tangan kanannya kada kawa digarakakan. 7 Ada jua guru-guru agama wan pamuka-pamuka agama aliran parisi nang handak mancari-cari kasalahan Nabi Isa sakira Sidin kawa disalahakan. Maka bubuhannya mahawasi tarus kalu ai Sidin mawagasakan urang garing wayah hari Sabat.‡ 8 Tagal Nabi Isa sudah tahu pikiran bubuhannya.

Lalu Nabi Isa baucap ka urang nang tangannya lumpuh, “Ayu nah, badiri ka tangah sini nah ikam sakira sabarataan urang kawa malihat.”

Lalu badiri ai inya.

9 “Nah, nang mana nang bulih dilakuakan wayah hari Sabat, artinya balaku baikkah atawa balaku jahatkah, manyalamatakan urangkah atawa mamatiꞌi urangkah?” ujar Sidin batakun ka guru-guru agama tadi.

Guru-guru agama tadi kadada nang manyahutnya. 10 Lalu Nabi Isa malihat sakulilingan ka sabarataan urang nang ada di situ.

“Surung pang tangan ikam tu nah!” Sidin baucap ka urang nang tangan kanannya kada kawa digarakakan.

Lalu disurungnya ai. Langsung wagas tangannya. 11 Malihat nang itu mambarangat ai hati musuh-musuh Nabi Isa lantaran bubuhannya maanggap kajadian nang itu malanggar aturan hari Sabat.

“Kita apai lah urang nang ini?” ujar musuh-musuh Nabi Isa barunding handak mamatiꞌi Sidin.

Nabi Isa mamilih dua balas urang rasul.

6:12-16

12 Imbah itu, Nabi Isa naik ka bukit gasan badoa. Di situ Sidin badoa samalaman balantak ka subuh. 13 Baisukannya Sidin mangiau bubuhan pangikut-pangikut Sidin. Di antara bubuhannya, dipilih Sidin dua balas urang nang disambat Sidin rasul. Bubuhannya nang dipilih tu bangaran: 14 

Simun, nang dingarani Sidin Pitrus,

Andrias ading Simun,

Yakub,

Yahya,

Pilipus,

Bartulumius, 15 

Matius,

Tumas,

Yakub bin Alpius,

Simun nang suah umpat mambibasakan juriat Nabi Ibrahim matan panjajahan Romawi, 16 

Yudas bin Yakub,

wan Yudas Iskariut nang kaputingannya bahianat lawan Nabi Isa.

Nabi Isa bacaramah wan mawagasakan urang-urang sakit.

6:17-19

17 Imbah itu, Nabi Isa turun matan bukit baimbai lawan pangikut-pangikut Sidin lalu bamandak wan badiri di tanah lapang. Di situ tu sudah banyak bakumpulan pangikut-pangikut Sidin nang lain. Ada nang datangan matan saluruh banua Yudea, kuta Yarusalim; wan ada jua matan kuta Tirus dan Sidun nang ada di pinggir pantai. 18 Bubuhannya tadi datangan handak mandangarakan caramah Sidin wan ada jua nang handak minta diwagasakan panyakitnya. Nang kasarungan ruh-ruh jahat gin ampih kasarungan. 19 Samunyaan urang handak manjapai awak Sidin sualnya di awak Sidin ada kuasa nang kaluar nang kawa mawagasakan wan mawarasakan urang.

Urang banyak handak mandangar caramah wan diwagasakan ulih Nabi Isa.

6:20-42

20 Wayah itu, Nabi Isa manjanaki pangikut-pangikut Sidin, lalu baucap,

“Bahimunglah bubuhan ikam nang miskin§, lantaran bubuhan ikam sudah manjadi anggota karajaan Allah. 21 Bahimunglah bubuhan ikam nang lapar, karna bubuhan ikam cagar dikanyangakan. * Bahimunglah bubuhan ikam nang manangis lantaran bubuhan ikam cagaran tatawa. 22 Bahimunglah wan basuka haja bubuhan ikam nang dimuari, ditolak, dihina, wan difitnah lantaran bubuhan ikam maumpati Aku, nang datang matan surga, 23 sualnya pahalanya ganal banar gasan bubuhan ikam di surga kaina. Bubuhan nabi bahari gin diulah nang kaya itu jua. Lantaran itu, bubuhannya dapat pahala matan Allah. 24 Cilakalah bubuhan ikam nang sugih, sualnya ikam sudah marasaakan nyaman wayahini. Kaina tinggal mahadang cilakanya haja lagi. 25 Cilakalah bubuhan ikam nang wayahini kakanyangan, kaina ikam cagar kalaparan. Cilakalah bubuhan ikam nang wayahini tatawa. Kaina ikam cagar basadih wan manangis. 26 Cilakalah bubuhan ikam amun hakun diambung urang tarus. Urang-urang bahari nang bapiragah jadi nabi gin diambung jua. Imbah itu bubuhannya dihukum Allah.

27 Tapi kupadahilah, sayangi samuaan urang tamasuk musuh-musuh ikam. Babuat baiklah lawan urang nang muar lawan ikam. 28 Mintalah lawan Allah sakira urang nang manyumpahi ikam mandapat barakah. Dua'akan nang baik-baik gasan samunyaan urang tamasuk urang nang manjahati ikam. 29 Amun ada urang nang manapak pipi ikam gasan manyupani ikam, unjuki jua pipi nang subalahnya pulang. Amun jubah bubuhan ikam diambil urang, biarakan ha inya maambil baju ikam jua. 30 Bariꞌi haja urang nang maminta lawan bubuhan ikam! Jangan maminta bulikakan ampun ikam nang sudah diambil urang. 31 Kaya apa sakira urang-urang babuat baik lawan ikam? Nah, lakuakan jua nang kaya itu ka urang lain. 32 Satiap urang ada haja nang sayang lawan inya. Ada jua nang kada sayang lawan inya. Amun bubuhan ikam cuma sayang wan urang nang sayang lawan bubuhan ikam, kada jadi bapahala! Urang-urang nang badusa gin sayang jua lawan urang-urang nang sayang lawan bubuhannya. 33 Amun bubuhan ikam babuat baik cuma lawan urang-urang nang babuat baik lawan ikam, kada bapahala jua. Urang nang badusa gin babuat baik jua lawan urang nang babuat baik lawan inya. 34 Amun bubuhan ikam mainjami cuma ka urang nang kawa mambulikakannya haja, kada bapahala jua. Urang badusa gin mainjami nang kaya itu jua.

35 Tapi jangan nang kaya itu lah! Sayangi musuh-musuh bubuhan ikam. Babuat baiklah lawan bubuhannya. Injami haja bubuhannya. Kada usah baharap dibulikakan. Kaina tu ganal pahala bubuhan ikam. Amun ikam balaku nang kaya itu tadi, itu pang nang mambuktiakan kalu ikam sudah balaku kaya Nang Di Atas. Sualnya Nang Di Atas tu baik jua lawan samunyaan urang tamasuk nang jahat wan nang kada manyukuri pambarian-Nya. 36 Abah surgawi katuju manulungi urang. Maka bubuhan ikam musti katuju jua manulungi urang nang kaya Abah nang di atas. 37 Jangan maniwas urang sakira bubuhan ikam kada ditiwas urang jua! Jangan mahakimi urang sakira bubuhan ikam kada dihakimi urang jua! Ampuni haja! Kaina gin ikam diampuni jua. 38 Bariꞌi! Kaina ikam gin dibariꞌi jua. Bariꞌi nang baik. Ikam gin cagaran dibariꞌi nang baik jua. Sabujurannya bubuhan ikam cagar baulihi pambarian nang banyak banar nang sudah ditakar bajubung gasan ikam. Sualnya takaran nang ikam pakai gasan urang cagar dipakai jua gasan ikam.

39 Urang picak kada kawa manuntun urang picak! Kaina kaduduanya bisa tabarusuk ka dalam luang.” 40 “Kadada pang murid nang tapintar pada gurunya. Tagal amun inya cangkal tuntung balajar, kawa ai sama pintarnya kaya gurunya. 41 Kanapa ikam malihat sahimpil kayu di mata dangsanak ikam, tagal balokan di mata ikam saurang, kada ikam lihat? 42 Mana kawa ikam baucap lawan dangsanak ikam, ‘Dangsanakku, maraha aku mangaluarakan sahimpil kayu tu di mata ikam’, sadangkan di mata ikam saurang ada balokan nang kada ikam lihat? Ui, urang-urang nang bapiragah alim, kaluarakan dahulu balokan nang ada di mata ikam saurang! Hanyar ikam kawa jalas malihat wan kawa mangaluarakan sahimpil kayu nang ada di mata dangsanak ikam” ujar Nabi Isa manutup caramah.†

Caramah Nabi Isa: Kalakuan urang manggambarakan pikiran wan hati urang.

6:43-45

43 Nabi Isa bakisah pulang, “Kadada puhun nang baik nang mahasilakan buah nang kada baik. Kaya itu jua, kadada puhun nang kada baik nang mahasilakan buah nang baik. 44 Sualnya satiap puhun dipinandui matan buahnya. Puhun rukam kada babuah limau. Lawan pulang, kumpai baduri kada babuah tomat. 45 Urang nang baik mangaluarakan hal-hal nang baik matan hatinya nang baik. Urang nang jahat mangaluarakan hal-hal nang jahat matan hatinya nang jahat. Sualnya napa nang diucapakan urang kaluar matan hatinya.”

Nabi Isa manjalasakan kanapa urang musti maasi ajaran Sidin.

6:46-49

46 “Kanapa maka bubuhan ikam mangiau Aku ‘Junjungan’ tagal kada maasi lawan Aku? 47 Urang nang datang, mandangar wan maasi pandiranku, inya kaya urang nang 48 baulah rumah. Urang tu manabuk dalam-dalam sampai ka batu, lalu pundasi rumah diulah di atas batu sakira nahap. Bilanya banyu baꞌah ganal datang lalu mahantam rumahnya, rumah nang itu kada rabah sualnya pundasinya nahap banar. 49 Sadangkan, urang nang mandangar pandiranKu tagal kada maasi, inya kaya urang nang baulah rumah di atas tanah nang kada bapundasi. Bilanya banyu baꞌah ganal datang, lalu ai rumah tu tahambur barataan.”

7

Nabi Isa mawagasakan sasuruhan komandan matan jauh.

7:1-10

1 Imbah tuntung bacaramah, bulik ai Sidin ka kuta Kapernaum. 2 Di situ ada saikung komandan Rumawi nang baisian saikung sasuruhannya nang disayanginya banar. Sasuruhannya tu garing bangat wan parak mati. 3 Wayah komandan tu mangatahui manganai Nabi Isa, disuruhnya babarapa tatuha juriat Nabi Ibrahim mandapati Sidin maminta supaya datang gasan mawagasakan sasuruhannya. Lalu tulakan ai bubuhannya ka wadah Nabi Isa. 4 Wayah batamuan wan Nabi Isa, bubuhannya mamohon banar sakira Sidin hakun manulungi.

Lalu bubuhannya baucap ka Nabi Isa, "Urang nang itu tu wajar haja pian tulungi 5 sualnya sidin tu baik banar budinya. Sidin manyayangi banar lawan urang kita. Sidin tu pang nang maulahakan rumah ibadah gasan kami."

6 Lalu Nabi Isa tulakan baimbai lawan tatuha-tatuha tadi. Pas bubuhannya parak sampai rumah komandan tadi, komandan tu manyuruh kakawalannya manyampaiakan pasan ka Nabi Isa,

"Junjungan kada usah bangalih-ngalih gin. Sualnya ulun ni kada pantas Pian elangi. 7 Ulun gin kada pantas mandapati Pian. Pian baucap sabatik gin, maka wagasam sasuruhan ulun kaina. 8 Sualnya ulun ni gin saurang bawahan jua wan dibawah ulun ada lagi parajurit-parajurit nang musti maasi samunyaan parintah ulun. Amun ulun manyuruh parajurit tu tulak, musti tulak inya. Amun ulun manyuruh ka prajurit nang lain, ‘Ka sia ikam!’, musti ka sia inya. Amun ulun manyuruh ka sasuruhan ulun, ‘Gawi nang ini!’, musti manggawi inya" ujar pasan komandan tadi ka Nabi Isa.

9 Imbah mandangar ucapan komandan tadi, Nabi Isa tahiran-hiran ucapannya sambil manulih ka urang banyak nang ada di situ lalu baucap,

“Umaailah! Aku kada suah lagi manamui urang nang baiman kaya ini. Baarti sidin tu bujur-bujur baiman ka aku. Takuat sidin imannya pada juriat Nabi Ibrahim! 10 Imbah urang-urang suruhan komandan tu bulikan, lalu didapatinya sasuruhan komandan tu sakalinya sudah sigar (sehat) pulang.

Nabi Isa mahidupakan urang nang sudah mati.

7:11-17

11 Kada lawas limbah nitu, Nabi Isa lawan bubuhan pangikut Sidin tulakan ka kuta Nain. Banyak urang nang lain bajurut-jurut maumpati Sidin jua. 12 Parak garbang kuta nang itu, ada urang kuta bajurut-jurut manandu kaluar saikung urang nang sudah mati. Urang nang mati tu anak lalakian saikungannya, umanya sudah balu. 13 Pas Junjungan malihat bibinian balu tu, Sidin maras banar, lalu baucap, “Pian, kada usah basadih. Kada usah manangis, Cil ai!”

14 Diparaki Sidin tanduannya, lalu dijapai Sidin.

Parahatan nang manandu bamandak, lalu Nabi Isa baucap “Nak, bapuat ikam nak!”

15 Imbah itu, sakalinya bapuat ai anak nang sudah mati tu, baduduk inya lalu kawa bapandir pulang.

"Cil, ini nah anak Pian" ujar Nabi Isa.

16 Imbah malihat kajadian tu, samunyaan urang takajut wan takagum-kagum.

“Nabi nang mulia sudah datang di tangah-tangah kita, Allah sudah datang manulungi umat-Nya” ujar bubuhannya sambil mamuji Allah.

17 Lalu mujijat Nabi Isa tadi tahabar ka unjut-unjut Yudea wan ka unjut-unjut banua higa-mahiganya.

Nabi Yahya batakun manganai Nabi Isa.

7:18-35

18 Imbah Nabi Yahya mandangar habar manganai kajadian nang itu matan pangikut-pangikutnya, lalu sidin mangiau dua ikung pangikutnya 19 wan nang badua tu disuruh mahadap Nabi Isa gasan batakun, “Piankah Al Masih nang dijanjiakan Allah tu? Atawa kami mahadang urang nang lain lagi nang diutus Allah?” Nang kaya itu pasan Nabi Yahya. 20 Lalu tulakan ai kaduduannya mandapati Nabi Isa.

“Guru, Nabi Yahya manyuruh kami batakun, Piankah Al Masih nang dijanjiakan Allah tu? Atawa urang lain lagi nang musti kami hadangi?” ujar kaduduannya batakun. 21 Wayah nitu, banyak urang diwagasakan, ruh-ruh jahat disuruh bajauh, wan urang picak diwagasakan ulih Nabi Isa.

22 Lalu Nabi Isa baucap, “Bulikan ja bubuhan ikam, padahakan lawan Nabi Yahya napa-napa nang sudah ikam lihat wan sudah ikam dangar. Nang picak sudah kawa malihat, nang lumpuh sudah kawa bajalan, urang kusta sudah manjadi barasih* lantaran wagas pulang, urang tuli sudah kawa mandangar, urang mati sudah dihidupakan pulang, lawan pulang Habar Baik sudah jua dihabarakan ka urang-urang miskin. 23 Babahimunglah urang-urang nang baiman ka Aku biar Aku ni lain daripada nang diharapakan urang!”

24 Imbah bubuhan pangkut Nabi Yahya bulikan, lalu Nabi Isa bamula bapandir ka urang-urang nang ada di situ manganai Nabi Yahya.

“Sabalum palayanan-Ku bamula, kanapa bubuhan ikam rancak bajalan jauh kaluar masuk padang pasir handak malihat Nabi Yahya? Gasan malihat sasuatu nang biasa hajakah nang kaya puhun paring nang digoyang angin? Kada mungkin, kalo? 25 Amun kada gasan malihat puhun paring, gasan malihat urang sugih nang babaju haratkah? Kadada bataha ada pang disana. Amun handak malihat nang itu, adanya cuma di istana raja haja. 26 Maka bubuhan ikam handak malihat siapa garang? Saurang nabikah? Nah, bujur tu! Kupadahilah bubuhan ikam, malah sidin itu labih panting dari saurang Nabi. 27 Lantaran manganai sidin tu, ada tatulis dalam Kitab Suci Taurat:

‘Lihat ja, Aku mautus utusanKu badahulu pada Ikam,

inya cagar mambuka jalan Ikam sabalum Aku mautus Ikam.’

28 “Di antara urang nang diranakakan ulih babinian kadada darajatnya labih mulia pada Nabi Yahya. Tagal nang paling randah gin dalam Karajaan Allah, labih mulia darajatnya pada inya.”

29 Samunyaan nang mandangarakan pandiran Nabi Isa, tamasuk tukang-tukang tagih pajak, maakui kabanaran Allah, lantaran bubuhannya sudah dimandiꞌi ulih Nabi Yahya sabagai ciri partobatan. 30 Tagal urang-urang matan aliran Parisi wan guru-guru agama mambantah kahandak Allah lantaran bubuhannya kada hakun dimandiꞌi Nabi Yahya sabagai ciri partobatan.

31 Nabi Isa manarusakan caramahnya, “Aku musti mancuntuhakan gasan gambaran kabanyakan urang nang hidup pada zaman wayahini. 32 Bubuhannya nang kaya dua kalumpok kakanakan nang bamain di halaman. Kalumpok nang satu bakiau ka kalumpok nang kadua,

‘Saban kalian kami mambawai bubuhan ikam bamain, bubuhan ikam tatap kada hakun! Amun kami maniup lagu tarian pakai suling,

bubuhan ikam kada hakun baigal.

Tagal wayah kami bamain nang basadih,

bubuhan ikam kada hakun manangis.’

33 Kakanakan tadi gambarannya urang-urang wayahini. Sualnya wayah Nabi Yahya datang, inya rancak bapuasa wan inya kada manginum banyu anggur. Tagal, bubuhan ikam baucap, ‘Inya kasarungan ruh jahat pang.’ 34 Lalu, Aku, nang datang matan surga,† datang jua, lalu makan wan nginum. Lalu bubuhan ikam baucap, ‘Lihati ja nang katuju mambantas, si pamabuk, wan kawal tukang-tukang tagih pajak wan urang-urang badusa lainnya. 35 Biar nang kaya itu, kabijaksanaan Allah musti haja tabukti bujur malalui urang-urang nang manarimanya wan malakuakannya.”

Batis Nabi Isa diminyaki ulih saikung lahung.

7:18-35

36 Ada saikung pamuka agama‡ nang bangaran Simun. Simun tu manyarui Nabi Isa gasan makanan di rumahnya saurang. Lalu datang ai Nabi Isa ka rumahnya lalu umpat makan baimbai. 37 Di kuta nang itu, ada jua saikung lahung. Pas inya mandangar amun Nabi Isa ada di situ, datang ai inya mambawa sabutul pualam nang baisi minyak harum. 38 Inya badiri di balakang Nabi Isa, parak batis Sidin nang duduk bahiring nang batisnya bahunjur. Lalu manangis ai inya sampai banyu matanya titikan mambasahi batis Sidin. Imbah itu, batis Sidin dilapnya lawan rambutnya. Batis Sidin diciumnya sabagai ciri hurmat, lalu dituanginya minyak harum. 39 Pas Simun malihat kajadian nang itu, inya bapandir dalam hati, “Amun Inya dasar saurang nabi, musti tahu Inya siapa babinian nang manjapainya tu, wan dusa-dusa nang suah diulahnya.”

40 Lalu ujar Nabi Isa manyahuti pikiran-pikiran Simun, “Aku tahu ai, Simon ai, urang ni! Ada nang handak Kupadahakan lawan ikam.”

“Pian sambat haja!” ujar Simun.

41 “Ada dua urang nang bahutang lawan urang. Nang saikung bahutang sabanyak dua bulan gaji, nang saikungnya bahutang sabanyak dua tahun gajinya. 42 Lantaran kada kawa bayar, hutang inya badua tu dihapus. Nang mana nang labih mangasihi tukang pinjam duit tu?” ujar Nabi Isa batakun. 43 “Asanya urang nang paling banyak hutangnya pang” ujar Simun manyahut.

“Bujur banar ikam tu!” ujar Nabi Isa.

44 “Lihati ja inya ni! Wayah Aku masuk ka rumah ikam, ikam kada mambari banyu gasan mambasuh batisku nang rigat nang kaya adat kita. Tagal, inya ni mambasuh batisku lawan banyu matanya, lalu dilapnya lawan rambutnya.” 45 “Ikam, Simun ai, kada mancium Aku nang kaya adat kita. Tagal inya ni manciumi tarus ka batisKu. 46 Ikam kada maminyaki rambutku nang kaya adat kita. Tagal inya ni maminyaki batisKu lawan minyak harum. 47 Makanya kasihnya nang tulus ni wan Aku mambuktiakan amun dusanya nang banyak tu sudah diampuni. Tagal nang sadikit diampuni, sadikit jua manyayangi Tuhan” ujar Nabi Isa manjalasakan lawan Simun.

48 “Nah, dusa ikam sudah Kuampuni” ujar Nabi Isa ka lahung tadi.

49 “Bah! Inya ni kada bahak maampuni dusa-dusa urang! Allah haja nang kawa maampuni dusa urang tu! Syirik inya ni!” ujar bubuhan pamuka agama nang umpat makan di situ.

50 “Ikam disalamatakan lantaran ikam baiman ka Aku. Bulik ja ikam lawan hati nang lapang bahagia!” ujar Isa ka lahung tadi.

8

Babinian-babinian nang manulungi Nabi Isa dalam palayanan Sidin.

8:1-3

1 Kada lawas limbah nitu, Nabi Isa bakuliling ka kuta-kuta wan ka kampung-kampung gasan bacaramah wan mahabarakan habar baik manganai Karajaan Allah, iaitu nang kaya apa sakira urang kawa masuk ka dalam Karajaan Allah. Umpat jua bubuhan pangikut Sidin. 2 Ada jua bibinian-bibinian nang sudah diwarasakan Sidin matan roh jahat. Ada Maryam, nang baasal matan kuta Magdalena. Dahulunya inya suah dirasuki ulih tujuh ruh jahat, lalu inya diwarasakan jua ulih Nabi Isa. Ada jua Yoana, bininya Khusa, nang tukang simpan duit raja Herodes. 3 Ada jua Susana wan ada jua babinian-babinian lain. Samunyaan babinian-babinian nang itu umpat mambari'i ungkos-ungkos gasan palayanan rombongan Nabi Isa.

Kisah bahambur banih di ampat macam tanah.

8:4-8

4 Wayah itu, urang-urang tatarusan badatangan matan banyak kuta handak mandatangi Nabi Isa. Pas urang-urangnya saling banyakan takumpulan, hanyar Sidin bamula bakisah.

5 “Nah, ini nah ada satu kisah. Ada saikung patani nang mahambur banih di ladangnya*. Sapalih tagugur di tanah jalanan, lalu tajajak urang, wan dipatuki burung sampai lingis. 6 Sapalih tagugur ka tanah nang babatu-batu. Banih nang itu tumbuh haja. Lalu layu lantaran tanahnya kadada banyunya. 7 Sapalih tagugur di tanah di kumpai nang baduri. Tapi kumpainya nang manang. 8 Sisanya digugurakan di tanah nang subur. Nah, tumbuh subur ai lalu babuah, saratus kali lipat daripada banih nang dihamburakan” ujar Nabi Isa manutup kisah tadi.

“Ingatakanlah pandiranku tadi tu nah” ujar Nabi Isa manambahi.

Nabi maungkai arti kisah banih nang dihambur.

8:9-15

9 “Guru, umpat batakun, bulihlah? Apa garang maksud kisah pian tadi?” ujar sapalih pangikut Sidin nang kada tapi paham.

10 “Bubuhan ikam dibari pangatahuan manganai rahasia-rahasia karajaan Allah. Tagal gasan nang lain, dilajari lawan kisah-kisah haja. Bubuhannya mandangar haja tapi kada paham sualnya Allah bakahandak supaya napa nang ditulis ulih Nabi Yasaya tajadi. Nang ditulisnya tu babunyi nang kaya ini nah,

‘Biar bubuhannya banyak malihat mujijat-mujijat,

bubuhannya kada cagaran paham napa nang tajadi.

Wan biar bubuhannya tatarusan mandangarakan ajaran,

bubuhannya kada cagaran paham jua’ ” ujar Nabi Isa manyahut tatakunan tadi.

11 “Ini nah arti kisah tadi nah” ujar Nabi Isa manjalasakan.

“Banih nang dihamburakan tadi, itu Pirman Allah. 12 Banih nang tagugur katanah jalanan tadi, itu urang nang mandangar Pirman Allah. Tagal lantaran Iblis nang datang marampas Pirman tadi matan hati urang tu, maka urang tadi kada parcaya wan kada disalamatakan matan hukuman dusa-dusanya. 13 Banih nang tagugur di tanah nang babatu-batu tu, itu urang nang mandangar Pirman tadi wan himung banar manarimanya. Tagal nang kaya banih nang akarnya kada kawa tumbuh lagi, artinya inya parcaya satumat haja. Lantaran hidupnya sasain ngalih, lalu inya kada parcaya lagi. 14 Banih nang tagugur di tanah nang bakumpai baduri tu, itu urang nang mandangar haja. Lalu nang kaya banih tu tumbuhnya kalah wan kumpai tadi, inya kalah lantaran inya mamantingakan hal-hal duniawi haja. Lalu inya kada taat lagi lawan Pirman Allah. 15 Nah, lain lagi banih nang tagugur di tanah subur tu, ini urang nang mandangarakan Pirman tadi lalu maingatakannya tarus sampai bujur-bujur taat. Lalu nang kaya banih nang babuah, inya urang-urang nang bujur-bujur manarima wan maamalakannya.”

Nabi Isa manjalasakan kabanaran Sidin harus dipadahakan ka urang.

8:16-18

16 Nabi Isa bakisah pulang,

"Kadada pang urang nang malikit lampu lalu ditukupinya pakai balanai atawa diandaknya kabawah ranjang. Lampu tu musti diandaknya di wadah nang tinggi nyaman urang nang masuk ka rumah kawa malihat cahayanya nang tarang. 17 Nang kaya itu jua, Aku bacaramah mamakai kisah. Nang wayahini artinya dirahasiaakan, tagal kaina samunyaan cagaran jalas katahuan. Nang wayahini kada jalas, kaina cagaran jalas. 18 Lantaran itu, dangarakan baik-baik caramahKu! Urang nang hakun manarima ajaranKu, Allah pacang manambahi kamampuan inya supaya magin bapaham. Tagal urang nang kada hakun manarima ajaranKu, biar inya baisi pikiran amun inya paham sadikit, Allah cagar maambil kamampuannya gasan mamahaminya."

Nabi Isa manjalasakan siapa-siapa nang dianggap kulawarga Sidin.

8:19-21

19 Imbah itu, datang ai uma lawan dangsanak Nabi Isa handak badapat lawan Sidin. Sakalinya kada kawa masuk ka rumah tu nah, lantaran banyak banar urang bakakajalan.

20 Tagal di situ ada saikung urang nang mamadahakan, “Junjungan, itu nah ada uma lawan dangsanak Pian di luar. Handak badapat Pian jar.”

21 Lalu Nabi Isa manyahut, “Samunyaan urang nang mandangar wan manaati Firman Allah, itu pang nang Kuanggap kaya kulawargaKu.”

Nabi Isa maranaiakan angin ribut.

8:22-25

22 Wayah itu, Sidin wan pangikut-pangikut Sidin babuatan ka dalam sabuah parahu.

Lalu ujar Sidin, “Ayu kita manyubarangi danau.”

Lalu tulakan ai bubuhannya. 23 Parahatan balayar, Sidin taguring. Bakakajutan datang angin ribut. Parahunya kamasukan banyu sampai parak tinggalam. 24 Bubuhan pangikut Sidin manggarak Sidin.

“Guru bamatian kita ini nah(means 'hampir tajadi')!” ujar bubuhannya.

Badiri ai Nabi Isa.

“Angin, baranai pang ikam!” ujar Sidin manyuruh angin ribut tadi.

Imbah Nabi Isa baucap nang kaya itu, baranai ai angin ribut tu. Lawan banyu kada bagalombang lagi.

25 “Mustinya bubuhan ikam baiman lawan Aku” ujar Sidin.

“Umaailah, hibat banar Sidin ni. Sidin manyuruh angin ribut baranai. Lalu, angin ributnya maasi lawan Sidin! Langsung baranai haja!" ujar bubuhannya batakun-takun pina katakutanan wan takajut.

Nabi Isa manyuruh ruh-ruh jahat bajauh.

8:26-39

26 Kada lawas imbah itu, sampai ai bubuhannya kasubarang danau Galilea di banua urang Gerasa. 27 Pas Nabi Isa turun ka tanah, Sidin didatangi saikung lalakian nang kasarungan ruh-ruh jahat. Urang tu datang matan kuta. Inya sudah lawas batilanjang. Lawan pulang inya kada hakun guring di rumah. Inya guring di guha pakuburan haja.†

28-29 Rancak sudah ruh-ruh jahat tadi maulah urang tu mahamuk. Maka gasan manjaganya sakira kada mahamuk lagi, tangan lawan batisnya dipasung lawan rantai. Tagal biar dipasung lawan rantai, rantainya gin kawa dipagatnya. Lalu inya dibawai ruh-ruh jahat ka wadah-wadah nang sunyi. Imbah mandatangi Nabi Isa, inya langsung basujut di hadapan Sidin.

"Bajauh ikam!" ujar Nabi Isa manyuruh ruh-ruh jahat tadi bajauh.

“Nabi Isa! Anak Nang di Atas, nang diutus Allah nang Mahatinggi! Handak baapa pian lawan ulun? Tolong pang jangan disiksa ulun!” ujar urang nang kasarungan tadi sambil basuara nyaring.

30 “Ngaran ikam siapa garang?” ujar Nabi Isa batakun.

“Kami banyak!” ujar urang tu manyahut.

Inya baucap nang kaya itu lantaran banyak banar ruh-ruh jahat nang sudah manyarunginya.

31 “Junjungan, tuluuuung! Kami jangan diusir ka naraka! 32 Ijinakan kami masuk ka babi-babi nang itu!” ujar ruh-ruh jahat tadi bakali-kali mamohon ka Nabi Isa.

Kada jauh matan situ, banyak babi nang lagi makanan di pinggiran bukit.

“Ayu ja. Bubuhan ikam marasuki ka awak babi-babi nang itu nah” ujar Nabi Isa mambulihakan.

33 Langsung ai ruh-ruh jahat tadi kaluaran, lalu langsung ai babi-babi nang banyak tu dirasukinya. Bukahan ai babi-babi tu, lalu tajunan tumatan pinggir tabing ka dalam danau. Mati lamasan ai babi-babi tu.

34 Imbah malihat kajadian tadi, bubuhan tukang jaga babi bagagas bukahan ka kuta wan ka kampung-kampung nang parak sambil mahabarakan kajadian nang itu. 35 Urang-urang nang hanyar mandangar kajadian nitu datangan handak malihat jua napa nang tajadi. Wayah badapat lawan Nabi Isa, bubuhannya malihat urang nang bakas kasarungan tadi tu, sudah babaju wan sudah waras. Inya lagi baduduk parak batis Nabi Isa. Maka takutan ai bubuhan nang hanyar datang tadi, sualnya bubuhannya hanyar haja tahu manganai kuasa Nabi Isa. 36 Urang-urang nang manyaksiakan kajadian nang itu mangisahakan ka urang-urang lain di situ kaya apa urang tadi bisa waras. 37 Lalu samunyaan panduduk di banua Gerasa itu maminta banar sakira Nabi Isa bajauh matan banua nang itu sualnya bubuhannya takutan banar lawan kuasa Nabi Isa.

Imbah itu, Nabi Isa handak babuat ka dalam parahu wan handak bulik ka subarang danau.

38 Lalu, urang nang hanyar waras tadi mandatangi Nabi Isa lalu baucap, “Ulun handak umpat lawan Pian. Kamana haja! Kawalah?”

39 “Bulik haja gin ikam! Kisahakan samunyaan nang Allah parbuat lawan ikam!” ujar Nabi Isa manyahut.

Maka tulak ai urang tadi ka saluruh kuta, lalu dikisahakannya napa nang dilakuakan Nabi Isa lawan inya.

Nabi Isa mawagasakan babinian nang pandarahan tarus, lalu mahidupakan pulang saikung anak babinian.

8:40-56

40 Imbah Nabi Isa babulik ka subarang danau Galilea, urang himung banar manyambut Sidin. Sualnya bubuhannya rahatan mahadang-hadang kadatangan Sidin. 41 Di situ ada saikung lalakian nang bangaran Yairus nang mahadangi jua. Sidin tu kapala rumah ibadah.

“Guru, tulungi pang ulun! Anak ulun garing bangat, parak mati. Tulung!” ujarnya sambil basujut di hadapan Nabi Isa.

42 Anak babinian nang saikungannya matan Yairus tu baumur kurang labih dua walas tahun. Rahatan Nabi Isa baampah ka wadah urang tadi, Sidin dikajali ulih urang-urang banyak.

43 Di situ ada saikung babinian nang sudah dua walas tahun maarit pandarahan paranakannya tarus-manarus. Sudah habis banyak hartanya lantaran inya baubat ka mana-mana. Tagal kadada saikung-ikung tabib nang kawa mawagasakannya. 44 Diparakinya Nabi Isa matan balakang. Dijapainya rumbai jubah Sidin. Langsung ampih pandarahannya.

45 Lalu Nabi Isa baucap, “Siapa garang nang manjapai Aku ni?”

“Guru, sing banyakan urang bakajal-kajal di higa Pian. Kanapa maka sampai Pian batakun nang kaya itu?” ujar Pitrus manyahut lantaran saikung-ikung kadada nang maakuinya.

46 “Aku sudah tahu ada saikung urang nang manjapai rumbai jubahKu sualnya Aku ni marasa ada kuasa kaluar matan awakKu" ujar Nabi Isa manyahut.

47 Wayah babinian tu sadar amun kalakuannya sudah katahuan, diparakinya ai Nabi Isa sambil manggatar. Langsung basujut ka hadapan Sidin. Lalu bakisah ai inya ka samunyaan urang kanapa maka inya manjapai rumbai jubah Sidin. Dikisahakannya jua amun inya langsung wagas wayah itu jua.

48 “Ui anak ku, ikam wagas lantaran ikam baiman ka Aku. Tulak ja ikam lawan hati nang lapang bahagia" ujar Nabi Isa baucap lawan babinian tadi.

49 Wayah Nabi Isa masih bapandir, ada urang nang datang matan rumah Jairus.

“Anak ikam sudah maninggal. Ikam kada usah manga-ngalihi Guru gin!” ujar urang tadi ka Jairus.

50 Pandirannya tadi didangar ulih Nabi Isa.

“Kada usah takutan! Baiman ja ka Aku. Anak ikam cagaran waras!” ujar Sidin ka Yairus.

51 Lalu, Nabi Isa baimbai ai wan Yairus ka rumahnya. Imbah sampai di rumah Yairus, Nabi Isa manangati urang umpat masuk kacuali Pitrus, Yahya, Yakub, Yairus wan uma anaknya tu haja. 52 Samunyaan urang nang di luar rumah tu rahatan manangisi wan maratapi anak nitu.

“Kada usah ditangisi gin. Anak nitu kada mati. Inya guring haja," ujar Nabi Isa baucap ka urang banyak tadi.

53 Sapalih urang di situ, ada nang mananawaakan Sidin sualnya urang-urang tadi tahu anak babinian tu sudah mati. 54 Lalu Nabi Isa masuk ka rumah lalu mamingkuti tangan anak bibinian tu.

“Nak! Bapuat ikam!” ujar Nabi Isa baucap ka anak babinian tadi. ‡

55 Lalu, anak bibinian tu hidup pulang. Lalu, babangun ai anak tu. Imbah itu, Nabi Isa manyuruh mambari makan. 56 Kuitan anak nang itu jadi tahiran-hiran.

“Bahinipan haja. Kada usah dikisahakan gin ka urang-urang sual kajadian nang ini” ujar Nabi Isa manangati bubuhannya.

9

Nabi Isa mautus kaduablas urang pangikut Sidin.

9:1-6

1-2 Wayah itu, Nabi Isa manyuruh kaduablas urang pangikut Sidin bakumpul lalu Sidin baucap,

“Nah, dangarakan baik-baiklah, bubuhan ikam Kusuruh tulak ka kuta-kuta lain, bubuhan ikam Kutugasakan mahabarakan kadatangan karajaan Allah, wan Kubari kuasa sakira kawa manyuruh ruh-ruh jahat bajauh, wan jua Kubari kuasa sakira kawa maampihi urang-urang nang bapanyakitan.

3 “Amun bubuhan ikam tulakan kaina, kada usah mambawa tungkat, kada usah mambawa kadut, kada usah mambawa makanan, kada usah mambawa duit, atawa baju tilasan. Pokoknya kada usah basangu napa-napa. 4 Amunnya kaina di kuta tu, ada warga nang hakun manarima bubuhan ikam, bubuhan ikam bagana ja di situ sampai tuntung napa nang kutugasakan lawan bubuhan ikam. 5 Tagal amun bubuhan ikam kada ditarima di kuta tu, lalui haja kuta nang itu. Kibasakan haja dabu nang ada di salawar bubuhan ikam. Itu cirinya Allah cagar mahukum warga kuta tu lantaran kada hakun manarima utusan Allah.”

6 Lalu tulakan ai bubuhannya malaksanakan tugas napa-napa nang diparintahakan Nabi Isa tadi.

Raja Hirudis pusang banar lantaran mujijat-mujijat tadi.

9:7-9

7 Wayah itu, Raja Hirudis, nang bakuasa di banua Galilea, marasa pusang banar ada baidabul masalah mujijat-mujijat nang itu. Ada nang manyambat Nabi Yahya sudah hidup pulang. 8 Nang lain manyambat Nabi Ilyas atawa nabi nang tadahulu hidup pulang wan maulah mujijat-mujijat di situ.

9 Raja Herudis baucap pina pusang, “Maka anak buahku sudah kusuruh mamanggal kapala Nabi Yahya. Ini siapa pulang nang maulah hal-hal nang kaya itu?”

Lantaran itu, Hirudis rancak bausaha handak badapat lawan Nabi Isa.

Nabi Isa mambari makan lima ribu urang, banyaknya.

9:10-17

10 Imbah bulikan matan malakuakan tugas-tugas tadi, pangikut-pangikut Sidin mamadahakan lawan Nabi Isa napa-napa nang sudah bubuhannya lakuakan. Lalu Nabi Isa mambawai bubuhannya ka sabuah kampung nang bangaran Betsaida sakira kawa bajauh matan urang banyak. 11 Sakalinya katahuan urang banyak, balalu ai urang banyak tu maumpatinya. Tagal Sidin mambulihakan haja bubuhannya umpat, lalu Sidin bacaramah manganai karajaan Allah, imbah itu maampihi urang-urang nang baisi bamacam-macam panyakit.

12 Parak sanja, kadua walas pangikut Sidin mandatangi Sidin lalu baucap,

“Guru, suruh pang bubuhannya tu tulakan ka kampung-kampung nang parak sini sakira bubuhannya kawa manukar makanan wan mancari wadah bamalam. Sualnya di sini kadada napa-napa. Lawan pulang, bubuhannya bisa kalaparan.”

13-14 “Kada usah gin. Bubuhan ikam haja nang mambari makan urang nang banyak tu” ujar Nabi Isa manyahut.

“Asa kada mungkin Guru ai. Kami cuma baisi lima bigi ruti wan dua ikung iwak haja. Kada kawa pang mambari makan urang sabanyak nang itu! Maka urangnya malima ribu ikung lalakiannya” ujar bubuhan pangikutnya pina pusang.

“Kaya ini ja, suruh bubuhannya dudukan bakalumpuk-kalumpuk, sakalumpuknya kira-kira lima puluh urang” ujar Nabi Isa manyuruh pangikutnya.

15 Lalu dilaksanakannya ai napa nang disuruh ulih Nabi Isa tadi. 16 Imbah itu, diambil Nabi Isa ruti nang lima bigi tu lawan iwak nang dua ikung tu. Sidin manangadah ka langit, sambil maucap syukur lawan Allah. Imbah itu, ruti tu diribit-ribit Sidin. Lalu dibagiakan Sidin ka bubuhan pangikut Sidin sakira kawa dibagiakan pulang ka urang-urang banyak tu. 17 Sakalinya, samunyaan urang marasa kanyang sampai makanan tu balabihan. Imbah labihannya tu dikumpulakan, sakalinya takumpul dua walas bakul labihannya.

Pitrus baucap, “Pian ni Al Masih nang dijanjiakan Allah!”

9:18-21

18 Nabi Isa lagi badoa saurangan. Imbah itu datangan pangikut-pangikut Sidin.

Lalu Nabi Isa batakun, “Ujar urang, Aku ni siapa?”

19 Lalu, bubuhannya manyahut, “Ada nang manyambat Pian Nabi Yahya. Ada jua nang lain manyambat Pian Nabi Ilyas. Ada jua nang manyambat Pian salah saurang nabi, nang hidup pulang.”

20 “Tagal amun pandapat bubuhan ikam pang, Aku ni siapa?” ujar Nabi Isa batakun pulang lawan pangikutnya.

“Pian ni Al Masih nang dijanjiakan Allah!” ujar Pitrus manyahut.*

21 "Nah, amun kaya itu, bubuhan ikam kada usah bakisah-kisah ka urang lain manganai hal ini” ujar Nabi Isa manangati bubuhan pangikutnya.

Nabi Isa mangisahakan pandaritaannya wan wafatnya

9:22-26

22 Nabi Isa baucap lawan pangikut-pangikut-Nya, “Nang datang matan di surga† sudah ditakdirakan Allah gasan banyak mandarita wan ditolak ulih pamuka-pamuka agama, imam-imam basar, wan guru-guru agama. Imbah itu, Inya kaina dimati'i ulih urang, tagal pada hari nang katiga Inya cagar dihidupakan pulang.”

23 Imbah itu, Nabi Isa baucap wan urang banyak nang takumpul di situ,

“Amun urang handak jadi pangikutKu, saban hari inya musti mambuang kahandaknya saurang, musti sanggup disambati, sanggup mandarita wan sanggup mati mun inya handak umpat Aku. 24 Sualnya nang kada sanggup mati lantaran umpat Aku, inya cagaran kada salamat. Tagal inya nang sanggup mati lantaran umpat Aku, inya cagaran salamat di ahirat kaina.

25 Cuba ja ikam bapikir amun ikam panyugihnya di dunia ni, tagal masuk naraka lantaran manolak Aku, napa untungnya gasan ikam? Kadada untungnya! 26 Amun urang supan maakui Aku wan ajaranKu, nang datang matan di surga‡ supan jua maakui inya wayah Inya datang pulang ka dunia ini lawan malaikat-malaikat Allah. Wayah itu samunyaan urang cagar malihat kuasa wan kamuliaan Inya, kuasa wan kamuliaan Abah Nang di Atas, wan kamuliaan wan tarang malaikat-malaikat-Nya. 27 Sabujurannya di antara bubuhan ikam nang badiri di sini, ada nang kada pacangan mati sabalum malihat karajaan Allah" ujar Nabi Isa manutup kisah.

Allah manyataakan Nabi Isa adalah Al Masih nang dijanjiakan.

9:28-36

28 Imbah itu, Nabi Isa tulakan lawan Pitrus, Yahya wan Yakub naikan ka bukit handak badoa.§ 29 Rahatan badoa, muha Sidin bacahaya wan jubah putih Sidin jadi bagilarap (Indonesia: mengeluarkan cahayah/gemerlapang). 30 Bakakajutan ada datang dua urang nang bapander lawan Nabi Isa. Sakalinya, urang tu Nabi Musa wan Nabi Ilyas. 31 Kaduduanya bacahaya jua.

“Pian tu cagar mati di kuta Yarusalem gasan mamanuhi kahandak Allah” ujar kaduduanya tadi lawan Nabi Isa.

32 Pitrus wan kakawalannya taguringan. Pas tabangun, bubuhannya manjanaki cahaya Nabi Isa wan cahaya kadua nabi nang badiri parak Sidin. 33 Wayah Nabi Musa wan Nabi Ilyas handak maninggalakan Nabi Isa, Pitrus mamaraki Nabi Isa.

“Junjungan, nyaman banar kami di sini. Kami tajakakan sarobonglah? Sabuah gasan Pian. Sabuah gasan Nabi Musa, nang sabuahnya lagi gasan Nabi Ilyas" ujar Pitrus ka Nabi Isa.

Tagal Pitrus kada sadar sabujurannya pandirannya tu kada masuk akal. 34 Parahatan Pitrus bapandir tadi, kada disangka-sangka ada awan nang turun manukupi bubuhannya. Lantaran itu, bubuhan pangikut Nabi Isa katakutanan. 35 Lalu ada tadangar suara matan dalam awan tadi.

“Nabi Isa ni adalah Anak Nang Di Atas nang Kupilih wan Kuutus. Dangari (makna tasirat=tegas) Sidin bujur-bujur!” ujar suara tadi.

36 Wayah suara tu tadangar, Nabi Musa wan Nabi Ilyas sudah kadada lagi. Cuma tatinggal Nabi Isa saurangan haja nang kalihatan ulih bubuhan pangikut Sidin. Tagal wayah itu, Yahya, Yakub wan Pitrus bahinipan haja. Kajadian tadi kada dikisahakannya lawan urang.

Nabi Isa mawarasakan saikung anak nang kasarungan ruh jahat.

9:37-43

37 Isuknya Nabi Isa wan katiga pangikut Sidin turunan matan bukit nang itu. Wayah itu, banyak urang bajurut-jurut mamaraki Sidin.

38 Sakalinya di antara urang banyak tadi, ada saikung nang bakuciak sambil mamaraki Nabi Isa.

“Guru!” ujarnya, “Tolong pang jinguki anak ulun nang saikungannya tu nah! 39 Amun inya anu tu, guru ai, disarungi ruh jahat, inya tu bakakajutan bakuciak-kuciak. Matanya manciling. Awaknya kujul-kujul, lawan jua muntungnya babuihan. Sudah lawas banar inya disiksa ulih ruh jahat tu. Sualnya ruh jahat tu kada hakun kaluar pada awaknya. 40 Sudah suah haja pang ulun maminta lawan anak buah Pian manyuruh ruh jahat tu sakira bajauh. Tagal ruh jahat tu kada hakun kaluar matan awak anak ulun!”

41 Lalu Nabi Isa baucap ka pangikut-pangikut Sidin, “Umailah bubuhan ikam ni, masih baluman parcaya lawan baluman baiman ka Aku. Padahal, sudah lawas banar kita takumpul."

Lalu Nabi Isa bapaling ka urang nang anaknya kasarungan tadi, “Bawa ja anak ikam tu ka sia."

42 Wayah dibawa ka Nabi Isa, anak tu dihampas ulih ruh jahat tu lalu awaknya kujul-kujul.

"Ikam, ruh jahat bajauh haja!" ujar Nabi Isa.

Imbah itu, langsung wagas ai anak tu, tabibas matan ruh jahat tadi. Balalu anak tadi disarahakan ai ka abahnya. 43 Samunyaan urang tahiran-hiran malihat mujijat Nabi Isa tadi.

Nabi Isa mamandirakan wafatnya pulang.

9:43-45

Wayah urang-urang tadi masih tahiran-hiran malihat mujijat nang hanyar dilihatnya tu, Sidin baucap lawan pangikut-pangikut Sidin, 44 “Dangari bujur-bujur nah! Nang datang matan di surga* ni, kaina cagar dihianati lalu disarahakan ka musuh-musuhNya."

45 Tagal pangikut-pangikut Sidin tanganga, hinip, kada kawa baucap. Bubuhannya kada paham napa nang dipandirakan Sidin lantaran ucapan Sidin tadi ada arti nang tasambunyi. Lawan pulang, bubuhannya kada wani manakuni Sidin manganai ucapan Sidin tadi.

Nabi Isa manjalasakan siapa nang paling tahurmat gasan Allah.

9:46-48

46 Lalu pangikut-pangikut Sidin bamula bahualan manganai siapa-siapa nang paling tahurmat di hadapan Allah. 47 Tagal Nabi Isa sudah tahu pikiran bubuhannya. Lantaran itu, Sidin mangiau saikung kakanakan lalu disuruh badiri di higa-Nya. 48 Lalu Sidin baucap ka bubuhannya, “Nah, amun ikam maharagu kakanakan nang kaya ini nang tujuannya mamuliakan Aku, baarti ikam sudah baiman ka Aku. Lalu, amun ikam sudah baiman ka Aku, baarti ikam sudah mantaati Allah nang mautus Aku. Sualnya siapa nang randah hati, inya kaina cagar dihurmati.”

Urang nang mamakai kuasa ngaran Nabi Isa.

9:49-50

49 Imbah itu, Yahya datang mamadahakan, “Guru, kami malihat ada urang nang manyuruh ruh-ruh jahat bajauh mamakai kuasa ngaran Pian. Sudah kami tangati sualnya inya tu lain bubuhan kita.” 50 Lalu Nabi Isa manyahuti, “Jangan ditangati! Sualnya, siapa haja nang kada mamusuhi kita, baarti urang tu kawal kita.”

Urang-urang nang kada hakun manarima Nabi Isa.

9:51-56

51 Wayah Nabi Isa handak diangkat ka surga, Sidin handak banar tulak ka kuta Yarusalem. 52 Tagal amun handak tulak ka kuta Yarusalem, urang musti malalui banua Samaria. Maka disuruh Sidin pangikut-pangikut-Nya tulak badahulu ka sabuah kampung di banua Samaria gasan manyiapakan kadatangan Sidin. 53 Sakalinya sabarataan warga banua Samaria kadada nang hakunnya manarima kadatangan Sidin lantaran kalompok Sidin lagi baampah ka kuta Yarusalem.† 54 Maka, wayah Yakub wan Yahya tahu manganai kalakuan urang Samaria, kaduduanya tu mamaraki Nabi Isa.

“Guru," ujarnya, "kaya apa amun kami manurunakan api tumatan langit gasan mamusnahakan urang-urang Samaria tu? Bulih haja kalo?” ‡

55 "Haw! Kada usah gin! Kada usah ikam badua bapikiran nang kaya itu" ujar Nabi Isa manyahuti sambil pina sarik.

56 Lalu tulakan ai bubuhanya ka kampung nang lain.

Sarat-sarat manjadi pangikut Nabi Isa

9:57-62

57 Parahatan rombongan Nabi Isa baampah ka kuta Yarusalem, ada urang mamaraki Sidin lalu baucap,

“Guru, ulun handak umpat wan pian. Ka mana haja. Bulihlah?"

58 Jadi Nabi Isa manyahuti, “Hadupan-hadupan nang hidup di hutan baisian liang wan burung-burung jua baisian sarang, tapi nang datang matan di surga§ kadada baisian rumah saurang."

59 Lalu Nabi Isa bapaling ka urang nang lainnya, lalu baucap, “Umpati ja Aku.”

Lalu urang nang lain tadi baucap, “Guru, ulun bulik gin dahulu handak maharagu abah ulun sampai sidin maninggal.”

60 Lalu Nabi Isa manyahut, “Biarakan ja urang-urang nang kada mantaati Allah mahadang kamatian kakawalannya. Tagal ikam Kutugasakan gasan mahabarakan manganai Karajaan Allah.”

61 Lalu ada jua urang nang lainnya nang mamaraki Nabi Isa.

“Guru" ujarnya "Ulun hakun ai umpat lawan pian. Tagal bulihlah ulun bulik dahulu bapadah lawan kulawarga?"

62 Lalu Nabi Isa baucap, “Amun urang maluku di pahumaan, tagal masih manoleh ka balakang inya kada pantas malayani Allah di karajaan-Nya.”

10

Nabi Isa mautus tujuh puluh dua urang pangikutnya.

10:1-12

1 Imbah itu, Nabi Isa mamilih tujuh puluh dua urang pangikut Sidin. Lalu disuruh Sidin bubuhannya tulakan badua badua ka kampung-kampung nang handak didatangi Sidin keana.

2 Tagal sabalum bubuhannya tulak, Nabi Isa mangiaunya wan bapasan, “Samuaan ladang gandum nang ampun Tuhan tu sudah siap dikatam, tagal tukang katamnya kasadikitan urangnya. Lantaran itu, bado'a ja sakira Tuhan nang ampun ladang-ladang ini mautus tukang-tukang katam gasan mangatami samuaan gandum nang itu.”

3 “Maka, wayah ini, tulak ja! Tagal ingatakan dahulu! Aku manyuruh bubuhan ikam ini ka dalam kaadaan nang babahaya— nang kaya domba-domba dihirit (BI: diarahkan) ka kalompok sarigala. 4 Kada usah bubuhan ikam mambawa salipi, tas, atawa capal gasan baganti. Amun bubuhan ikam tadapat lawan kakawalan ikam di jalan, jangan bamandak wan jangan bapapandiran. 5 Amunnya bubuhan ikam mandatangi rumah urang, ucapakan salamKu dahulu, iaitu 'tarima ha hati nang lapang bahagia dalam parlindungan Tuhan!’ 6 Amun ada urang di rumah itu nang hakun manarima hati nang lapang bahagia, baarti inya cagar manarima bubuhan ikam. Lalu Tuhan cagar mambarakahi inya wan kulawarganya nang kaya ucapan ikam tadi. Tagal amun di situ kadada nang hakun manarima hati nang lapang bahagia, baarti ucapan barakah ikam tu cagar kada tajadi di rumah bubuhannya. 7 Bagana ja lawan kulawarga nang manarima ikam tu sampai tuntung napa nang Kutugasakan lawan bubuhan ikam. Makan wan nginum haja napa nang disurungi tuan rumah nang itu. Sualnya satiap tukang katam bahak manarima upahnya.

8 Amun bubuhan ikam masuk ka sabuah kuta nang panduduknya hakun manarima bubuhan ikam, makan wan nginum ja napa-napa nang disurungi bubuhannya ka ikam. 9 Wagasakan ja urang-urang nang bapanyakitan. Padahakan ja lawan panduduknya, ‘Kaina Allah cagar mandiriakan karajaan-Nya di dunia ini.’

10 Amun bubuhan ikam masuk ka sabuah kuta nang panduduknya kada hakun manarima bubuhan ikam, tulakan ja ka jalan-jalan raya di kuta tu lalu padahakan, 11 ‘Dabu-dabu kuta nang barikit di salawar kami ini gin, kami kibahakan. Itu pang cirinya kaina Allah cagar mahukum bubuhan ikam! Tapi katahui ja: kaina itu, Allah mandiriakan karajaan-Nya di dunia ini!’ 12 Aku mamadahi pulang sabujurannya pada Hari Kiamat, Allah cagar mahukum warga kuta nang itu labih barat dari hukuman warga kuta Sodom nang banyak banar maulah dusa!” ujar Nabi Isa manutup suruhan Sidin tadi.*

Hukuman urang nang kada mamparcayai Nabi Isa

10:13-16

13 Nabi Isa mambari papadah, “Cilakalah urang-urang warga kuta Korazim lawan warga kuta Betsaida! Kaina hukuman Allah barat banar gasan bubuhan ikam! Sualnya jakanya mujijat-mujijat nang sudah Ku-lakuakan di kuta bubuhan ikam, tajadi jua pada jaman bahari di kuta Tirus wan Sidon, samustinya bubuhan Tirus wan Sidon batobat, nang partobatannya dibuktiakan lawan cara mamakai kain karung wan maandak habu di kapalanya. Tagal bubuhannya kada malakuakan nang kaya itu. 14 Lantaran itu, wayah Hari Kiamat kaina, ajab gasan bubuhan ikam pacangan labih barat daripada ajab gasan warga kuta Tirus wan Sidon. 15 Kaya itu jua bubuhan ikam di kuta Kapernaum! Bubuhan ikam bapikiran bahwa ikam cagar mandapat kahormatan nang mulia di surga. Tapi, kada! Malah bubuhan ikam pacang ditimbai ka naraka!†”

16 Lalu Nabi Isa bapaling ka pangikut-pangikut Sidin wan baucap, “Dalam katantuan Allah, siapa nang hakun mandangarakan bubuhan ikam, itu sama haja inya hakun mandangarakan Aku. Siapa haja nang manolak bubuhan ikam wayah ikam mahabarakan pasan-Ku, itu sama haja manolak Aku. Siapa haja nang manolak Aku, itu sama haja manolak Allah nang mautus Aku.”

Katujuh-puluh dua urang suruhan babulik pulang ka Nabi Isa.

10:17-20

17 Kada lawas imbah itu, katujuh-puluh dua pangikut tu bulikan.

“Ya Junjungan,” ujarnya, “lantaran kuasa ngaran Pian, kami kawa maatasi ruh-ruh jahat” bubuhannya baucap sambil kahimungan.

18 “Ya ai. Bujur ai! Wayah bubuhan ikam manyuruh ruh-ruh jahat tu bajauh, Aku malihat Iblis gugur matan di langit nang kaya kilat” ujar Nabi Isa manyahuti.

19 “Nah, dangarakan pulang lah. Bubuhan ikam ni sudah kubari kuasa maatasi ruh-ruh jahat. Amun bubuhan ikam manjajak ular nang bawisa atawa kalajengking, atawa jua manamui kakuatan-kakuatan gaip‡, bubuhan ikam kadada nang cilaka. 20 Tagal biar nang kaya itu, bubuhan ikam jangan kahimungan lantaran kawa maatasi ruh-ruh jahat. Nang parlu bubuhan ikam himungi tu adalah ngaran-ngaran bubuhan ikam tu sudah tacatat di surga."

Doa syukur Nabi Isa

10:21-24

21 Wayah itu, Nabi Isa kahimungan banar lantaran Sidin dikuasai ulih Ruh Allah. Lalu Sidin maucapakan syukur,

“Ya, Abah Nang Di Atas, ulun basyukur lawan Pian, nang manguasai langit wan bumi! Pian marahasiaakan hal-hal tantang karajaan Pian matan urang-urang nang maanggap dirinya pintar. Tagal Pian manampakaiakannya ka urang-urang nang hakun manarima kabanaran Pian. Itu tu nang maulah Pian himung.”

22 Lalu, Sidin baucap ka pangikut-pangikut Sidin, “Samunyaan kuasa sudah disarahakan ka Aku ulih Abahku Nang Di Atas. Kadada pang saikung-ikung urang nang manganal Aku salain AbahKu Nang Di Atas. Kadada jua nang manganal-Nya salain Aku wan urang-urang nang handak Kukanalakan lawan-Nya.”

23 Imbah itu, Sidin manoleh ka bubuhannya wan baucap, “Nah, bahimunglah bubuhan ikam lantaran sudah malihat napa nang kulakuakan. 24 Sabujurannya Kupadahakan lawan bubuhan ikam, nabi-nabi dahulu tu wan raja-raja bahari handak jua malihat mujijat-mujijat nang bubuhan ikam lihat, tapi kada kawa. Bubuhannya tu handak jua mandangar napa nang bubuhan ikam dangar, tapi kada kawa jua.”

Kisah urang Samaria nang baik hati§

10:25-37

25 Wayah itu, ada saikung guru agama batakun sambil badiri handak manjabak Nabi Isa lawan tatakunannya.

“Guru, nang kayapa caranya sakira kawa hidup salawasan di surga?” ujar guru agama tadi batakun.

26 “Napa nang tatulis dalam Kitab Suci Taurat?” ujar Nabi Isa balas batakun.

27 “Kita musti manyayangi Allah lawan saganap hati, saganap jiwa, saganap kakuatan wan saganap akal budi. Lawan pulang, kita musti manyayangi papadaan nang kaya manyayangi diri kita saurang” ujar guru agama tadi manyahut.

28 “Bujur pian ni. Umpati ja, kaina pian cagaran hidup salawasan di surga” ujar Nabi Isa.

29 “Siapa papadaan tu nang musti kusayangi?” guru agama tu mambalas kada hakun kalah pandir.

30 “Nah, ada satu kisah,” ujar Nabi Isa manyahut. “Ada saikung lalakian nang turun matan kuta Yarusalim ka kuta Yeriko. Inya tu dipukuli, ditilanjangi, wan dirampuk. Wayah inya sudah parak mati, inya ditinggalakan. 31 Kabulujuran, ada saikung imam nang lalu di situ. Imbah maitihi urang tadi, inya baliung wan bajalan tarus.

. 32 Ada jua saikung urang nang bagawi di bait Allah. Inya maitihi urang tadi jua, tagal imbah tu inya baliung jua wan bajalan tarus. 33 Kada lawas, datang saikung urang Samaria nang lalu disitu jua. Rahatan maitihi urang tadi, inya maras banar. 34 Diparakinya urang tadi, dibarasihinya luka-luka urang tadi lawan ubat tradisional.* Lalu, dibabatnya luka-lukanya. Imbah itu, urang tu dinaikakannya ka atas kaladai tunggangannya, lalu dibawa ka panginapan sakira kawa dirawat.† 35 Isuknya, pas handak kaluar, inya manjulung duit ka ampun panginapan. ‘Rawatakanlah urang tu, kaina kugantiꞌi samunyaan ungkusnya’ ujar urang Samaria tadi. 36 Nah, kaya itu pang kisahnya. Jadi nang mana di antara talu urang tadi nang kalakuannya kaya papadaan ka urang nang dirampuk tadi?” ujar Nabi Isa batakun wan urang-urang nang mandangarakan Sidin.

37 “Urang nang sudah manulung tu,” ujar guru agama tadi manyahut.

“Nah, tulak ja wan lakuakan nang kaya itu jua” ujar Nabi Isa manutup kisah.

Nabi Isa mamadahi Marta nang gair banar maurusi rumah-tangga.

10:38-42

38 Wayah lagi batulakan ka kuta Yarusalem‡, Nabi Isa wan pangikut-pangikut Sidin sampai di sabuah kampung. Lalu ada saikung babinian nang bangaran Marta mamaraki Nabi Isa wan mamohon sakira rombongan Sidin basinggah ka rumah. 39 Adingnya, nang bangaran Maryam, baduduk di higa Sidin sambil mandangari caramah Sidin. 40 Tagal Marta haur banar maurusi bubuhannya.

Lalu inya mamaraki Sidin wan baucap, “Ya, Junjungan, padahi pang ading ulun tu nah sakira inya hakun mangganiꞌi ulun. Ulun saurangan hajalah nang maurusi gawian di rumah nang ini?” ujar Marta pina sarik lawan adingnya.

41 “Marta, Marta” ujar Sidin, “Ikam kada usah gair wan kada usah malapahi diri ikam saurang haja maurusi rumah tangga. 42 Ada satu hal nang panting. Maryam sudah mamilih hal nang panting tu. Itu tu barakah matan Allah nang kada cagar diambil matan inya.”

11

Nabi Isa malajari cara badoa.

11:1-13

1 Wayah itu, Nabi Isa lagi badoa di suatu tempat. Imbah tuntung badoa, ada saikung pangikut Sidin nang baucap,

“Junjungan, lajari pang kami cara badoa nang kaya Nabi Yahya malajari pangikutnya.”

2 Lalu Nabi Isa manyahut, “Wayah bubuhan ikam badoa, sambat ja, 'Ya Allah, Abah kami nang di atas, kami maakui Pian tu Nang Maha Suci. Bakuasalah atas kami wan samunyaan urang. 3 Bariꞌilah kami saban hari makanan nang samayunya. 4 Ampunilah dusa-dusa kami nang kaya kami mamaapakan urang nang basalah lawan kami. Jangan mambiarakan kami kalah wayah digudai Iblis.”

5 Lalu Nabi Isa bakisah nang kaya apa cara badoa. “Umpamanya landung malam ikam baucap ka kawal di subalah rumah, ‘O, wal, inta baras pang. 6 Kabulujuran, kawal kami nang matan jauh datang handak umpat bamalam. Tagal kami kada kawa manyurungi napa-napa lantaran kami kada baisian napa-napa gasan basasurung.’

7 Kaina kawal ikam tu cagaran manyahuti, ‘Mauk banar ikam ni! Malam sudah landung banar! Lawang sudah bakancingan, kakanakan gin sudah guringan. Wayahini ni aku kada kawa mambariꞌi napa-napa gasan ikam!’

8 Tagal kupadahakan nah, biar kawal ikam tu pamulaannya kada hakun mambariꞌi napa napa gasan ikam, kaputingannya, inya cagaran mambariakan jua samunyaan nang ikam minta. Sualnya ikam tadi cangkal banar maminta, kada sing ampihan. Nang kaya itu jua samustinya amun bubuhan ikam badoa lawan Allah.

9 Nah, jadi minta ja lawan Allah, ikam cagaran dibariꞌi. Cari ja, ikam musti mandapatakan. Kiau ja tarus, maka lawang cagaran dibukaakan. 10 Sualnya samunyaan nang mainta lawan Allah, cagaran baulihi. Wan samunyaan nang mancariꞌi, cagaran baulihi jua. Gasan samunyaan nang mangiau tarus, lawang cagaran dibukaakan. 11 Kadada pang abah nang mambariꞌi ular gasan anaknya amun anaknya maminta iwak! 12 Kadada jua abah nang mambariꞌi kalajengking gasan anaknya amun anaknya maminta intalu! 13 Bubuhan ikam nang jahat gin tahu mambariꞌi nang baik gasan anak-anak ikam. Maginnya ai Abah Nang Di Atas labih tahu.* Ruh KudusNya gin dibariakan gasan urang nang mamintanya.”

Urang manuduh Nabi Isa mamakai kakuatan Iblis.

11:14-23

14 Wayah itu, ada urang nang dirasuki ruh jahat. Urang tu langsung jadi bisu, kada kawa bapandir lagi. Imbah ruh jahat tu disuruh bajauh ulih Nabi Isa, situ saini urang tu kawa bapandir pulang. Lalu urang banyak di situ tahiran-hiran malihat kajadian nang itu.

15 Tagal sapalih ada nang garunuman sambil baucap, “Dasar kakuatan Iblis† nang digunaakan-Nya gasan mausir ruh-ruh jahat tu.”

16 Ada jua sapalih nang lain mancari-cari alasan gasan manyalahakan Sidin. Lalu bubuhannya manyuruh Sidin mambari tanda gasan mambuktiakan amunnya Allah nang mautus Sidin. 17-18 Tagal Nabi Isa sudah tahu napa nang ada dalam hati bubuhannya.

Maka Sidin baucap lawan bubuhannya, “Kada mungkin Iblis mausir ruh-ruh jahat nang sabujurannya kakawalannya jua. Amun anak buah Iblis tapacah-pacah lalu bamusuh-musuhan, artinya karajaan Iblis kainanya hancur. Sama halnya amun di satu banua. Amun warganya bamusuh-musuhan wan bakalahian, artinya banua nitu kainanya musti hancur. Sama jua, amun di satu kulawarga, tajadi basingkingan. Maka kulawarga tu cagar hancur jua.

Nah, kada masuk akal amun bubuhan ikam baucap, 'Aku manyuruh ruh-ruh jahat bajauh manggunakan kakuatan Iblis.' 19 Tagal amun Aku mausir ruh-ruh jahat manggunaakan kakuatan Iblis, lalu bubuhan ikam manggunaakan kakuatan siapa wayah mausir ruh-ruh jahat? Musti bubuhan ikam manyalahakan wan manuduh Aku.

20 Tadi tu bubuhan ikam maminta tanda gasan mambuktiakan amunnya Allah nang mautus Aku. Amun Aku mausir ruh-ruh jahat tu lawan kuasa Allah, itu pang tandanya amun Allah sudah mandiriakan karajaanNya wan sagala kakuasaanNya di antara bubuhan ikam. ‡

21-22 “Iblis ibaratnya tuan rumah nang kuat nang tatarusan manjaga rumahnya lawan sanjata nang langkap. Inya mangandalakan sanjata-sanjatanya tadi gasan manjaga samuaan hartanya wan gasan mangalahakan musuhnya— yaitu Aku. Tagal Aku takuat pada inya! Pas Aku manyarangnya, inya kawa haja Kukalahakan. Samuaan sanjata-sanjatanya tu kawa Kuambil. Hartanya Kurampas lalu Kubagi-bagi manurut kahandak-Ku.

23 “Siapa haja nang kada mamihak ka Aku, baarti inya mamusuhi Aku. Siapa nang kada manggani'i maingu kakawanan dombaKu, baarti inya marahai-rahai domba-dombaKu.”

Ruh jahat nang kaluar, lalu babulik pulang.

11:24-26

24 Nabi Isa bakisah pulang, “Amunnya ruh jahat sudah kaluar di awak urang, inya musti mancari urang nang lain gasan dirasukinya sakira ada wadah bagana. Tagal sampai ka padang karing gin, inya kadada baulihi urang nang kawa dirasukinya. Lantaran kada tadapat, lalu inya bapikir, ‘Baiknya kubuliki pulang urang nang kurasuki tadi.’ 25 Babulik ai inya ka urang nang dirasukinya tadi. Pas dirasukinya, sakalinya barasih banar nang kaya rumah nang sudah simpun. 26 Imbah itu, bakiau ai inya mambawai tujuh ruh jahat nang tajahat pada inya gasan bagabung di awak urang tu. Lalu, masukan ai bubuhannya. Balalu ai, tambah babangat urang tu pada nang dahulu.”

Urang-urang nang dibarakahi Allah.

11:27-28

27 Wayah Nabi Isa rahatan bacaramah, ada saikung babinian nang manyalah pandir, “Dibarakahi banar ulih Allah uma nang maranakakan wan manyusui Pian.” 28 “Labih dibarakahi lagi urang nang mandangari Firman Allah lalu manaati wan malaksanaakannya” ujar Nabi Isa manyahuti babinian tadi.

Kasamaan ciri antara Nabi Yunus wan Nabi Isa

11:29-32

29 Wayah urangnya sasain babanyak, Nabi Isa bacaramah pulang, “Bubuhan ikam nang hidup di jaman ini tamasuk urang-urang nang jahat! Biar bubuhan ikam sudah malihat mujijat-mujijatKu, tagal bubuhan ikam masih haja minta liatakan pulang ciri mujijat-mujijatKu nang lain sakira bubuhan ikam kada ragu-ragu lagi manganai Aku. Tagal kada pacangan kutampaiakan lagi pang. Kacuali Aku bakisah haja manganai mujijat Nabi Yunus§ nang ditaguk iwak. 30 Sualnya kajadian Nabi Yunus tamasuk ciri gasan warga kuta Niniwe. Nang kaya itu jua Aku Nang Datang Matan Di Surga,* manjadi ciri gasan bubuhan ikam.

31 “Kaina pada Hari Kiamat, ratu nang datang matan salatan† cagar basaksi malawan bubuhan ikam. Sualnya ratu nang itu jauh banar mandatangi Nabi Sulaiman gasan mampalajari kabijaksanaan sidin. Nah, dangarakanlah. Kadudukanku tatinggi pada Nabi Sulaiman! Tagal bubuhan ikam kada hakun mandangarakan Aku.

32 “Pada Hari Pambalasan, warga kuta Niniwe cagar basaksi malawan bubuhan ikam. Sualnya wayah Nabi Yunus manyampaiakan pasan Allah lawan bubuhan warga kuta Niniwe, bubuhannya batobat. Nah, kadudukanku tatinggi pada Nabi Yunus! Tagal bubuhan ikam tatap jua kada hakun batobat!”

Jagalah mata sakira tatap tarang.

11:33-36

33 Nabi Isa manarusakan, "Amun ada urang nang malikit lampu, kada mungkin diandaknya dibawah barumahan atawa ditukupinya lawan tajau. Samustinya lampu tu diandaknya di wadah nang tinggi sakira urang nang masuk ka rumah tu malihat cahayanya. 34 Mata ikam ibarat nang kaya jendela. Ada cahaya matan luar nang masuk malalui jendela tu manarangi rumahnya. Maka, nang kaya itu jua ada cahaya nang masuk malalui mata ikam, itu tu nang manarangi kahidupan ikam.

Amun mata ikam baguna sabaik-baiknya, maka kahidupan ikam gin kaina ditaranginya. Tagal amun mata ikam rusak‡, maka kahidupan ikam manjadi kadap banar. § 35 Lantaran itu, dijaga ai mata ikam tu. Jangan sampai rusak sakira tarang nang ada di kahidupan ikam tu kada manjadi kadap. 36 Amun kahidupan ikam tu ditarangi cahaya, wan kadada nang malindungi, maka kahidupan ikam tu pacangan tarang.*

Nabi Isa mamadahi guru-guru agama nang munapik.

11:37-54

37 Imbah Nabi Isa tuntung bacaramah, ada saikung guru agama matan aliran Farisi mambawai makanan dirumahnya. Hakun ai Sidin. Di rumah guru agama tadi, ada jua guru-guru agama nang lain matan aliran Farisi.

38 Lalu tuan rumah tadi baucap dalam hati, “Bah, urang nang itu kada mambasuh tangan nang kaya adat kita, urang Farisi.”†

39 Tagal lantaran sudah tahu pikiran urang tadi, lalu Nabi Isa baucap, “Cara urang Farisi manaati Allah bisa diibaratakan nang kaya urang mambasuh mangkuk wan piring di bagian luarnya haja, tagal kada ingat mambasuh bagian dalamnya nang rigat banar. Nang kaya hati bubuhan ikam jua nang masih rigat, macam-macam bapikiran nang sarakah wan macam-macam kahandak nang jahat! 40 Ui, bubuhan ikam nang kada tapi pintar! Allah nang manciptaakan manusia sabujurnya sudah tahu haja napa-napa nang ada di dalam hati bubuhan ikam! 41 Maka harta nang manguasai bubuhan ikam tu, coba pang disadakahakan ka urang-urang miskin. Imbah itu, hanyar ikam cagar manjadi nang kaya mangkuk nang barasih di mata Allah— matan luarnya sampai ka dalamnya.

42 “Cilakalah urang-urang Parisi! Bubuhan ikam cuma manaati paraturan Hukum Taurat nang ringan haja. Tagal bubuhan ikam kada ingat manaati parintah Allah nang sabujurnya panting banar. Misalnya hasil tanaman bubuhan ikam kaya rarampahan wan sasayuran, biar dibariakan saparsapuluhnya‡ ka Bait Allah, tagal bubuhan ikam kada ingat balaku adil lawan nang lain wan mangasihi Allah. Padahal kaadilan wan mangasihi Allah mustinya bubuhan ikam lakuakan jua, wan jangan kada ingat pambarian saparsapuluh tu gasan Allah.

43 “Cilakalah urang-urang Parisi! Amun di rumah ibadah, bubuhan ikam katuju baduduk di wadah paling muka. Di pasar-pasar jua, bubuhan ikam handak minta dihurmati haja. 44 Cilakalah bubuhan ikam nang bapiraga jadi urang alim sualnya bubuhan ikam nang kaya kuburan nang kada banisan. Amun urang bajalan di atasnya, urang tu kada sadar amunnya manjadi najis lantaran manjajak kuburan nang itu. Nang kaya itu jua lawan bubuhan ikam: Wayah urang lain maumpati ajaran bubuhan ikam, inya kada manyadari tajangkit sifat bubuhan ikam nang sabujurnya najis di hadapan Allah lantaran kamunifikan ikam.

45 “Ano, Guru ai, pandiran pian tadi tu sama haja mahina kami!” ujar saikung guru agama nang ada disitu.

46 “Cilakalah jua bubuhan ikam nang jadi guru-guru agama! Sualnya bubuhan ikam maadaakan paraturan-paraturan agama nang ngalih banar diumpati. Bubuhan ikam saurang bapiragah manjadi urang alim tagal sabujurannya kada bausaha manaati lawan paraturan-paraturan agama nang itu.

47 Cilakalah bubuhan ikam nang maulah wan mahiasi kuburan nabi-nabi gasan maingatnya. Padahal padatuan ikam saurang nang mamatiꞌi nabi-nabi nang tu.

48 Lawan parbuatan ikam nang itu, itu sama haja mambuktiakan bubuhan ikam akur haja lawan parbuatan datu-datu ikam tu. 49 Lantaran itu, hikmat Allah sudah tatulis, 'Bakali-kali, Aku pacang mautus nabi-nabi wan rasul-rasul gasan juriat Nabi Ibrahim. Tagal sapalih ada nang dimatiꞌi, ada jua nang disiksa ulih urang-urang mu'ul nang tu.'

50 Maka gasan urang-urang nang hidup wayahini hutang darah samuaan nabi nang sudah dimatiꞌi mulai dunia diciptaakan musti ditabus 51 matan darah Habil sampai ka darah Zakaria!§ (Zakaria dimatiꞌi di antara wadah pambakaran kurban dan Bait Allah.) Parcaya ja! Urang-urang nang hidup wayahini pacangan dihukum lantaran samunyaan parbuatan nang itu.

52 Cilakalah bubuhan ikam nang guru-guru agama! Sualnya bubuhan ikam sudah dibari ilmu pangatahuan ulih Allah manganai kasalamatan,* yaitu ajaran nang kawa digambarakan nang kaya kunci. Tagal bubuhan ikam kadada nang hakunnya manggunakan ilmu pangatahuan nang itu. Malahan bubuhan ikam marahasiaakan wan mahalang-halangi sabarataan urang nang handak mangatahui ajaran nang itu!”

53 Wayah Nabi Isa handak maninggalakan rumah nang itu, guru-guru agama lawan urang-urang aliran Parisi nang dandam lawan Sidin, bamula manyarang Sidin lawan tatakunan-tatakunan. 54 Bubuhannya bausaha manjabak Sidin sakira amun Sidin tasalah pandir, kawa ditangkap.

12

Hurmati wan taati Allah!

12:1-5

1 Baribu-ribu urang bakakajalan parak Nabi Isa sampai batis bubuhannya tajajak-jajak. Lalu, Nabi Isa mambari papadah lawan pangikut-pangikut Sidin, “Bahati-hatilah. Jangan sampai bubuhan ikam taumpati kalakuan pamuka-pamuka agama aliran Parisi. Sualnya bubuhannya tu cuma bapiraga haja manjadi urang baik. Lawan pulang, kalakuan bubuhannya nang jahat tu bisa malalar ka urang-urang lain, nang kaya ragi tu nah maulah galapung manjadi kamer. 2 Sualnya samunyaan usaha wan rancana jahat manusia nang dirahasiaakan, musti kaina dinampakakan wan dikatahui jua. 3 Napa nang dipandirakan bubuhan ikam badidiaman haja, pacangan jalas kadangaran. Lawan pulang, napa nang dibisikakan bubuhan ikam ka urang di dalam kamar nang bakantop, pacangan tahabar ka mana-mana.”

4 “Nah, dangarakanlah, kakawalan-Ku, kada usah takutan lawan manusia. Sualnya manusia tu cuma kawa mamati'i awak ikam haja. Imbah itu, kadada hal-hal jahat nang kawa dilakuakannya lagi. 5 Tagal wayahini Kupadahi nah, siapa nang musti ikam takutani: Takutan haja wan hormati haja lawan Allah. Sualnya Allah haja nang kawa mancabut panyawaan ikam lalu kawa jua mamasukakan ikam ka dalam naraka. Inya tu pang nang patut dihurmati wan ditakutani.”

Pantingnya mangaku sabagai pangikut Nabi Isa

12:6-12

6 “Nah, ingatakanlah contoh nang ini: Ada lima ikung burung pipit nang dijual, harganya murah banar. Biar nang kaya itu, kadada saikung-ikung burung tu nang dilupaakan ulih Allah. 7 Malah rambut ikam gin sudah dihitung ulih Allah jumlahnya. Nah, lantaran itu, ikam kada usah gair! Bubuhan ikam tu jauh labih baharaga daripada burung pipit.

8 “Jadi siapa-siapa nang mangaku sabagai pangikutKu di hadapan urang, maka kaina nang datang matan di surga* gin, maakui inya jua sabagai pangikutNya di hadapan Allah wan malaikat-malaikat-Nya.

9 Kaya itu jua, urang nang baucap, "Bah, Aku lain pangikut Nabi Isa!"

Maka di hadapan Allah wan malaikat-malaikat Allah, nang datang matan di surga† gin cagar baucap, "Ya, inya tu lain pangikutKu!"

10 Bilanya urang bapandir nang malawan nang datang matan di surga‡, inya kawa diampuni. Tagal urang nang mamfitnah Ruh Kudus§ kada kawa diampuni.

11 Wayah ikam ditangkap wan dibawa ka panguasa gasan diadili, kada usah gair manganai napa nang ikam jawab gasan mambelah diri. 12 Sualnya Ruh Kudus pacang malajari napa nang musti ikam jawab.

Kisah urang sugih tapi kada pintar.

12:13-21

13 Lalu ada saikung urang di antara urang nang banyak tu baucap, “Guru, tulung pang padahiakan dangsanak ulun tu nah sakira hakun mambagi harta warisan lawan ulun.”

14 Lalu Nabi Isa manyahut,“Dangsanak, aku ni kada suah pang disambat hakim atawa tukang bagi warisan ikam badua.”

15 Imbah itu, Nabi Isa baucap lawan samunyaan urang nang ada di situ, “Dangarakanlah! Jangan sampai bubuhan ikam jadi sarakah. Sualnya biar urang saling banyakan baisi harta, hartanya tu kada kawa manulungi inya kaina.”

16 Lalu Nabi Isa bamula bakisah, “Ada satu kisah. Ada urang nang banyak banar baisian tanah pahumaan. Banih nang dihasilakan banyak banar. 17 Urang sugih tu bapikiran dalam hati, ‘Waduh, kadada lagi wadah gasan manyimpan banihku. Kaya apa yo aku ni?’ 18 Imbah itu, inya baucap pulang dalam hati, ‘Nah, aku ada akal, kubabak haja kindai-kindaiku tu lalu kutajak baasa nang taganal. Di situ kaina pacang kusimpan samunyaan banihku lawan barang-barangku nang lain. 19 Lalu aku baucap ka jiwaku saurang, ‘Oi, jiwaku, hidup ikam sudah nyaman banar! Samunyaan nang baik-baik, ikam sudah baisi. Kada bahahabisan batahun-tahun. Santai haja ikam tu! Makan, nginum wan basanang-sanang haja.’

20 Tagal malam nang itu jua, Allah baucap lawan inya, ujar Nabi Isa, ‘Oi ikam nang kada pintar! Malam ini jua, ikam cagar Kucabut panyawaan ikam lalu ikam Kuhukum. Gasan siapa garang harta nang sudah ikam kumpulakan tu?’

21 Nah, nang kaya itu pang jadinya lawan satiap urang nang bausaha mangumpulakan harta kasugihan gasan kasanangannya di dunia nang ini, tagal kada bausaha mangumpulakan harta gasan di surga* wan kada hakun mahurmati Allah” ujar Nabi Isa manutup kisah.

Jangan gair manganai kaparluan hidup sahari-hari.

12:22-28

22 Nabi Isa bapaling lalu bapapadah ka pangikut-pangikut Sidin, “Nah, dangarakanlah, bubuhan ikam jangan gair gasan kaparluan hidup sahari-hari, nang kaya kakurangan makanan atawa kakurangan pakaian. 23 Sualnya tujuan ikam hidup† nang sabujurnya jauh labih panting daripada makanan wan pakaian ikam. 24 Tu nah, coba itihi cara hidup burung-burung gagak. Kada parlu inya bahuma atawa mangatam, kada parlu jua baulah kindai. Tagal Allah sudah manyadiakan umpan-umpannya. Nah, sabujurannya, di mata Allah, bubuhan ikam jauh labih baharga daripada burung-burung nang liar tu! 25 Kanapa maka bubuhan ikam tatarusan gair? Urang nang tatarusan gair kada kawa mamanjangakan umurnya. Sahari haja gin, kada kawa. 26 Jadi, amun hal-hal nang halus haja kada kawa ikam gawi, samustinya dalam hal napa haja ikam kada usah gair!

27 “Itihi ja kambang-kambang nang tumbuh liar. Kambang-kambang nang itu tumbuh kada parlu bagawi wan kada parlu jua pakaian. Contohnya, Nabi Sulaiman dahulu tu nah, biar panyugihnya di antara raja-raja waktu itu, sidin kada baisian baju nang bengkeng daripada kambang-kambang nang itu. 28 Allah maulah tumbuhan liar nang itu manjadi bagus— padahal tumbuhan nang itu hidupnya cuma satumat haja. Amunya layu, ditimbai ka api. Nah, sudah jalas banar kalo, Allah labih maharagu bubuhan ikam daripada kambang nang itu. Ikam musti baiman ka Allah sualnya Allah cagar mancukupi pakaian lawan ikam!”

Cara hidup sambil mancari'i karajaan Allah

12:29-34

29 “Jadi jangan haur mamikirakan gasan makan wan minum haja. Kada usah gair gin manganai hal-hal nang itu tadi. 30 Bubuhan ikam jangan nang kaya urang kada manganal Allah nang tatarusan gair manganai hal-hal tadi. Sualnya urang kada manganal Allah tu kada baiman wan kada yakin diharaguNya. Makanya baiman ja lawan Abah Nang Di Atas nang sudah tahu napa nang ikam parlu. 31 Jangan haur mancariꞌi harta duniawi haja, cariꞌi ja karajaan Allah. Allah gin cagar mambariꞌi napa nang ikam parluakan. 32 Ui pangikut-pangikutKu nang kada banyak, kada usah gair kakurangan hal-hal duniawi tadi. Sualnya bubuhan ikam sudah manjadi warga karajaan Allah. 33 Juali harta ikam, lalu sidakahakan ka urang-urang nang miskin. Amun bubuhan ikam mamantingakan kahandak Allah nang kaya itu tadi, baarti bubuhan ikam manabung harta nang kakal di surga nang kada suah rusak. Harta nang itu kada cagar hilang. Sualnya maling kada kawa manyuntannya wan rayap kada kawa marusaknya. 34 Napa nang paling baharaga gasan ikam, musti rancak ikam ganang wan pikirakan, baik harta ikam di dunia atawa harta ikam nang kakal tadi di surga.”

Basiap-siaplah gasan kadatangan tuan‡.

12:35-48

35-36 “Maka basiap-siaplah bubuhan ikam nang kaya pambantu-pambantu nang mahadangi tuannya bulik matan panganten. Siang wan malam, inya musti bajaga tarus manyambutnya lawan lampu-lampu nang tatarusan banyala. Lawan cara nang kaya itu, pas tuannya tu bulik lalu bakiau di halaman rumah, inya siap mambukaakan lawang gasan tuannya. 37 Bujur-bujur dibarakahi pambantu-pambantu nang itu nang pas tuannya datang, inya lagi bajaga-jaga.

Dangarakanlah, tuan nang itu cagar manyilahakan bubuhannya duduk. Lalu inya mamakai baju nang kaya pambantunya lalu inya mambari makan pambantu-pambantunya. 38 Bubuhan pambantu tu cagar labih dibarakahi lagi amun tuannya tu bulik landung malam wan masih manamui bubuhannya tatap bajaga-jaga!

39 “Ingatakanlah: Amun tuan rumah mangatahui jam barapa maling datang, musti ai inya bajaga-jaga, sakira rumahnya kada dibungkas maling.

40 Nah, nang kaya itu bubuhan ikam! Musti bajaga-jaga tarus lantaran nang datang matan di surga§ ni cagar datang kaina nang waktunya kada disangka-sangka.”

41 Lalu Pitrus batakun, “Junjungan, papadah pian tadi ditujuakan gasan kami hajakah atawa gasan samunyaan urang?”

42 Nabi Isa manyahut, “Siapa kapala pambantu nang bijaksana tu? Inya diangkat ulih tuannya gasan maaturi pambantu-pambantu nang lain. Inya tu nang mambari makan bubuhannya wayah tuannya kadada di rumah. 43 Bauntung banar kapala pambantu tu nang kadapatan tuannya wayah malaksanaakan tugasnya wayah tuannya tu datang! 44 Nah, dangarakanlah! Sabujurannya, kapala pambantu tu cagar diangkat manjadi pangawas samunyaan ampun tuannya.

45 Tagal kapala pambantu tu baucap dalam hatinya, ‘Nah, tampulu tuanku kadada di rumah, baik kupukuli haja samunyaan pambantu-pambantu tu lalu aku makan sakahandakku, nginum sampai mauk.’ 46 Sakalinya tuannya tu datang bakakajutan. Lalu babincul-bincul ai kapala pambantu tu dihajar ulih tuannya. Imbah itu, inya pacang dijadiakan nang kaya urang-urang nang kada taat. 47 Pambantu nang tahu kahandak tuannya, tagal kada basiap-sadia tarus wan kada malakuakan kahandak tuannya, pacangan barat banar hukumannya. 48 Tagal pambantu nang kada tahu kahandak tuannya, lalu malakuakan hal nang salah sampai kena hukuman, hukumannya tu ringan haja. Sualnya pambantu nang sudah dibariꞌi banyak papadah ulih tuannya, pacang banyak jua tuntutan matan tuannya. Wan pambantu nang sudah banyak dibari tanggung jawab ulih tuannya, pacangan labih banyak lagi dituntut ulih tuannya.”

Lain pardamaian tapi bahualan

12:49-53

49 “Kadatangan-Ku nang kaya api nang cagar mambanam dunia nang ini.* Aku baharap amun api nang itu sudah bamula malalar ka mana-mana! 50 Tagal sabalum hal nang itu tu bakajadian, Aku sudah ditakdirakan mananggung pandaritaan nang barat banar.† Hati-Ku marista banar sampai datang pandaritaan nang itu!

51 Jangan bubuhan ikam bapikir amun Aku datang ka dunia ini gasan mambawa damai. Sabujurannya, kada damai pang nang Kubawa! Tagal kadatangan-Ku mambawa banyak hual. 52 Sualnya mulai wayahini, cagar tajadi bahualan manganai Aku di antara kulawarga-kulawarga. Amun di kulawarga tu ada lima ikung urang, maka nang tiga ikung nang maumpati Aku mahual nang badua, atawa nang dua urang tu mahuali nang batiga, nang kaya sudah tatulis di dalam ayat Kitab Suci nang ini,

53 ‘Kakanakan lalakian wan abahnya cagar bahual,

kakanakan bibinian wan umanya cagar bahual,

wan minantu bibinian wan uma mintuhanya cagar bahual.’ ”✡

Kita batanggung jawab gasan maitihi ciri-ciri jaman.

12:54-56

54 Di lain hari, Nabi Isa maungkai kisah ka urang banyak, “Amun bubuhan ikam malihat awan kadap di subalah barat, ikam musti baucap, ‘Umai, muru banar harinya. Bah, cagar hujan nang ini,’ lalu nang itu tu bujur-bujur hujan.

55 Lawan pulang, wayah angin batiup matan salatan, bubuhan ikam musti baucap, ‘Pacangan handak panas harinya ni,’ lalu hal nang itu bujur-bujur tajadi. 56 Ui bubuhan ikam nang bapura-pura baik! Ikam kawa mangira-ngira ari cuma wayah malihat ciri-ciri di langit, tagal ikam kada tahu samasakali manganai ciri-ciri mujijat nang lagi bakajadian wayahini‡!

Baakuranlah dahulu lawan urang sabalum dibawa ka panjara.

12:57-59

57 “Kanapa maka bubuhan ikam kada bujur-bujur mambuka mata wan mamilih jalan nang bujur? 58 Amunnya ikam handak dikaduakan (dilaporkan) ka pangadilan, mustinya ikam baakuran (berdamai) dahulu lawan musuh ikam tampulu baluman bujur-bujur dikaduakannya. Amun kada, ikam kaina disidang urang, imbah itu disarahakan ka patugas, lalu dimasukakan ka panjara. 59 Parcaya ja, ikam kada cagar kaluar di panjara tu amun hutang-hutang ikam kadadipunahi.§

13

Batobatlah!

13:1-5

1 Wayah Sidin bacaramah, ada urang-urang nang mamadahakan amun Hupnor Pilatus mambunuh urang wayah bubuhannya malaksanaakan kurban. Lalu, darah urang nang dibunuhnya tu tacampur lawan darah hewan-hewan kurban tu. 2 Mandangar habar nang itu, lalu Sidin mamadahakan, “Lantaran bubuhannya dibunuh lawan cara nang kaya itu, ikam mangira dusa-dusa urang nang dibunuh tu labih banyak daripada dusa-dusa urang Galilea nang lain? 3 Kada!" ujar Sidin, “Dangarakan nah! Amun bubuhan ikam tu kada batobat wan kada maumpati jalan Allah, bubuhan ikam gin, amun mati, dimasukakan ka naraka!

4 Nah, ada lagi sabuting kisah. Ada sabuah manara di Siloam nang runtuh wan ada dalapan balas urang mati nang tatindih. Bubuhan ikam mangira dosa-dosa bubuhannya labih banyaklah daripada dosa-dosa urang lain nang ada di kuta Yarusalem? 5 Kada kaya itu pang sabujurannya! Dangarakan! Amun bubuhan ikam kada batobat, lalu amun mati, dimasukakan ka naraka!”

Allah mahukum urang nang kada babuat baik.

13:6-9

6 “Ada satu kisah” ujar Nabi Isa, “Ada urang nang mananam puhun ara di kabunnya. Lawas banar mahadangi buahnya. Tagal kada sing buahan jua. 7 Lalu inya baucap ka tukang haragu kabunnya, ‘Tahulah ikam? Sudah maniga tahun aku handak maambil buah puhun nang ini tagal sabigi-bigi kada suah talihat buahnya. Tabang haja gin puhun nang itu! Kadada gunanya jua diharagu!’

8 ‘Tuan', ujar tukang haragu ‘maraha ulun maharagunya satuhan lagi! Kaina tanahnya ulun gamburakan wan ulun bari pupuk. 9 Kalu ai tahun dudi babuah. Amun kada babuah jua, kaina ulun nang manabangnya.’ ”* ujar tukang haragu manyahut.

Nabi Isa mawagasakan saikung bibinian nang bungkuk wayah hari Sabat.

13:10-17

10 Wayah hari Sabat nang itu, Nabi Isa lagi bacaramah di sabuah rumah ibadah. 11 Sidin malihat ada saikung babinian nang bungkuk. Sudah lapan balas tahun lawasnya urang tu maarit bungkuknya, kada kawa mancagatakan balakang lantaran ulahan ruh jahat.

12 Lalu dikiau Sidin wan baucap, “Panyakit pian sudah kadada lagi!”

13 Diandak Sidin tangan Sidin di atas bahu babinian nang itu. Lalu langsung wagas ai wan kawa badiri cagat.

“Sukur Alhamdulilah,” ujar babinian tu, “Ulun kawa badiri cagat pulang. Lapan balas tahun ulun kada kawa badiri! Allah bujur-bujur ada lawan Pian.”

14 Lalu kapala rumah ibadah baucap ka urang banyak tu, “Ada anam hari haja gasan bagawi! Datang pang di hari-hari nang itu amun handak diwagasakan. Jangan di hari Sabat!”

15 “Bubuhan ikam urang-urang nang munapik!” ujar Nabi Isa manyahuti kapala rumah ibadah.

“Urang malapas sapi atawa kaladai matan kandangnya wan mambawanya ka wadah panginuman di Hari Sabat. 16 Tagal, wayahini ada saikung babinian juriat Nabi Ibrahim nang sudah lapan balas tahun dipasung ulih Iblis. Maulah inya kada bulih diwagasakan di hari Sabat?” ujar Nabi Isa baucap ka urang banyak nang ada di situ.

17 Lantaran Nabi Isa baucap nang kaya itu, musuh-musuh Sidin tasupani banar. Tagal samunyaan urang nang lain himung banar malihat mujijat Sidin tadi.

Dua ibarat nang manggambarakan kakuasaan Allah ka urang nang manaatiNya.

13:18-21

18 “Ganalnya kuasa Allah dalam kahidupan manusia tu nang kaya apalah?” ujar Nabi Isa lawan urang-urang nang ada di situ.

19 “Nang kaya ini nah. Kakuasaan Allah ka urang nang manaatiNya, kuibaratakan nang kaya bigi sawi nang halus banar,† lalu dihamburakan urang di kabunnya. Bigi nang itu tumbuh manjadi puhun nang ganal. Burung-burung gin kawa maulah sarang di cikang-cikangnya.

20 Ada pulang Kuibaratakan kakuasaan Allah ka urang nang manaatiNya,” ujar Nabi Isa baucap pulang.

21 “Nah, dangarakanlah. Kakuasaan Allah ka urang nang manaatiNya tu kuibaratakan sadikit ragi nang diambil babinian, diadunnya lawan galapung nang banyak banar‡ sampai manjadi kamir. Biar raginya sadikit wan galapungnya nang banyak, tagal adonan galapung nang banyak tu kawa kamir sampai diulah manjadi roti.”

Masuk ja malalui lawang nang kipit!

13:21-30

22 Nabi Isa bajalan tarus ampah ka Yarusalem malalui babarapa kuta. Sidin bacaramah di kuta-kuta nang dilaluiNya. 23 Wayah itu, ada saikung urang mandatangi Sidin wan baucap,

“Junjungan, parmisi, ulun umpat batakunlah. Sadikit hajalah urang nang disalamatakan kaina?”

24 Lalu Nabi Isa manyahut, “Bausaha ja nang cangkal sakira bubuhan ikam kawa masuk ka dalam karajaan Allah malalui lawang nang kipit. Sabujurannya banyak urang nang bausaha masuk, tagal kada kawa. 25 Kainanya, nang ampun rumah— yaitu Aku, cagar mangantup lawang rumah tu. Lalu kadada kasampatan lagi urang masuk karajaan Allah tu.

“Samuaan urang nang badiri di muka lawang tu cagar mangiau sambil baucap, ‘Tuan, Tuan, tolongi pang buka lawang gasan kami.’

“Tagal kaina Kusahuti, ‘Aku kada patuh lawan bubuhan ikam.’

26 “Lalu, ikam cagar baucap pulang, ‘Tapi kami sudah makan wan nginum basama Pian. Kami sudah mandangar caramah Pian di jalan-jalan kuta kami!’

27 “Lalu Aku cagar baucap pulang lawan ikam, ‘Aku bujur-bujur kada patuh lawan bubuhan ikam. Ei bubuhan ikam lawan samuaan palaku kajahatan, bajauhan matan sini!’

28 “Di luar sana, ikam cagar manangis wan mandarita banar § wayah ikam malihat Nabi Ibrahim, Nabi Ishak, Nabi Yakub, wan jua samuaan nabi nang lagi manikmati hidup nang kakal di dalam karajaan Allah, sadangkan ikam saurang ditangati masuk.

29 Kaina, pacangan datang banyak urang juriat Nabi Ibrahim matan sagala panjuru. Lalu bubuhannya cagar masuk wan bararamian di dalam karajaan Allah.

30 “Dangarakan nah, urang-urang nang bakadudukan randah wayahini, kaina mandapat kadudukan nang tinggi. Urang-urang nang bakadudukan wayahini tinggi, kaina mandapat kadudukan nang randah.”

Nabi Isa mamadahakan Sidin musti mati di kuta Yarusalem.

13:31-35

31 Wayah itu, ada pamuka-pamuka agama matan aliran Parisi mandatangi Nabi Isa lalu baucap,

“Ikam bajauh haja matan sini! Sualnya Raja Hirudis handak mamatiꞌi Ikam!”

32 Nabi Isa manyahuti, “Padahakan ja lawan hadupan hutan tu,* ‘Hari ini wan isuk, Aku manyuruh ruh-ruh jahat bajauh. Aku mawagasakan urang lalu pada hari nang katiga aku manuntungakan tugasKu.’ 33 Biar nang kaya itu, hari ini, isuk, wan isuknya, Aku musti manarusakan sampai ka kuta Yarusalem. Sualnya kadada saurang nabi nang dimatiꞌi di luar kuta Yarusalim. Nang kaya itu jua Aku, Aku musti tulak ka sana sakira kamatianKu di kuta Yarusalem.”

34 Lalu Nabi Isa baucap pulang, “Ui warga kuta Yarusalem. Bubuhan ikam nang mamatiꞌi nabi-nabi bahari wan manawaki utusan-utusan Allah sampai mati! Aku rancak manyurung kadua tanganKu gasan malindungi ikam— nang kaya parinduan hayam malukupi anaknya lawan halarnya. Tagal ikam kada hakun.

35 Nah, dangarakan! Kuta nang ini cagar ditinggalakan Allah. Parcaya ja, mulai wayahini, ikam pacang kada malihat Aku lagi sampai kaina wayah ikam baucap, “Dibarakahi Raja kita nang datang mawakili Allah.’ ”

14

Nabi Isa mawagasakan urang pada hari Sabat.

14:1-6

1 Pada hari Sabat, Sidin tulak ka rumah pamuka agama aliran Parisi nang manyarui Sidin. Urang-urang Parisi nang lain mahawasi Sidin gasan mancari-cari kasalahan Sidin sakira Sidin kawa dituduh malanggar paraturan Hari Sabat. 2 Sakalinya di situada saikung lalakian nang tangan wan batisnya babangkak-bangkak. Inya baduduk pas dihadapan Sidin!

3 Lalu Sidin baucap, “Manurut Hukum Taurat, kawalah urang nang ini diwagasakan wayah hari Sabat?”

4 Tagal pamuka-pamuka agama tu, saikung-ikung kadada nang manyahutnya. Imbah dijapai Sidin urang nang bapanyakit tu, langsung wagas ai.

“Bulik ja ikam lawan hati nang lapang bahagia!” ujar Sidin ka urang nang hanyar wagas tadi.

Lalu bulik ai inya.

5 Lalu Sidin baucap pulang, “Amun saupamannya anak ikam atawa sapi ikam tacabur ka dalam sumur pada hari Sabat, musti bubuhan ikam langsung maangkatnya, ya kalo?”

6 Lalu bubuhannya mandam, kadada nang manyahutnya lantaran samunyaan pandiran Sidin tu bujur.

Jangan bapiragah harat.

14:7-11

7 Lantaran Nabi Isa malihat urang nang katuju duduk di pamukaan wayah saruan pangantinan, Sidin bamula bacaramah lawan maungkai kisah sindiran.

8 “Bilanya ikam ada saruan pangantinan, jangan bausaha handak duduk di pamukaan! Burusiah* ada urang nang disarui tu nang tapanting pada ikam nang pacang duduk di situ.

9 “Amun urang tu datang, musti tuan rumah baucap ka ikam, ‘Maapailah, wadah nang ini sudah kami sadiakan gasan tamu nang tahurmat. Pian bapindah haja duduk ka buncu!’ Hakun kada hakun ikam musti bapindah ka buncu tu. Tasupani ai ikam jadinya. 10 Makanya am amun ikam disarui urang, duduk di buncu-buncu haja. Amun duduk buncu-buncu haja, siapa tahu tuan rumah tu datang ka ikam lalu baucap, ‘Pian, duduk di pamukaan haja.’ Jadinya ikam tahurmat di hadapan samunyaan tamu nang ada di situ. 11 Sualnya urang nang sumbung pacangan dibari supan. Lawan pulang urang nang santun pacangan dihurmati” ujar Nabi Isa manutup kisah.

Saruan gasan urang kada mampu

14:12-14

12 Lalu Nabi Isa manulih ka tuan rumah wan baucap, “Bilanya ikam basaruan salamatan, jangan manyarui kakawalan ikam haja. Jangan jua manyarui kulawarga ikam haja atawa urang higa-mahiga rumah nang sugih-sugih. Sualnya bubuhannya tu cagar manyarui ikam pulang. Amun kaya itu, ikam sudah manarima balasan. 13 Nang paling baik tu, bilanya ikam basaruan, sarui haja bubuhan urang miskin, urang cacat, urang lumpuh, wan urang picak. 14 Ikam cagar dibarakahi ulih Tuhan sualnya bubuhannya tadi kada baisian napa-napa gasan mambalas saruan ikam. Ikam kaina cagar baulihi balasan matan Tuhan wayah urang saleh dihidupakan pulang.

Aruh ganal di karajaan Allah

14:15-24

15 Wayah itu ada urang nang lagi makan baimbai lawan Nabi Isa. Imbah mandangar kisah Sidin tadi, balalu urang tu baucap, “Bauntung banar kaina urang nang dapat saruan di aruh ganal karajaan Allah.”

16 Lalu Nabi Isa maungkai pulang sabuting kisah. “Ada urang nang handak maadaakan aruh ganal, lalu urang-urang banyak nang disaruinya. 17 Disuruhnya anak buahnya basaruan, ‘Tuan kami handak baaruh ganal. Pian disarui sakira datangan.’ 18 Tagal samunyaan kada hakun datang, baalasan macam-macam. Nang panambaian baucap, ‘Aku hanyar manukar tanah. Aku musti tulak mamariksanya. Maapailah. Aku kada kawa datang.’ 19 Nang saikungnya baucap, ‘Aku hanyar manukar lima pasang hadangan. Aku musti tulak mamariksanya. Kada kawa datang ai aku nah. Maapailah.’ 20 Nang lain ada jua baucap, ‘Aku hanyar ja babini. Lantaran itu aku kada kawa datang. Maapailah.’

21 Lalu bulik ai anak buahnya tu ka wadah tuannya. ‘Tuan’ ujarnya ‘saikung-ikung tuan ai kadada nang hakunnya datang ka aruh pian! Kayapa tuan?’

Lalu tuannya manyahuti, ‘Amun kaya itu, lakasi ja ikam tulak ka samunyaan jalan wan gang di kuta ni! Bawaai ka sia urang-urang nang susah wan nang cacat!’

22 Lalu tulak ai inya basaruan ka urang-urang tadi. Imbah itu, inya balapor ka tuannya,‘Tuan, samunyaan parintah pian tu sudah ulun lakuakan. Tagal masih ada wadah nang puang.’

23 Lalu tuannya baucap, ‘Amun kaya itu, tulak ai lagi ikam basaruan ka jalan-jalan nang jauh wan gang-gang di luar kuta. Paksa haja urang-urang nang ada di situ datang sakira wadahku hibak. Lalu banyak ai nang datangan ka aruh ganal tadi. 24 Ingatakan ja, urang-urang nang panambaian nang disarui tu, saikung-saikung gin kadada nang cagar manikmati aruh ganalku ni’†”

Sarat-sarat manjadi pangikut Nabi Isa.

14:25-33

(Lukas 5:11, 9:23)

25 Wayah itu, banyak urang bajurut-jurut mairingi Nabi Isa wayah dalam parjalanan Sidin. Lalu Sidin manulih ka bubuhannya wan baucap, 26 “Amun urang handak manjadi pangikutKu, musti inya mangasihi Aku malabihi ‡ abahnya, umanya, bininya, anaknya, wan dadangsanaknya. Amun manjadi pangikutKu, urang musti mangasihi Aku malabihi dirinya saurang 27 wan sanggup mandarita lawan jua rela mati lantaran umpat Aku” ujar Nabi Isa lawan bubuhannya tadi.

28 Aku manggambarakannya kaya ini. Amun ikam handak maulah manara, musti ikam marikin dahulu biayanya, ya kalo? Mayukah, kadakah, duitnya, gasan manuntungakannya? 29 Burusiah sampai pundasi haja, habis sudah duitnya. Ditatawaakan urang am kaina. 30 Lalu ai ada urang manyambat, “Bah, urang nang ini waninya pang maulah manara. Sakalinya kada kawa manuntungakan.”

31 Nang kaya itu jua, saurang raja nang baisi sapuluh ribu prajurit handak baparang lawan raja nang lain nang baisi dua puluh ribu prajurit, musti dipikirakannya dahulu. Kawa manangkah, kalahkah amun inya malawan musuhnya tu? 32 Amun dikira-kira kada kawa manang, wayah musuhnya tu masih jauh, dikirimnya ai utusan gasan mambawai musuhnya baakuran. 33 Kaya itu jua lawan bubuhan ikam. Siapa haja nang kada sanggup maninggalakan samunyaan miliknya nang disayangi, kada kawa manjadi pangikutKu.

Pangikut Nabi Isa musti masin.

14:34-35

34 Lalu Nabi Isa bacaramah pulang, "Bubuhan ikam nang sudah jadi pangikutKu, itu sama nang kaya uyah. Uyah tu dipakai gasan manyamanakan makanan! Tagal amunnya kahilangan rasa masin, 35 uyah tu kada baguna lagi gasan pahumaankah gasan pupukkah. Musti dibuang haja uyah tu lantaran kada baguna lagi. Nah, siapa nang hakun mandangarakan, maka dangari baik-baik.

15

Kahilangan saikung biri-biri.

15:1-7

1 Wayah itu, banyak tukang tagih pajak wan urang-urang badusa nang lain datangan ka Nabi Isa handak mandangarakan caramah Sidin.

2 Ada jua pamuka-pamuka agama wan guru-guru agama nang garunuman, “Bah! Hakunnyalah urang nang ini manarima urang-urang nang badusa, makan baimbai ha pulang lawan bubuhannya?!”

3 Lantaran itu, Nabi Isa maungkai sabuting kisah.

4 “Amun ikam ada baisi saratus ikung biri-biri, lalu hilang saikung. Napa nang pacangan ikam lakuakan? Musti ikam tinggalakan nang sambilan puluh sambilan ikung tu di padang kumpai, lalu tulak mancariꞌi nang hilang tu sampai dapat. 5 Amun ikam tadapat, musti himung banar ikam, manyahannya bulik. 6 Imbah sampai di rumah, ikam musti bakiau urang di higa-mahiga rumah wan kakawalan lalu ikam baucap, ‘Ayu! Ka sinian nah. Bararamian lawan aku sualnya biri-biriku nang hilang sudah tadapat pulang!’ 7 Nah, kaya itu jua Allah. Inya himung banar amunnya ada urang badusa nang batobat. Daripada sambilan puluh sambilan urang nang dirinya marasa alim wan kada parlu batobat” ujar Nabi Isa manutup kisah tadi.

Kahilangan sabigi duit perak

15:8-10

8 Nabi Isa bakisah pulang, “Jaka saikung babinian nang baisi sapuluh bigi duit perak* nang baharaga, lalu kahilangan sabigi, napa nang pacangan dilakuakannya? Musti inya malikit lampu, disapunya sarumahan sambil bahimat mancariꞌi sampai dapat. 9 Pas duit tu tadapat, lalu ai dikiauinya kakawalannya nang bibinian, ‘Ayu ka sini nah. Kita bararamian. Sualnya duitku nang hilang sudah tadapat pulang.’

10 Nah, nang kaya itu jua, malaikat-malaikat Allah kahimungan amunnya ada urang badosa nang batobat.”

Kahilangan saikung anak

15:11-32

11 Gasan manahapi maksud nang labih dalam, Nabi Isa maungkai lagi sabuting kisah.

“Nah, ada saikung abah nang baisian dua ikung anak lalakian” ujar Nabi Isa bamula bakisah.

12 “Nang ading baucap, ‘Bah, bagiakan pang harta pian nang manjadi bagian ulun. Wayahini jua!’

Lalu dibagi abahnya ai hartanya gasan kadua anaknya. 13 Kada lawas, nang ading tu manjual samunyaan bagiannya. Imbah tu inya tulak madam ka banua urang. Di pamadaman tu, inya hidup gasan bararamian haja mahabisakan duitnya nang banyak tu. 14 Wayah duitnya parak bakarik, tajadi musibah kalaparan di banua nang itu sampai inya gin taumpat kakurangan. 15 Maka umpat bagawi ai inya ka saikung saudagar banua nang itu. Inya disuruh maumpani babi-babinya salajur maharaguakan. 16 Wayah maumpani babi-babi nitu, parutnya lapar banar sampai inya handak mamakan umpan babi-babi nang itu lantaran saikung-ikung gin kadada urang nang mambarinya makanan. 17 Kaputingannya inya sadar.

Lalu inya baucap dalam hati, ‘Sabarataan urang nang umpat bagawi lawan abahku kalabihan makanannya. Amun di sini, aku parak mati kalaparan. 18 Bulik haja sudah aku ni. Kaina aku bapadah lawan abahku amun aku ni sudah badusa wan handak batobat. 19 Aku ni kada pantas lagi disambat anak sidin. Amun kawa, aku ni umpat bagawi lawan sidin.’

20 Basiap-siap ai inya. Lalu inya bulik ka rumah abahya. Biar masih jauh matan rumahnya, abahnya sudah pinandu malihatnya. Maras banar abahnya malihatnya. Bukah ai abahnya mandapatinya. Diragapnya sambil batatangisan. Himung banar abahnya.

21 Lalu nang anak baucap, ‘Bah,’ ujarnya, ‘Ulun ni sudah badusa lawan Nang di Atas wan katulahan lawan pian! Kada pantas lagi ulun ni disambat anak pian.’

22 Tagal abahnya mangiau anak-buahnya, ‘Lakasi ka sini! Bawaakan jubah nang pambaiknya.† Purukakan ka awaknya. Pasangakan utas‡ di jarijinya lalu pasangakan sipatu§ di batisnya. 23 Lalu sumbalihakan saikung anak sapi nang lamak. Basanang-sanang ai kita baaruh salamatan. 24 Sualnya anakku ni dahulu kuanggap mati nang wayahini hidup pulang. Inya dahulu tu hilang, tagal inya sudah bacungul pulang. Lalu bamula ai bubuhannya baaruhan.

25 Wayah itu, anak nang panuhannya masih bagawi di ladang. Wayah inya bulik, sabalum masuk rumah, inya mandangar suara orkes lawan malihat urang baigal-igal dalam rumah. 26 Dikiaunya saikung sasuruhan abahnya nang ada di situ. Lalu ditakuninya. ‘Ui, lagi baapaan ni? Pina rami banar!’ ujarnya batakun.

27 ‘Ading pian sakalinya bulik! Abah pian manyuruh manyumbalih anak sapi nang palamaknya gasan bararamian. Sualnya sidin sudah badapat lagi lawan ading pian dalam kaadaan salamat’ ujar sasuruhan tadi.

28 Lalu sarik ai anak nang panuhannya tu sampai kada hakun masuk ka rumah. Lalu abahnya kaluar gasan mambisai anak nang panuhanya tu sakira hakun masuk. 29 Tagal ujar anaknya, ‘Bah, coba pikirakan! Sudah lawas ulun bahimat bagawi mangganiꞌi pian. Ulun gin maasi tarus napa ujar abah. Biar nang kaya itu, saikung anak kambing gin pian kada suah sumbalihakan gasan ulun sakira kawa bararamian lawan kakawalan ulun! 30 Anak abah nang itu sudah malingisakan harta abah gasan malahung. Tagal imbah inya bulik, abah manyumbalih anak sapi nang lamak gasan inya!

31 ‘Nah, kaya ini anakku,’ ujar abahnya, ‘ikam saban hari ada haja lawan aku. Samunyaan hartaku, ya ampun ikam jua.’ 32 Kita musti himung wan basanang-sanang. Sualnya ading ikam tu dahulu hilang, wayahini sudah tadapat pulang. Nang dahulu tu kuanggap sudah mati, tagal wayahini hidup pulang. Kaya itu pang nak ai” ujar abahnya manjalasakan.

16

Kita musti mangunaakan harta kita sasuai anjuran Allah.

16:1-13

(Lukas 12:32)

1 Nabi Isa lalu bakisah pulang ka pangikut-pangikut Sidin. “Ada saikung urang nang sugih banar. Inya baisian saikung bandahara, urang nang diparcayaakan manjalanakan usahanya. Tagal hanyar haja katahuan bandaharanya tu banyak banar mamborosakan hartanya. 2 Lalu ai dikiaunya bandaharanya tu, ‘Sabalum ikam kuampihi, samunyaan pambukuan masalah hartaku sarahakan lawan aku!’

3 “Maka bandahara tu bapandir dalam hati, ‘Umai, amun aku jadi diampihi kaya apa lah? Amun bakabun, aku mancangkul, kada kuat lagi. Amun jadi paminta-minta gin, supan banar aku. 4 Nah, aku ada akal supaya urang-urang hakun manarima aku di rumah-rumahnya amun aku diampihi bagawi.’

5 “Lalu dikiaunya satiap urang nang ada tahutang lawan majikannya. ‘Barapa ikam tahutang lawan majikanku’ ujarnya batakun lawan urang nang panambaian.

6 “ ‘Aku ada bahutang saratus jerigen* minyak zaitun’ ujarnya bapadah.

“ ‘Ini nah bon hutangnya. Tulis lima puluh jerigen haja gin’ ujar bandahara tu.

7 “ Lalu dikiaunya pulang, nang saikung nang bahutang. Ditakuninya, “Ikam barapa hutang lawan majikanku?’

“ ‘Aku ada bahutang saribu karung gandum † ’ jar.

“ ‘Ini nah bon hutangnya. Tulis ja dapalan ratus karung haja’ ujar bandahara tu.

8 “Maka urang nang sugih tu maakui bandaharanya nang kada jujur tu pintar banar maakali.

“Nah, urang-urang nang mancintai hal-hal duniawi tapintar pang lawan papadaannya daripada urang-urang nang mantaati Allah. 9 Dangarakanlah! Gunaakanlah harta duniawi ikam gasan mambantu urang sakira ikam baulihi kakawalan. Kaina wayah harta duniawi ikam kadada lagi, ikam pacang ditarima Allah di kadiaman kakal lantaran ikam bijak mangunaakan harta duniawi ikam.

10 “Urang nang kawa diparcayai dalam hal-hal nang kacil, musti kawa jua diparcayai dalam hal-hal nang ganal. Tagal nang kada kawa diparcayai dalam hal-hal nang kacil, kada kawa jua diparcayai dalam hal-hal nang ganal. 11 Amun lawan harta duniawi haja, ikam kada kawa diparcayai, kadada harapan diparcayaakan ka ikam harta nang sabujurnya di surga. 12 Amun ikam kada jujur lawan harta urang, kadada urang nang hakun manjulungi ikam harta nang pacang manjadi ampun ikam saurang.

13 Kadada nang kawa bagawi gasan dua ikung majikan. Sualnya inya musti labih sayang nang saikung pada nang saikungnya. Atawa inya pacang labih satia lawan nang saikung pada nang saikungnya. Kaya itu jua lawan bubuhan ikam. Bubuhan ikam kada kawa manjadi hamba Allah sakaligus manjadi hamba harta duniawi.”

Pirman Allah tu kada kawa diubah salawasan.

16:14-18

14 Bubuhan aliran parisi mandangar samunyaan nang dicaramahakan Nabi Isa tadi. Lalu Sidin ditatawaakan ulih bubuhannya lantaran bubuhannya tu mata duitan.

15 Lalu, Nabi Isa bapaling ka bubuhannya wan baucap, “Bubuhan ikam bapiragah manjadi urang saleh wan katuju dipuji urang. Tapi Allah tahu haja napa nang ada di dalam hati ikam. Napa nang dipuji urang, dimuari ulih Allah.

16 Hukum Taurat nang diturunakan lawan Nabi Musa lawan tulisan nabi-nabi bahari balaku sampai jaman Nabi Yahya. Bamula wayah itu, Habar Baik manganai Karajaan Allah dihabarakan. Lalu satiap urang bujur-bujur disilahakan masuk ka dalam Karajaan Allah tu. 17 Samunyaan Pirman Allah tadi tatap balaku. Itu tu labih kakal daripada langit wan bumi.

18 Contohnya, satiap urang nang basarakan lawan bininya lalu babini pulang lawan babinian lain, itu sama lawan bajinah. Lawan pulang urang nang babini lawan babinian nang sudah sarak, sama haja bajinah jua.”

Kisah urang sugih lawan urang miskin

16:19-31

19 Nabi Isa bakisah pulang, “Ada urang nang sugih nang katuju babaju nang larang-larang. Saban hari inya bararamian haja, banyak mahabisakan duitnya. 20 Ada saurang paminta-minta nang barabah di muka kandang rumahnya nang bangaran Lasarus.‡ 21 Awaknya bakorengan sampai korengnya dijilati kuyuk-kuyuk. Inya handak banar marasai makanan labihan nang tagugur matan mija urang sugih tu.

22 “Imbah itu mati ai urang nang miskin tu lalu panyawaannya diangkat malaikat ka wadah nang tahurmat, di pangkuan Nabi Ibrahim. Kada lawas imbah itu, mati jua urang nang sugih tu, lalu dikuburakan. 23 Wayah mandarita siksaan di naraka,§ urang sugih tu manangadah lalu dilihatnya di wadah nang jauh Lasarus nang lagi duduk di pangkuan Nabi Ibrahim.* 24 Lalu urang sugih tu baucap wan Nabi Ibraham, “Oh, Baginda Nabi, marasi pang ulun.† Coba pang suruh Lasarus manculupakan jarigi tangannya ka banyu lalu datangi ulun basahiakan ilat ulun. Ulun sangsara banar di dalam nyala api ni!” ujarnya.

25 “ ‘Ingatakan nak ai,’ ujar Nabi Ibrahim manyahut, ‘Salawasan ikam hidup, ikam marasai nang nyaman-nyaman haja. Amunnya Lasarus, inya tu maka am, sakit hidupnya salawas di dunia. Wayah ini pang inya dihimungi di sia, amunnya ikam, sangsara. 26 Lawan pulang, di antara ikam wan kami diulah jurang nang dalam banar nang kada kawa disubarangi. Maka urang di sia kada kawa ka situ wan urang di situ kada kawa ka sia.

27 “ ‘Amun kaya itu, baginda ai,’ ujar urang sugih tu, ‘Suruh pang Lasarus mandatangiakan kulawarga ulun. 28 Sualnya ulun ni ada baisian dangsanak, lima ikung nang masih hidup. Bubuhannya baluman batobat jua. Suruh pang Lasarus mangisahakan nang kaya apa ajab naraka nang ini lawan bubuhannya sakira bubuhannya kada masuk ka sia.’

29 “ ‘Sudah ada lawan bubuhannya Kitab Suci Taurat nang sudah disampaiakan lawan Nabi Musa wan nabi-nabi lainnya. Samustinya bubuhannya mamatuhi napa nang ditulis di situ’ ujar Nabi Ibrahim manyahuti.

30 “ ‘Itu kada cukup baginda ai. Tapi, amun ada urang mati nang hidup pulang lalu babulik pulang ka dunia gasan mamadahi bubuhannya, musti bubuhannya batobat’ ujar urang sugih tadi.

31 ‘Amun bubuhannya kada mamatuhi Kitab Suci Taurat nang disampaiakan lawan Nabi Musa wan nabi-nabi lainnya, musti bubuhannya kada hakun parcaya jua biar ada urang nang mati nang hidup pulang gasan mamadahi bubuhannya’ ujar Nabi Ibrahim manyahuti pulang.

17

Allah pacangan mahukum urang nang maulah urang lain badusa.

17:1-4

1 Nabi Isa bacaramah pulang lawan pangikut-pangikutnya, “Gudaan nang maulah urang badusa tu salalu ada. Tagal cilaka lagi urang nang maulah urang lain badusa. 2 Amun ada urang nang mambawai pangikut-pangikut-Ku nang kada kuat imannya maulah dusa, itu hukumannya barat banar. Baiknya batu ganal dijaratakan ka puhun gulu urang itu, lalu inya dicaburakan ka laut daripada inya maulah urang lain badusa. 3 Maka mun kawa, bajaga-jaga ai diri ikam ni. Jangan sampai disasatakan urang apalagi manyasatakan urang. Amun dangsanak ikam maulah dusa, tagur! Amun inya batobat, ampuni inya. 4 Biar inya rancak maulah dusa lawan ikam, tagal tiap kali imbah itu inya baucap, ‘Minta maaplah, ampunilah aku,’ ikam musti mamaafakannya wan maampuninya.”

Urang nang bujur-bujur baiman ka Allah.

17:5-6

5 Lalu pangikut-pangikut Nabi Isa baucap ka Sidin, “Tulungi pang kami ini biar kami bujur-bujur baiman ka Allah.” *

6 Lalu Sidin manyahuti, “Amun ikam hanya baisian iman nang halus nang kaya bigi sawi, bilanya ikam manyuruh puhun nang itu baalih ka laut, maka baalih ai inya. Baarti inya tu taat lawan parintah ikam.”

Jadilah hamba Allah nang randah hati.

17:7-10

7 Lalu Nabi Isa baucap pulang, “Coba ikam bayangakan, amun ikam baisi anak buah nang manjaga inguan ikam atawa mahumai tanah ikam. Amun inya tuntung bagawian di luar, inya naik ka rumah ikam. Ikam kada bataha baucap, ‘Ayu lakasi makanan, makanan sudah siap.’

8 Sabaliknya ikam sabagai majikan cagaran baucap lawan anak buah ikam, ‘Puruk tu nah baju nang disadiakan gasan bagawian di rumah. Siapakan makanan gasan aku. Lalu layani aku di mija makan. Hanyar ikam bulih makan imbah aku tuntung makan!”

9 Ikam kada bataha maucapakan batarima-kasih lawan anak buah ikam habis inya tuntung manggawian. 10 Nang kaya itu jua lawan ikam. Imbah ikam manggawi samunyaaan nang Allah suruh, bapadah ja, ‘Ulun nih hamba biasa haja, ulun nih hanya manunaikan kawajiban ulun haja.’ ”

Sapuluh ikung urang nang ditatambai ulih Nabi Isa. Tagal cuma saikung nang baucap tarimakasih.

17:11-19

11 Wayah itu, Nabi Isa baampah ka kuta Yarusalem malalui banua Samaria nang basubalahan wan banua Galilea. 12 Pas masuk sabuah kampung, Sidin didatangi sapuluh ikung urang nang bapanyakit kulit nang manular. † Bubuhannya tu badiri jauh-jauh, 13 sambil bakuciak. “Guru! Marasi pang kami! Tatambaiakan pang panyakit kami ini!” ujarnya.

14 Pas Sidin maliat bubuhanya, Sidin baucap, “Datangi ja ka imam‡ bubuhan ikam! Kaina tampaiakan ja awak bubuhan ikam tu lawan imam tu.§

15 Balum sampai mandatangi imam, sakalinya panyakit bubuhannya sudah waras. Tagal cuma saikung urang haja dari sapulu urang tadi nang hakun babulik ka wadah Nabi Isa.

“Alhamdulilah! Panyakit ulun sudah waras!” ujarnya sambil mamuji Allah lawan suara nyaring.

16 Lalu inya langsung basujut di hadapan Nabi Isa sambil baucap, “Guru, tarima kasih banar.”

Urang nang hakun baucap tarima kasih tadi sakalinya urang Samaria.*

17 “Maka sapuluh ikung urang tadi nang hanyar waras tu. Kanapa maka nang sambilan ikung urang tadi nang diwarasakan kada babulik gasan basyukur lawan batarima kasih? 18 Kanapa maka hanya urang luar haja nang babulik basyukur ka Allah, lain urang nang juriatnya Nabi Ibrahim?!” ujar Sidin marasa tahiran-hiran sambil baucap ka urang nang banyak tu.

19 “Badiri ja ikam wan tulak ja ikam. Ikam sudah waras wan ikam disalamatakan lantaran ikam baiman ka Aku” ujar Nabi Isa ka urang nang hanyar waras tadi.

Nang kaya apa Allah cagar mandiriakan karajaan-Nya.

20 Wayah itu, Nabi Isa didatangi babarapa pamuka agama aliran Farisi. Lalu bubuhannya batakun, “Guru, pabila karajaan Allah cagar didiriakan?”

21 Lalu Nabi Isa manyahuti, “Urang-urang cagaran kada kawa manangguh di mana posisi kadatangan karajaan Allah tu. Sualnya karajaan Allah sudah ada sacara gaib di tangah-tangah antara kita.”†

22 Sidin baucap pulang lawan pangikut-pangikut Sidin, “Kaina, bubuhan ikam cagar marasa kaganangan banar lawan Aku, lalu baucap nang kaya ini, ‘Oh, baik banar jakanya Nang Datang Matan Di Surga‡ babulik pulang hari ini lalu mamarintah di sini nang kaya Sidin mamarintah di surga!’ Tapi ikam pacangan kada kawa malihatnya. 23 Urang cagar baucap lawan ikam, ‘Lihati, Nabi Isa ada di sini!’ atawa ‘Sidin ada di sana!’ Tapi janganlah bubuhan ikam tulakan mandatangi ka wadah nang dipadahi tadi.” 24 Sualnya nang kaya kilat manarangi di langit dari hujung ka hujung, nang kaya itu jua samunyaan urang cagar malihat kadatangan-Ku kaina. 25 Tapi sabalumnya Aku musti banyak mandarita wan Aku musti ditolak ulih urang-urang nang hidup di jaman ini.

26 “Nang kaya kajadian hidupnya urang-urang nang hidup pada jaman Nabi Nuh, nang kaya itu jua nang cagar tajadi waktu kadatangan-Ku kaina. 27 Bubuhannya kada bapikir cagar ada bancana nang manimpa bubuhannya. Bubuhannya haur makan wan nginum, lalakian babini, babinian balaki. Artinya urusannya duniawi haja. Bubuhannya hidup nang kaya biasa biasa haja sampai waktunya kulawarga Nabi Nuh masuk ka dalam parahu nang ganal tu, lalu datang ai bancana banyu baah nang ganal tu lalu matian bubuhannya samunyaan. Tapi Nabi Nuh wan kulawarganya tatap salamat.

28 “Kadatangan-Ku kaina sama nang kaya bancana nang tajadi waktu di jaman Nabi Lot. Bubuhan warga kuta Sodom hidup nang kaya biasa biasa haja. Ada nang haur makan wan nginum, wan ada nang haur badagang. Ada nang haur bahuma, ada jua nang haur baulah rumah. 29 Tapi bakakajutan pas waktu Nabi Lot kaluar di kuta nang itu, hujan api dan belerang turun di langit lalu mambinaasakan bubuhannya sabarataan. 30 Nang kaya itu jua, bakakajutan Nang Datang Matan Di Surga§ cagar datang gasan mamarintah.

31 “Pada hari nang itu, urang nang baada di teras rumah* janganlah masuk pulang ka dalam rumah gasan maambil sasuatu dari harta bandanya. Nang kaya itu jua, urang nang lagi di pahumaan, janganlah handak bulik ka rumah lagi. 32 Ingatakan ja napa nang tajadi lawan bini Nabi Lot!†

33 “Samunyaan urang nang bajuang mampartahanakan panyawaannya di dunia ini cagar tatap kahilangan panyawaannya. Tapi samunyaan urang nang siap mangurbanakan panyawaannya lantaran maumpati Aku, inya tu pang nang cagar mandapatakan kahidupan nang kakal.

34 “Dangarakan: Pada waktu kadatangan-Ku kaina, hal-hal nang kaya ini nang cagar tajadi. Pada malam itu, ada dua urang nang lagi guring di paguringannya. Nang saikung cagar dibawa malaikat, lalu nang saikungnya lagi cagar ditinggalakan. 35-36 Di wadah lain, dua ikung babinian lagi manggiling gandum pakai batu gilingan. Nang saikung cagar dibawa malaikat, nang saikungnya lagi cagar ditinggalakan.”‡

37 Lalu pangikut-pangikut Sidin batakun, “Junjungan, di mana hal nang itu tu bakal tajadi?”

Lalu Nabi Isa manyahut, “KadatanganKu kaina diibaratakan nang kaya rancak diucapakan, ‘Di mana ada bangkai, di situ jua burung-burung pamakan bangkai salalu bakumpulan.’ ”§

18

Allah musti mangabulakan doa kita bila kita rancak badoa.

18:1-8

1 Nabi Isa maungkai pulang [xxxsabuting/sabuah] kisah gasan pangikut-pangikut Sidin sakira jangan muyak badoa wan jangan baputus asa. 2 “Di sabuah kuta ada saikung hakim. Hakim nang tu kada takutan lawan Allah wan kada parduli lawan urang lain. 3 Di kuta nitu ada jua saikung [balu/babinian balu] nang tatarusan mandatangi hakim tu. ‘Tulungi pang ulun! Lawanakan xxx GASAN ulun {??malawan] musuh ulun nang handak marugiakan ulun’ ujar babinian balu tu.

4 Asalnya hakim nang itu kada hakun/HANDAK manulungiakan [si babinian balu tu/babinian balu nang itu]. Tapi kaputingannya, inya bapikir dalam hati, “Aku kada takutan lawan Allah wan kada [parduli/paduli] lawan urang lain, 5 tapi lantaran [nang balu/nang si balu ni] tatarusan manangsai aku, baik [kulawanakan/kulanjurakan] haja sudah pakaranya. Amun kada, diharunginya tarus aku kaina.

6 “Nah,” ujar Nabi Isa manutup kisah tadi, “Ingatakan ja napa nang dipandirakan hakim nang culas tu! 7 Kaputingannya si hakim gin hakun jua malawanakan. Maginnya ai Allah! Inya gin musti hakun manulungi umat-Nya nang mangiau-Nya tarus saban hari. [MAGINNYA AI ALLAH HAKUN JUA MANULUNGI UMATNYA NANG SABAN HARI MANGIAU INYA TARUS] Inya lakas haja manulungi umat-Nya. 8 Nah, coba dangarakan! Situ saini Allah pacang mambariꞌi kaadilan lawan umat-Nya! Biar nang kaya itu, wayah Nang Datang Matan Di Surga* babulik pulang ka dunia ini, balum tantu Inya manamui urang-urang nang [delete:masih] parcaya lawan Inya.”

Urang nang sumbung wan urang nang randah hati

18:9-14

9 Nabi Isa bakisah pulang sabuting kisah lawan urang-urang nang maanggap dirinya [panyalehnya/si panyalehnya] wan katuju marandahakan urang lain.

10 “Ada satu kisah,” ujar Nabi Isa, “Dua ikung lalakian [handak tulak/tulakan] ka Bait Allah handak badoa. Nang saikung pamuka agama, nang saikungnya lagi tukang tagih pajak nang [rancak/rajin] mambunguli urang.†

11 Imbah itu, nang pamuka agama badiri manyaurangan. Lalu inya badoa, ‘Ya Allah, aku nang saleh ini nah, aku basukur, aku kada kaya urang lain, nang jahat, {manipu atawa bajinah/[aku kada manipu wan aku kada bajinah]} wan aku kada kaya tukang tagih pajak nang itu tu nah’ ujarnya mamuji dirinya saurang. 12 ‘Aku bapuasa dua kali saminggu. Aku basadakah sapuluh parsen matan samunyaan pakulihanku.’‡

13 Tapi si tukang tagih pajak tu badoa jua tapi inya badiri jauh, kada wani manangadah lawan [Allah/Nang Di Atas] xxxx nang kaya kabiasaan juriat Nabi Ibrahim.§ ‘Ya Allah, marasi haja ulun, nang badusa ini’ ujarnya sambil manitikakan banyu mata.*”

14 “Nah, tanggui pang! Siapa nang diampuni dosanya?” ujar Nabi Isa batakun. “Tukang tagih pajak tu nang diampuni dusanya wan dihargai Allah, lain pamuka agama tadi! Sualnya urang nang sumbung cagar dibari supan. Tapi urang nang marandahakan diri, itu tu nang dihargai Allah.”

Nabi Isa mambarakahi kakanakan.

18:15-17

15 Wayah itu, ada babarapa urang nang mambawa kakanakan mandatangi Nabi Isa handak minta kakanakan tu dijapaiakan wan dibarakahi ulih Sidin.

“Ui, jangan mahauri Guru!” ujar pangikut-pangikut Sidin sambil manangati lawan kuitan kakanakan tadi.

16 Biar nang kaya itu, Nabi Isa tatap mambulihakan kakanakan tu mandatangi sidin. Lalu Sidin baucap, “Biarakan haja kakanakan ni mandatangi Aku. Jangan ditangati. Sualnya Allah katuju maharagu urang nang manarima kuasa-Nya nang kaya kakanakan ni manarima kuasa kuitannya. 17 Nah, dangarakan nih nah! Sabujurannya, nang hakun mandangarakan wan manaati Pirman Allah lawan hati nang tulus nang kaya kakanakan nih nah, inya cagaran masuk karajaan Allah. Nang kada hakun, inya kada kawa masuk.

Ngalih banar urang sugih masuk ka dalam karajaan Allah

18:18-27

18 Ada saikung pamuka agama mandatangi Nabi Isa lalu batakun, “Guru nang baik,” ujarnya, “umpat batakunlah, napa nang musti kulakuakan gasan baulihi hidup nang kakal?”

19 “Kanapa jadi ikam mamadahakan Aku urang nang baik? Nang baik tu hanya Allah haja” ujar Nabi Isa balas batakun.

20 “Ikam sudah tahu parintah Kitab Suci Taurat nang ini: ‘Jangan bajina, jangan mambunuh, jangan mancuntan, jangan basaksi palsu, wan hormatilah kuitan ikam.’ ”✡

21 “Inggih, guru ay, samuaan parintah nang itu sudah ulun taati tumatan anum sampai wayahini” ujar pamuka agama tadi manyahut.

22 “Tapi, ada sabuting lagi nang musti ikam lakuakan. Juali samuaan harta ikam tu nah, imbah tu bagiakan duitnya ka urang-urang miskin.† Kaina ikam baulihi harta di surga. Lalu umpati Aku.

23 “Umai ngalih banar pang lah saratnya. Aku nih urang nang sugih! Musti manjuali samuaan hartaku? Habisam hartaku amun dibagiakan ka urang nang miskin!" ujarnya bapandir dalam hati.

24 “Ngalihnyalah urang nang sugih masuk ka karajaan Allah.‡ 25 Tanyaman saikung unta masuk malalui luang jarum katimbang urang sugih masuk ka dalam karajaan Allah.”

26 “Wah! Amun kaya itu, siapa garang nang bakal disalamatakan wan masuk ka dalam karajaan Allah?” ujar urang nang hadir di situ sambil batakun.

27 “Napa nang kada kawa dilakuakan manusia, kawa haja dilakuakan ulih Allah” ujar Sidin manyahut.

Upah maumpati Nabi Isa

18:28-30

28 “Anu, Guru ai” ujar Pitrus baucap ka Nabi Isa, “Kami ini sudah maninggalakan kasamuaan gawian lantaran maumpati Pian!”✡

29 “Parcaya ja!” ujar Nabi Isa, “Urang nang maanggap karajaan Allah labih panting daripada harta wan kaluarganya, 30 inya cagaran baulihi ganjaran balipat-lipat ulih Allah di dunia ini wan kaina inya cagaran baulihi hidup kakal di surga.”

Nabi Isa mamadahakan amun Sidin tu cagar dimatiꞌi urang tapi kaina dihidupakan pulang.

18:31-34

31 Lalu Nabi Isa manyuruh kaduabalas pangikut-Nya baparak lalu Sidin baucap,

“Nah, dangarakanlah! Pada jaman dahulu, bubuhan nabi sudah manulis bahwa Nang Datang Matan Di Surga§ sudah ditakdirakan maalami hal-hal nang manyakitakan di kuta Yarusalem. Satumat lagi, kita gin handak tulakan ka sana. Imbah itu, hal-hal nang itu bakalan tajadi wan Aku. 32 Aku kaina ditangkap wan disarahakan ka urang Roma gasan diadili. Aku kaina dihuhuluti, dibari supan, diludahi, dicambuki wan paampihannya Aku dimatiꞌi. 33 Tapi talu hari imbah itu, Aku dihidupakan pulang.”

34 Tapi bubuhan pangikut Sidin kada paham hal-hal nitu tadi lantaran inya masih kada parcaya bahawa Nabi Isa tu kawa disiksa, dimatiꞌi wan dihidupakan pulang. Arti pandiran Nabi Isa tadi tasambunyi.

Nabi Isa mawarasakan saikung paminta-minta nang picak.

18:35-43

35 Wayah Nabi Isa sudah parak sampai kuta Yeriko, ada saikung paminta-minta nang picak duduk di pinggir jalan.

36 “Ada apa garang nih? Pina rami banar urang lalu lalang di sini?” ujarnya batakun.

37 “Itu nah, Nabi Isa matan kuta Nasaret parahatan lalu di sini” ujar urang mamadahinya.

38 “Nabi Isa! Juriat Nabi Daud* marasi pang ulun!” ujar urang picak tadi bakuciak.

39 Inya disariki urang-urang nang balalu-lalang di hadapannya. Bubuhannya manangatinya bakuciak-kuciak.

“Juriat Nabi Daud, marasi pang ulun!” ujar urang picak tambah nyaring bakuciak pulang.

40 Bamandak ai Nabi Isa. Lalu disuruh Sidin urang mambawa urang picak tadi.

41 “Baapa garang, ikam bakiaw?” ujar Nabi Isa batakun.

“Junjungan, ulun handak supaya kawa malihat,” ujarnya manyahut.

42 “Ayuai amun kaya itu, malihat ja! Ikam sudah waras wan salamat lantaran ikam baiman ka Aku,” ujar Nabi Isa baucap.

43 Langsung kawa malihat ay urang tu. Lalu ai inya maumpati Nabi Isa sambil mamuji Allah.

“Syukur al hamdulilah. Ulun kawa malihat. Ulun kawa malihat,” ujarnya bakuciak.

Urang lain gin umpat jua mamuji Allah lantaran mujizat Nabi Isa tadi.

19

Zakeus handak banar batamu lawan Nabi Isa.

19:1-7

1 Nabi Isa wan pangikut-pangikut Sidin mamasuki kuta Yariko wan manarusakan parjalanan bubuhannya malalui kuta nang itu. 2 Di situ ada saikung [komandan/kapala] tukang tagih pajak nang sugih, ngarannya Zakeus. 3 Inya handak banar malihat siapa Nabi Isa tu, tapi kada kawa lantaran awaknya [endek/hendep/handap] banar wan urang banyak bakarumun di parak Sidin. 4 Jadi, inya buka mandahului urang-urang, lalu banaik ka atas puhun sakira kawa malihat Nabi Isa nang satumat lagi handak lalu di situ.

5 Pas Nabi Isa sampai di bawah pohon tu, Sidin malihat ka atas balalu baucap, “Oh, Zakeus, lakasi, turun ikam! Aku handak baelang ka wadah ikam hari ini.”

6 Lalu ay Zakeus turun [badadas/balakas] lantaran kahimungan. Lalu inya mamparsilahakan Sidin baelang ka rumahnya. 7 Sabarataan urang nang malihat hal nang itu manggarunum sambil baucap, ”Cih! Guru nih hakunnya lah maelangi urang nang banyak badusa!” *

Imbah batamu lawan Nabi Isa, Zakius baubah cara hidupnya.

19:8-10

8 Lalu Zakius badiri. “Nah, kaya ini nah Junjungan,” ujarnya, “Satangah hartaku kubariakan lawan urang-urang miskin. Lawan urang nang suah [kutipu/kudustai], pajaknya, kubulikakan duitnya ampat kali lipat.”

9 Imbah itu, Nabi Isa baucap, “Hari ini, sarumahan nih salamat lantaran Zakius umpat maimani napa nang diimani ulih Nabi Ibrahim. 10 Sualnya Nang Datang Matan Di Surga datang† gasan mancariꞌi wan manyalamatakan urang-urang nang sasat.”

Kita musti wani maambil risiko lawan napa nang diparcayai Allah lawan kita.

19:11-28

11 Nabi Isa sudah parak masuk ka kuta Yarusalem. Urang banyak manyangka bahwa amun Sidin masuk kuta Yarusalem, Sidin handak langsung mandiriakan karajaan Allah dan jua juriat Nabi Ibrahim cagar bibas dari panjajahan Roma. Maka lantaran itu, Sidin maungkaiakan sabuting kisah supaya urang tahu bahwa Karajaan Allah tu kada langsung jadi. Ini nah kisahnya.

12 “Ada saikung urang nang tulak ka banua nang jauh handak diangkat manjadi raja. Imbah itu, hanyar inya handak bulik gasan mamarintah di banuanya saurang. 13 Pas balum tukak, sidin mangiau sapuluh urang anak buahnya. Dijulunginya saikung-ikung sakilo uang perak.‡ Lalu inya baucap, ‘Nah, ini nah, kujulungi buhan ikam sakilo uang perak gasan bausaha. Modelakan duit ni nah gasan badagang sampai aku babulik ka banua pulang.’ 14 Tagal urang-urang nang sabangsa lawan inya muar lawan inya. Maka imbah inya tulak, diutus bubuhannya utusan manyusulnya. ‘Kami kada hakun urang nang ini jadi raja di wadah kami’ ujar bubuhannya lawan utusan tu.

15 Imbah diangkat manjadi raja, inya babulik pulang ka banua. Lalu [dikiaunya/inya mangiau] anak-anak buahnya tunggal ikungan nang sudah dimodelinya. Raja tu handak tahu barapa hujungan nang didapat bubuhannya. 16 Nang panambaian datang wan bapadah, ‘Ampun baginda ay, duit nang pian julung tu ka ulun sudah mahasilakan sapuluh kali lipat!’ 17 ‘Umai lah. Bagus banar’ ujar raja tu. ‘Ikam ni anak buah nang baik. Dalam hal-hal nang halus ja, ikam sudah tabukti kawa diparcayai. Lantaran itu, ikam kuangkat manjadi panguasa sapuluh kuta.’

18 Lalu anak buah nang kadua datang wan bapadah, ‘Ampun baginda ay, duit nang pian julung ka ulun sudah mahasilakan lima kali lipat.’ 19 ‘Nah, bagus jua ikam ni!’ ujar raja tadi, ‘Ikam kuangkat manjadi panguasa lima kuta!’ 20 Lalu datang anak buah nang saikungnya lagi lalu baucap, ‘Ampun baginda ay, ini nah duit nang pian julung ka ulun. Ulun simpanakan dalam kain sakira aman. 21 Sualnya ulun takutan lawan pian lantaran pian tu urang nang kajam banar. Pian haur maambil napa nang ampun urang. Wan pian haur mamutik buah [biar pian kada suah mananam/nang kada suah pian tanam].

22 ‘Jahat banar ikam tu!’ ujar raja tu manyariki anak buahnya. ‘Kajam jua aku ni lah? Ayuai lantaran ikam maanggap aku kajam, maka aku bakajam lawan ikam. Ikam kuhukum. Amun ikam tahu aku tu urang nang kajam nang haur maambil napa nang lain ampunku wan mamutik buah nang kada suah kutanam, 23 lalu kanapa duit nang kujulung samalam tu kada ikam bungaakan haja supaya wayah aku bulik ka banua, duitku tu kawa kutagih lawan bunganya?’

24 Lalu raja tu manyuruh urang-urang nang badiri di parak inya, ‘Ambil duit nang ada lawan urang tu. Imbah itu, julung lawan urang nang mahasilakan sapuluh kilo tadi!’ 25 Lalu urang-urang nang disuruh ulih Raja tadi baucap, ‘Wah! Jangan nang kaya itu Baginda ay. Inya sudah baisian sapuluh kilo!’

26 ‘Bujur ai’ ujar raja tu. ‘Nah, kupadahilah, siapa nang bahasil mausahaakan napa nang Allah bariakan lawan inya, pacangan dibariꞌi labih banyak. Tagal siapa nang kada bahasil mausahaakan napa nang Allah bariakan lawan inya, maka nang ada lawan inya pacangan diambil.

27 Nah, bawa ka sini musuh-musuhku nang kada katuju aku manjadi raja. Matiꞌi bubuhannya di hadapanku” ujar Nabi Isa manutup kisah tadi.

28 Imbah tuntung bakisah, Nabi Isa mambawa pangikut Sidin baampah ka kuta Yarusalim.

Nabi Isa masuk ka kuta Yarusalim kaya raja tapi [delete: lawan] randah hati.

19:29-40

29 Wayah handak masuk kuta Betpage wan kuta Betania di Bukit Zaitun, Sidin manyuruh dua ikung pangikut Sidin gasan masuk badahulu.

30 “Masuki ja kampung nang di muka tu” ujar Nabi Isa. “Imbah masuk ka sana, bubuhan ikam cagar malihat saikung kaladai nang masih anum nang bajarat. Kaledai tu kada biasa ditunggangi urang. Pacul ja tali kaladai tu, imbah itu bawa ka mari” ujar Nabi Isa pulang. 31 “Amun ada urang nang batakun, ‘Kanapa bubuhan ikam lapas kaladai tu?’, [sahuti ja/sambat ja] ‘Junjungan nang manyuruh malapas lantaran Junjungan nang mamarluakannya’ ” ujar Nabi Isa manjalasakan.

32 Lalu tulakan ai bubuhannya badua. Sakalinya napa nang dapati bubuhannya pas banar lawan napa-napa nang dipadahakan Nabi Isa tadi.

33 Rahatan malapas kaladai tu, ampunnya datang manakuni “Kanapa bubuhan ikam malapas kaladai tu?” ujarnya.

34 “Junjungan nang manyuruh malapas [karna/lantaran] Junjungan nang mamarluakannya” ujar bubuhannya.

35 Lalu ai, kaladai tu dibawa bubuhannya ka Nabi Isa. Imbah tu, kaladai tu dilapiki ulih bubuhannya pakai baju-baju bubuhannya hanyar [manulungi Nabi Isa/Nabi Isa ditulungi] manunggangi kaladai tu. 36 Parahatan Sidin manunggangi kaladai nang itu, urang-urang maampar baju-baju [delete?:bubuhannya] di jalanan sabagai [ciri/bantuk] mahurmati Nabi Isa sabagai Raja. 37 Rahatan Nabi Isa parak sampai kuta Yarusalim, di jalan nang manurun di Bukit Zaitun, sagalumukan urang-urang tamasuk pangikut Sidin sing nyaringan mamuji Allah lantaran kahimungan manyaksiakan samuaan mujizat Sidin.

38 

“Dibarakatilah,

Raja kita nang mawakili Allah!✡

Mudahan ada damai sajahtera antara Allah wan manusia!

Allahu akbar!” ujar bubuhannya sing nyaringan.§

39 “Guru, suruh badiam pang pangikut-pangikut pian tu” ujar babarapa anggota aliran Parisi nang kada katuju amun Nabi Isa dipuji.

40 “Nah, dangarakanlah. Jaka bubuhannya bahinip, maka batu-batu nang ini pang nang cagar mamuji Aku,” ujar Nabi Isa manyahuti.

Nabi Isa maratapi kahancuran kuta Yerusalem.

41 Pas Nabi Isa parak sampai kuta Yarusalem, Sidin mamandangi wan maratapi kuta nang itu. 42 “Hai warga kuta Yarusalem, Aku basadih! Baiknya amun hari ini bubuhan ikam tahu caranya baulihi kadamaian dari Allah, tagal wayahini kada mungkin bubuhan ikam paham! 43 Sualnya kaina musuh bubuhan ikam mangalilingi kuta nang ini. Tanah parak tembok ditinggiakan ulih musuh ikam tu. Lalu ay kawa disubalahi tembok kuta bubuhan ikam tu. Lalu bubuhan ikam disarang matan sagala arah. 44 Sabarataan panduduk kuta ikam cagar dibunuh wan samuaan tembok kuta bubuhan ikam tu dirabahakan sampai rata wan tanah. Hal itu tu cagar tajadi lantaran bubuhan ikam kada manyadari bahwa Aku tu datang sabagai wakil Allah.”

Nabi Isa manyuruh urang nang bajualan bajauh pada halaman Bait Allah.

Nabi Isa masuk ka halaman Bait Allah.

19:45-48

45 Lalu Nabi Isa masuk ka halaman Bait Allah* di Yarusalem. Lalu sabarataan urang nang bajualan di situ disuruh Sidin bajauh.

46 Sidin baucap, “Di dalam Kitab Suci ada tatulis, ‘Bait Allah tu dihususakan gasan badoa, lain gasan bajualan. Tapi diulah bubuhan ikam manjadi sarang parampok.’ ”✡

47 Saban hari Sidin bacaramah di Bait Allah. Tapi imam-imam kapala, guru-guru agama wan pamuka-pamuka agama lainnya basakongkol handak mamatiꞌi Sidin. 48 Tagal bubuhannya kada tahu nang kaya apa caranya. Sualnya sabarataan urang sudah katujua mandangarakan camarah Sidin tarus.

20

Tatakunan tantang kuasa Nabi Isa.

20:1-8

1 Wayah Nabi Isa bacaramah di Bait Allah manganai karajaan Allah, lalu ai datangan imam-imam kapala, guru-guru agama lawan tatuha-tatuha agama.

2 “Padahakan pang! Siapa nang manyuruh ikam bacaramah di sini wan maulah hal-hal nitu di Bait Allah?” ujar bubuhannya batakun.

3 Nabi Isa mambalas, “Sabalum ulun manjawab napa nang ditakunakan bubuhan pian, Ulun handak batakun dulu.” 4 Siapa nang manyuruh Nabi Yahya mamandi'i urang? Manusiakah atawa Allahkah? * ?”

5 Lalu barundingan ai bubuhannya tadi. “Apa lah jawaban kita?” jar. “Amun kita jawab dari Allah, inya musti batakun, ‘kanapa maka bubuhan ikam kada mamparcayainya?'” 6 “Tagal amun kita padahakan ‘dari manusia’, kita bisa ditawaki urang lawan batu sampai mati. Sualnya bubuhannya tu yakin amun Yahya tu nabi.”

7 Kaputingannya bubuhannya baucap, “Kami kada tahu siapa nang manyuruh Nabi Yahya tu.”

8 “Nah, bubuhan pian ja kada tahu siapa nang manyuruh Nabi Yahya mamandi'i urang. Amun nang kaya itu, kaya apa ulun handak mambari tahu pian siapa nang manyuruh ulun bacaramah di sini” ujar Nabi Isa manyahut.

Juriat Nabi Ibrahim rancak manolak utusan-utusan Allah.

20:9-19

9 Lalu, Nabi Isa maungkai pulang sabuting kisah gasan imam-imam kapala wan guru-guru agama tadi.

“Ada satu kisah,” ujarnya, “urang nang mananam anggur di kabun nang luas. Imbah ditanami, dikarunakan/disewa sidin ka urang. Imbah itu sidin tulak balawas. 10 [Wayah musim mamutik buahnya/Pas musimnya], ampun kabun tu manyuruh anak buah sidin tulak managih hasil supaya bisa maambil bagian sidin matan tukang-tukang kabun tadi. Sakalinya, jangankan dapat bagian, malah dihajarnya lalu disuruh bajauh. 11 Imbah tu disuruh sidin anak buah sidin nang lain lagi. Inya gin dihajar wan dibari supan jua. Bulik ai inya, kada mambawa napa-napa. 12 Dikirim pulang anak buah sidin nang katiga. Tatap ai dihajarnya jua, wan ditimbai kaluar kabun.

13 “Maka ujar ampun kabun tadi, ‘Kaya apa lagilah aku ni? Wayah ini, anak tunggal-Ku nang kusayangi, nang cagar kukirim lawan nang tukang-tukang [karun/kabun] tu nah. Pasti bubuhannya mahurmatinya, lalu manjulung bagianku.’ 14 Tapi pas bubuhannya malihat anak sidin saurang nang datang, bubuhannya barundingan lalu baucap, ‘Nah, nang ini pang pawarisnya. Baik kita matiꞌi ja. Jadi kita nang maambil warisannya keana.’ 15 Lalu ai, anak sidin tadi ditimbai bubuhannya kaluar kabun, lalu dimatiꞌi bubuhannya. Itu pang kisahnya! Nah, kikira napa yu nang pacangan dilakuakan ampun kabun tadi? 16 Bubuhan tukang karun/kabun musti langsung didatangi sidin, lalu dimatiꞌi sidin. Imbah itu disuruh sidin urang nang lain lagi maharagunya.

Pas mandangar kisah Nabi Isa tadi, urang-urang nang ada di situ baucap, “Astagfirullah! Jangan sampai kajadian nang kaya itu!”

17 Lalu Nabi Isa manjanaki bubuhannya wan baucap, “Nah, amun kaya itu, kikira napa artinya ayat nang ini dari Kitab Suci Zabur,

‘Batu nang dibuang ulih tukang-tukang bangunan,

sudah manjadi batu nang panting banar.✡

18 Urang nang tagugur ka atas batu tu pacangan hancur. Lalu siapa haja nang ditindih batu nang itu, pacangan ramuk.’ ”

19 Imbah mandangar kisah Nabi Isa tadi, guru-guru agama wan imam-imam kapala sabujurnya handak manangkap langsung Nabi Isa. Sualnya bubuhanya tahu amun kisah Nabi Isa tadi ditujuakan ka bubuhannya. Biar nang kaya itu, bubuhannya kada wani langsung manangkap Sidin sualnya bubuhannya takutan lawan reaksi urang banyak.

Pamuka-pamuka agama [mambujuki/mambawai] Nabi Isa [supaya/gasan] malawan pamarintah Roma.

20:20-26

20 Pamuka-pamuka agama tadi mahawasi Nabi Isa tarus lalu manyuruh anak buahnya bapiraga jadi urang baik supaya kawa manjabak Sidin malalui tatakunannya. Jakanya Sidin tasalah pandir nang malawan pamarintah Roma, Sidin kawa ditangkap wan disarahakan ka pamarintah Roma nang bakuasa.

21 “Anu guru ai,” ujar anak buahnya tadi batakun lawan Nabi Isa, “bujur haja isi caramah Pian tu. Kami tahu ai Pian tu kada bapilih lawan urang. Lawan Pian jujur haja maajarakan jalan Allah. 22 “Umpat batakunlah! Manurut hukum agama kita, wajiblah kita mambayar pajak lawan pamarintah Roma atawa kada?” †

23 Tagal Nabi Isa tu manyadari bubuhannya [tu] handak manjabak Sidin.

24 “Injami pang ulun duit sakaping! Gambar lawan ngaran siapa garang nang ada di duit nang ini?” ujar Nabi Isa batakun.

“Kaisar!” ujar urang banyak tu manyahut.

25 Lalu Nabi Isa manjalasakan, “Amun nang kaya itu, [sarahakan/bulikakan] ka Kaisar napa nang ampun Kaisar, wan [sarahakan/bulikakan] ka Allah napa nang ampun Allah.”

26 Kada bahasil ai bubuhannya manjabak Sidin lawan tatakunannya tadi. Malah bubuhannya [mandam/tanganga] lantaran kagum banar mandangar sahutan Sidin tadi.

Tatakunan manganai sual urang nang dihidupakan pulang

20:27-40

27 Ada babarapa pamuka agama nang dari aliran Saduki nang kada parcaya urang nang mati kawa dihidupakan pulang.‡ Maka bubuhannya batakun lawan Nabi Isa, 28 “Guru” jar “Nabi Musa mamadahakan dalam Taurat bahawa jakanya saikung lalakian maninggal wan kada baisian anak, maka ading lalakiannya tadi wajib maambil bini kakanya tadi sakira kawa mambari juriat aruah kakanya. 29 Nah, ada satu kisah. Ada tujuh lalakian badangsanak. Nang panuhannya tu babini lalu maninggal, tapi kada [baisian/baisi] anak. 30 Lalu [balunya/bininya tadi] dikawini ulih ading nang panambaian lalu sakalinya mati jua. 31 Kaya itu jua dangsanak nang katiga sampai nang katujuh. Sama kajadiannya, imbah mangawininya kaputingannya [mati/matian barataan] jua, wan tatap [kada sing anakan/kadada nang baanakan]. 32 Kaputingannya babinian tu maninggal jua. 33 Amun bujuran urang mati tu nah kawa dihidupakan pulang, Jawab pang! Wayah urang-urang dihidupakan pulang, babinian tu jadi bini siapa yu? Sualnya katujuh-tujuhnya suah manjadi lakinya.

34 Nabi Isa mambalas, “Urang nang hidup wayah ini, kawin wan dikawinakan. 35 Tapi kaina wayah urang dihidupakan pulang, kadada nang kawin atawa dikawinakan lagi. 36 Sualnya kaina bubuhannya kada kawa mati lagi lantaran bubuhannya sama nang kaya malaikat. Lantaran dihidupakan pulang ulih Allah, bubuhannya tu disambat anak-anak nang disayangi Allah. 37 Malah Nabi Musa mamadahakan bahawa urang mati cagar dihidupakan pulang. Sualnya sidin mangiau Allah, Tuhan nang disambah ulih Nabi Ibrahim, Nabi Ishak, wan Nabi Yakub.§ 38 Allah tu lain Tuhan nang disambah ulih urang nang sudah mati. Inya tu Tuhan nang disambah ulih urang nang masih hidup. Sualnya gasan Allah sabarataan urang masih hidup.”

39 “Uuu Guru, pas banar jar Pian tu nah!” ujar babarapa guru agama sambil mamuji Nabi Isa.

40 Lantaran itu, bubuhannya kada wani lagi manakuni Nabi Isa.

Nabi Isa manjalasakan/mangisahakan bahawa Al Masih [labih agung/taagung] pada Nabi Daud.

20:41-44

41 Lalu Nabi Isa baucap, “Tangguhi nah, nang kaya apa Al Masih tu bisa disambat juriat Nabi Daud?”

42 “Sualnya dalam Kitab Zabur nang disampaiakan ulih Nabi Daud ada tasurat, ‘Tuhan bapirman lawan Junjunganku: Duduk ja di subalah kanan-Ku batatai wan Aku,* 43 sampai Kuulah musuh-musuh Ikam manjadi takluk wan Ikam.’

44 “Maka amun Nabi Daud mangiau Al Masih tu ‘Junjungan,’ nang kaya apa Al Masih tu bisa disambat juriatnya jua?”

Jangan munapik nang kaya guru-guru agama.

20:45-47

(Luk. 11:37-54)

45 Wayah sabarataan urang masih mandangarakan pandiran Nabi Isa, Sidin baucap ka pangikut-pangikut Sidin, 46 “Baapik-apiklah. Jangan diumpati lah gaya hidup guru-guru agama nih. Bubuhannya ni katuju baagak-agak wayah mamakai jubah nang larang, katuju dihurmati di pasar-pasar, katuju duduk di wadah-wadah nang tahurmat baik di rumah-rumah ibadah atawa di saruan-saruan. 47 Bubuhannya mambunguli balu-balu supaya dapat hartanya. Bubuhannya basinghaja badoa panjang-panjang sakira dianggap urang alim. Hukuman bubuhannya tu kaina musti labih barat daripada hukuman nang biasa !”†

21

Saikung balu nang miskin mambari'i samunyaan duitnya lawan Allah.

21:1-4

1 Wayah Nabi Isa badiri di [teras/palatar] Bait Allah, Sidin [manjanaki/maitihi] urang-urang nang sugih mambuati uang parsambahan ka dalam [kutak parsambahan/wadah amal]. 2 Imbah itu, Sidin malihat jua [saikung/saurang] balu nang kada baisi napa-napa. Inya mambuati dua [kaping/buting] uang logam nang nilainya paling randah. 3 Lalu Nabi Isa baucap, “Dangarakan lah barataan, Ini nah, urang nang balu nang ini nah labih banyak mambari'i ka Allah pada nang lain. 4 Sualnya urang sugih tadi kada saapa mambari'i daripada nang balu tadi. Sualnya urang nang sugih tadi baisi harta nang banyak. Sadangkan nang balu nang ini manyarahakan samunyaan hartanya nang inya miliki.

Bait Allah pacangan hancur.

21:5-19

5 Wayah itu, ada urang bapapandiran manganai Bait Allah. Bubuhannya kagum banar malihat batu-batu bangunan nang ganal wan bagus, wan barang-barang parsambahan nang mahiasi bangunan nang itu.

6 Lalu Nabi Isa baucap wan bubuhannya, “Kaina bubuhan ikam malihat bangunan nang ini dihancurakan— sampai kadada basisa lagi sabuting-buting batu nang basusun.”✡

7 “Guru, pabila hal nang itu tajadi? Adalah [ciri-ciri/tanda-tanda]nya?” ujar urang-urang tadi batakun.

8 Imbah itu, Nabi Isa mamadahi pangikut-pangikut Sidin, “Baingat-ingatlah! Jangan sampai dibunguli manganai napa nang pacangan tajadi. Sualnya kaina banyak urang nang mangaku sabagai Isa Al Masih bahwa Hari Kiamat sudah parak. Tapi janganlah parcaya lawan bubuhan pangaramput nang itu. 9 Lawan pulang, bubuhan ikam kada usah gair amun mandangar habar tantang paparangan wan karusuhan. Sualnya hal-hal nang kaya itu tu musti tajadi, tapi wayah itu hari kiamat masih lawas, hanyar tajadi. 10 Suku-suku urang gin pacangan baperang. 11 Gampa bumi, bahaya kalaparan, wan wabah panyakit pacangan ada di mana-mana. Hal-hal nang manakutanakan cagaran bacungulan di langit.”

12 “Tapi sabalum samunyaan nang itu [tajadi/bajadian], urang-urang cagar manangkap wan manganiaya bubuhan ikam. Gara-gara ikam tamasuk pangikutKu, sapalih bubuhan ikam cagar diadili di rumah ibadah. Sapalihnya lagi cagar dipanjaraakan. Bubuhan ikam cagar dihirit dan dihadapakan lawan raja-raja wan panguasa-panguasa. 13 Lantaran kajadian-kajadian nang itu, ikam sawat basaksi tantang Aku lawan bubuhannya. 14 Maka, sabalum [hal itu tajadi/bajadian nang itu], buhan ikam jangan sampai gair sambil baucap, ‘Napa nang musti kusambat gasan mambela diri?’ 15 Sualnya Aku saurang nang maulah ikam supaya kawa bapandir lawan kata-kata nang bijak, sampai musuh-musuh ikam kada kawa malawan ikam. 16 Bahkan kuitan ikam, dangsanak ikam, wan kakawalan ikam cagar mahianati ikam. Banyak bubuhan ikam cagar dimati'i ulih musuh-musuh bubuhan ikam. 17 Sabarataan urang mamuari ikam lantaran ikam tamasuk pangikutKu. 18 Biar nang kaya itu, jangan sampai gair. * 19 Amun ikam tatap batahan dalam kasusahan nang itu, maka ikam cagaran baulihi hidup nang kakal.”

Kuta Yarusalem cagaran dihancurakan.

21:20-24

20 Wayah bubuhan ikam malihat kuta Yarusalem dikapung ulih tantara-tantara musuh, katahuilah bahwa sudah wayahnya kuta nang itu cagar dihancurakan. 21 Pas wayah nitu, urang nang masih ada di propinsi Yudea musti bajauh tulak ka pagunungan. Lalu nang ada di dalam kuta Yarusalem musti lakas bajauhan pada kuta nang itu. Lalu nang ada di luar kuta, janganlah babulik lagi ka kuta. 22 Lantaran itulah Allah cagar mahukum kajahatan urang nang ini, supaya samunyaan tulisan nabi-nabi tadahulu manganai hukuman nang itu dilaksanaakan.✡ 23 Wayah bancana nang itu tajadi, kasihan banar acil-acil nang lagi batianan dan nang lagi manyusui anak! Bubuhannya cagaran mandarita banar lantaran ngalih malariakan diri. Hukuman Allah kaina barat banar gasan sabarataan panduduk nargi nang ini. 24 Banyak nang cagar dibunuh pakai pedang. Banyak jua nang ditawan lalu dibawa ka banua-banua nang lain. Lalu urang-urang nang itu kaina manguasai kuta Yarusalem sampai waktu nang sudah ditakdirakan ulih Tuhan.”

Ciri-ciri manganai [kadatangan/turunnya] Nabi Isa nang kadua kalinya

21:25-28

25 “Kaina di matahari, wan bulan wan bintang-bintang, kalihatan ciri-cirinya. Manusia barataan nang ada di bumi katakutanan wan kabingungan mahadapi hamukan laut. 26 Manusia cagaran [abut/panik] wan siupan mahadapi napa-napa nang tajadi di dunia nang ini, sabab banda-banda nang ada di langit baguncangan. 27 Rahatan nitu [am], Aku, Nang Datang Matan Di Surga†, turun di awan nang liwar tarangnya. Lalu Aku bakuasa atas sabarataan urang. 28 Wayah hal nang itu tajadi, buhan ikam himunglah wan parcaya ja. Sualnya satumat lagi bubuhan ikam Kusalamatakan barataan.”

Ucapan Nabi Isa kada sing ubahan.

21:29-33

29 Lalu Nabi Isa maungkai pulang kisah nang ini, “Itihi ja puhun ara atawa pohon apa haja. 30 Amun malihat puhun tu bamula bakambang, kada lawas lagi pacangan babuah. 31 Kaya itu jua, amun ikam malihat ciri-ciri tu ada, kada lawas lagi tu Allah mandiriakan karajaan-Nya di bumi.

32 “Nah, dangarakanlah barataan. Wayah samunyaan ciri nang itu tajadi, manusia di jaman nang ini masih hidup. 33 Langit wan bumi cagaran hilang. Tapi samunyaan nang sudah Kupadahakan kada baubah.”

Nabi Isa mamadahi urang-urang.

21:34-38

34 “Baingat-ingatlah bubuhan ikam ni! Jangan sampai talalu asyik bararamian wan mabuk-mabukan, wan jangan sampai gair tarus masalah kahidupan sahari-hari. Jangan sampai baluman batobat wan baluman siap gasan Hari Kiamat! 35 Sualnya hari nang paampihan nang itu datangnya bakakajutan manimpa sabarataan manusia nang di bumi nang ini. 36 Maka, baingat-ingatlah bubuhan ikam ni! Badoa ja saban hari sakira ikam kawa batahan wan tabebas dari samuaan hal tadi nang cagar tajadi. Ikam musti basiap-siap gasan kadatangan-Ku supaya Aku himung lawan ikam dan supaya ikam kada supan [awan diaku] wayah Aku datang pulang ka dunia nang ini.

37 Saban hari pada minggu nang itu, Nabi Isa tulak bacaramah di Bait Allah, dan malam harinya Sidin tulak gasan guring di Bukit Zaitun. 38 Imbah itu, baisukan banar urang-urang datang ka Bait Allah handak mandangarakan caramah Sidin.

22

[Pamuka-pamuka agama/tokoh-tokoh agama] basakungkul handak mamatiꞌi Nabi Isa.

22:1-2

1 Wayah itu, parayaan hari raya Ruti Kada Baragi nang disambat Paskah sudah parak wayahnya.* 2 Imam-imam kapala wan guru-guru agama parahatan barundingan mancari akal kaya apa caranya [handak] mamatiꞌi Nabi Isa. Sualnya bubuhannya takutan kalu pina tajadi karusuhan wayah rakyat malihat Nabi Isa ditangkap ulih bubuhannya.

Yudas bahianat.

22:3-6

3 Yudas Iskariot tamasuk saikung/saurang dari dua balas pangikut Nabi Isa. Yudas [dirasuki/dimasuki] Iblis wan inya bahianat wan Nabi Isa. 4 Imbah itu, Yudas mandatangi imam-imam kapala wan kapala-kapala panjaga kaamanan Bait Allah gasan [marundingakan/barunding] kaya apa caranya pamuka-pamuka/tokoh-tokoh agama kawa manangkap Nabi Isa. 5 Bubuhannya himung banar Yudas hakun bahianat. Lalu bubuhannya bajanji [maunjuki/mambari] duit lawan Yudas sabagai imbalannya. 6 Inya akur haja lawan mancari waktu nang baik gasan maunjuk Nabi Isa pada tokoh-tokoh agama sakira kada katahuan urang banyak.

Parsiapan gasan Hari Raya Ruti Kada Baragi

22:7-13

7 Lalu sampai ai harinya Parayaan Hari Raya Ruti Kada Baragi nang wayah itu hewan korban wajib disumbalih gasan dimakan. Lalu Nabi Isa mandatangi Pitrus wan Yahya wan baucap,

8 “Pitrus ikam badua lawan Yahya tulakan ja basasadi makanan gasan Aku wan sabarataan pangikutKu gasan marayaakan Paska.”

9 “Di mana garang Pian handak kami manyiapakannya kaina?” ujar nang badua tu batakun.

10 Nabi Isa baucap, “Wayah ikam masuk ka kuta kaina ikam badua malihat ada saurang/saikung lalakian nang mambawa sabuah kandi nang baisi banyu. Umpati ja urang tu masuk ka rumahnya. 11 Lalu ucapakan ka ampun rumah, ‘Guru manyuruh kami batakun. Di mana yu tempatnya nang cagar dipakai Sidin wan pangikut-pangikut Sidin gasan makan makanan Paska? Kawalah kami umpat malihat?’

12 Maka [si ampun rumah/nang ampun rumah] manampaiakan tempat nang legar di loteng nang sudah langkap parabotannya. Siapakan ja samunyaan makanan di situ.”

13 Lalu tulakan ai buhannya badudua. Samunyaan nang didapati bubuhannya pas banar lawan napa nang [dipadahakan/disambat] Nabi Isa tadi. Lalu disiapakan bubuhannya ai samunyaan nang diparluakan.

Nabi Isa manyuruh pangikut-Nya mangganang wapatnya kaina.

22:14-23

14 Lalu, wayah Hari Raya Paskah, Nabi Isa lawan pangikut-pangikut Sidin makanan basama-basama di atas loteng tadi.

15 “Aku handak banar makan makanan Paskah ini basama-basama wan bubuhan ikam sabalum Aku mandarita. 16 Parcaya ja! Aku kada makan nang kaya ini lagi sampai arti parayaan Paska ini manjadi nyata wan dirayaakan dalam Karajaan Allah”† ujar Nabi Isa.

17 Imbah itu Sidin maambil cawan, maucap sukur lalu baucap, “Ambil nah, lalu kinum ja banyu anggur ni bagantian. 18 Parcaya ja! Aku kada [manginum/tanginum lagi pang] banyu anggur lagi sampai Karajaan Allah datang.

19 Imbah itu, Sidin maambil sabuting ruti, maucap sukur, disibit-sibit Sidin lalu dibagiakan ka bubuhannya.

“Ruti nang ini [malambangakan/sabagai lambang]awak-Ku nang Kusarahakan gasan bubuhan ikam. Jadiakan kabiasaan nang ini gasan mangganang wapatnya Aku!”

20 Nang kaya itu jua, imbah makanan, diambil Sidin sabuting cawan nang baisi banyu anggur lalu baucap, “Banyu anggur nang ini [malambangakan/sabagai lambang] parjanjian nang hanyar matan Allah gasan manusia. Parjanjian itu disahakan lawan darahku nang pacang dicucurakan gasan bubuhan ikam. 21 Tapi buhan ikam tahulah, nang cagaran mahianati aku, urangnya ada lawan kita di sini.✡ 22 Sabujurnya Nang Datang Matan Di Surga‡, cagaran mati kaya nang ditakdirakan Allah. Tapi cilaka tu pang nang mahianati Inya,” ujar Nabi Isa manutup panjalasan tadi.

23 “Siapa yulah urangnya nang wani mahianati Sidin?” ujar bubuhan pangikut Sidin batakun-takun lawan papadaannya saurang. xxxxxxxxx

Nang manjadi tuan [samustinya/mustinya] malayani nang kaya palayan.

22:24-30

24 Imbah itu, bubuhannya bamula bahualan manganai siapa nang [dianggap paling tahurmat/cagaran dituhaakan].

25 Lalu Nabi Isa baucap, “Raja-raja urang-urang manyiksa rakyaknya. Tapi rakyaknya tu disuruhnya bapadah [panguasanya tu ‘pambela rakyat.’/panguasannya tu malindungi] ”

26 “Tapi jangan bakalakuan nang kaya itu. Amun handak dihurmati urang musti bakalakuan nang kaya urang anum sualnya urang nang anum tu bakawajiban malayani nang tuha-tuha. Nang handak manjadi tuan samustinya malayani nang kaya palayan. 27 Siapa nang labih tahurmat? Nang dilayanikah atawa nang malayani? Nyata ay nang dilayani! Tapi wayah ini, Aku nang malayani bubuhan ikam. 28 Bubuhan ikam ni pang nang tatap satia wan Aku wayah [Aku maalami kasusahan/Aku tapiasat]. 29 Nang kaya AbahKu Nang Di Atas mambari kuasa lawan Aku gasan mamarintah dalam karajaan-Ku, nang kaya itu jua Aku mambari kuasa lawan bubuhan ikam. 30 Bubuhan ikam kaina kawa makan wan nginum samija lawan Aku di dalam karajaanKu. Bubuhan ikam cagaran duduk di atas takhta gasan mamarintah lawan Aku kadua balas suku juriat Nabi Ibrahim§.

Nabi Isa baucap bahawa Pitrus cagar bakulim jadi pangikut Nabi Isa.

22:31-38

31 Nabi Isa baucap lawan Simun Pitrus, “Simon! Simon! Tahulah ikam Iblis cagaran mauji bubuhan ikam?* Iblis handak mangguda bubuhan ikam supaya bubuhan ikam kada baiman lagi wan Aku. 32 Tapi Aku sudah [mandoaakan ikam/badoa gasan ikam] supaya jangan murtad. Imbah ikam batobat, [kuatakan/ingatakan] dangsanak-dangsanak ikam nang saiman.”

33 “Junjungan, ulun siap dipanjaraakan wan ulun siap mati gasan Pian!” ujar Pitrus manyahut.

34 “Tiga kali ikam cagar bakulim manjadi pangikutKu sampai hayam [bakungku'uk/batangku'uk]” ujar Nabi Isa bahimat.

35 “Wayah bubuhan ikam disuruh tulakan bacaramah, kada disangui napa-napa, kakurangan lah?” ujar Nabi Isa manakuni bubuhan pangikut Sidin.†

“Kada! Asanya kada pang!” ujar bubuhannya manyahut.

36 “Tapi wayah ini, amun bubuhan ikam baisian ipok atawa kadut, dibawa haja. Amun bubuhan ikam kada baisian pedang, baju dijuali gasan manukarnya.‡ 37 Sualnya samunyaan musti tajadi nang kaya ditulisakan bubuhan nabi dahulu, tamasuk tulisan nang ini:

‘Inya pacang dianggap nang kaya panjahat.’✡

Nang tatulis tantang Aku tadi pacang jadi nyata,” ujar Nabi Isa manjalasakan.

38 “Anu Junjungan ai! Ini nah dua bilah padang!”

“Sudah gin” ujar Nabi Isa manyahut.

Nabi Isa badoa di Bukit Zaitun.

22:39-46

39 Nabi Isa wan pangikut-Nya tulakan matan kuta Yarusalem ampah ka Bukit Zaitun nang kaya rajin.

40 Pas sampai di sana, Sidin baucap, “Bubuhan ikam, badoa taruslah supaya jangan baulah dusa wayah digudai Iblis.”§

41 Imbah itu, Nabi Isa bajauh kira-kira sajauh tawakan batu. Imbah itu, Sidin balutut lalu badoa.

42 “Abah, amun Pian hakun, jauhakan siksaan nang pacang ulun tanggung. Tapi jangan kahandak ulun nang jadi. Tapi kahandak Pian haja nang jadi,” ujar Nabi Isa badoa ka Allah.

43 Parahatan Sidin badoa, datang malaikat matan surga manguatakan Sidin. 44 Sidin bujuran mandarita sacara batin sampai Sidin badoa magin husu. Paluh Sidin bacampur darah lalu batitikan ka batu. 45 Imbah tuntung badoa, Nabi Isa babulik ka pangikut Sidin. Sakalinya bubuhannya taguringan, kauyuhan lantaran sadih.

46 Nabi Isa baucap, “Jangan guringan! Bangunan barataan! Badoa tarus supaya ikam jangan baulah dusa wayah digudai ulih Iblis.”.*

Nabi Isa ditangkap.

22:47-53

47 Wayah itu sudah landung malam. Sagalumukan urang mandatangi Nabi Isa di Bukit Zaitun. Wayah itu, Sidin bapandiran lawan pangikut Sidin. Bubuhannya tadi dipimpin ulih Yudas nang dahulunya pangikut Sidin. Nabi Isa diparakinya, lalu diciumnya. †

48 Nabi Isa baucap, “Yudas, ikam purun banar mahianati Nang Datang Matan Di Surga‡, apalagi lawan ciuman bakakawalan.”

49 Pas malihat kajadian nang itu, bubuhan pangikut Sidin hanyar paham bahawa Nabi Isa satumat lagi handak ditangkap.

“Guru, biar kami haja nang malawaninya!” ujar bubuhan pangikut Sidin.

50 Lalu saikung pangikut Sidin langsung mahantam [kapada/saikung] hamba katua imam-imam. Talinga kanan urang tu ditataknya.

51 “Ampih ja ikam mahantam!” ujar Nabi Isa managur pangikut Sidin tadi. Lalu dijapai Sidin talinga urang tadi. Langsung waras. 52 Nang dibawa Yudas ka sana adalah imam-imam, panjaga-panjaga kaamanan Bait Allah, wan tatuha-tatuha agama. Bubuhannya datangan gasan manangkap Nabi Isa.

Nabi Isa baucap wan bubuhannya, “Aku ni lain panjahat. Kada usah mambawa parang wan pamangkung! 53 Saban hari, Aku ada lawan bubuhan ikam di Bait Allah. Tapi bubuhan ikam, kadada nang handak manangkap Aku. Tapi hanyar am ini, wayah landung malam, bubuhan ikam manangkap Aku sakakahandak hati ikam haja, sualnya Iblis sudah manguasai ikam barataan.”

Pitrus bakulim jadi pangikut Nabi Isa.

22:54-62

54 Lalu Nabi Isa ditangkap urang, lalu dibawa masuk ka rumah imam basar. Sanunuhan Pitrus maumpati, inya maumpati matan jauh haja. 55 Di patangahan halaman rumah imam basar, ada api nang ganal nang sudah dilikitakan. Bubuhannya dudukan mahangatakan awak di sakulilingnya. Sakalinya Pitrus umpat jua lawan bubuhannya. 56 Saikung hamba babinian malihat Pitrus nang hanyar duduk parak api nang ganal tadi. Inya maminandui Pitrus lalu baucap, “Asanya urang nang ini pangikut Sidin.”

57 “Lain aku Bu ay! Aku kada patuh wan Sidin” ujar Pitrus bakulim.

58 Kada lawas imbah itu, ada pulang nang pinandu lawan Pitrus, lalu baucap, “Ikam gin pangikutnya.”

“Bah! Lain Aku Pa ay!” ujar Pitrus bakulim pulang.

59 Kira-kira sajam limbah nitu, ada pulang nang mamaraki Pitrus. “Dasar bujur urang nang ini pangikut Sidin sualnya inguhnya kaya urang Galilea” ujarnya banyaring.

60 “Kada, ikam tu dasar salah!” ujar Pitrus bakulim pulang.

Tapi pas wayah Pitrus lagi bapandir tadi, saikung hayam bakungkuꞌuk. 61 Imbah tu, Nabi Isa manulih lawan Pitrus. Hanyar Pitrus kaingatan napa-napa nang diucapakan Nabi Isa samalam, “Talu kali ikam cagar bakulim jadi pangikutku. Hanyar, hayam cagar bakungkuꞌuk”

62 Imbah itu kaluar ai Pitrus lalu manangis lantaran basadih banar.

Panjaga-panjaga kaamanan Bait Allah mahulut-hulut Nabi Isa.

22:63-65

63 Imbah itu, urang-urang nang [manahan/manangkap] Nabi Isa bamula mahulut-hulut Sidin lawan [mamukuli/mamupuhi] Sidin. 64 Mata Sidin ditukupinya. Lalu bubuhanya minta tangguh, “Tangguhi pang! Siapa garang nang [mamukuli/mamupuhi] ikam?” 65 Lalu Sidin [dihina/diwada] tarus ulih bubuhannya.

Nabi Isa diadili di Makamah Agama.

22:66-71

66 Wayah parak subuh, imam-imam, guru-guru agama, wan tatuha-tatuha agama bakumpulan. Nabi Isa dihirit ka hadapan Mahkamah Agama.

67 “Bujurlah ikam ni Al Masih§?” ujar bubuhan hakim batakun.

Nabi Isa manyahut, “Amun Ulun bapadah Ulun ni Al Masih, [pian gin kada parcaya jua/kada parcaya jua pian]. 68 Amun Ulun batakun wan pian, ‘Kanapa maka pian kada parcaya?’, musti pian [badiam/baranai] haja. 69 Tapi kaina Nang Datang Matan Di Surga* duduk batatai di subalah kanan Allah nang bakuasa.”

70 Lalu bubuhannya batakun pulang, “Amun kaya itu, ikam ni bujuran kah Anak Nang Di Atas?”

“Inggih. Bujur tu nang pian sambat tadi” ujar Nabi Isa [manyahut/manyahuti] pulang.

71 “Nah! Amun kaya itu, kita samunyaan sudah mandangarnya. Kita kada parlu saksi lagi gasan mambuktiakan Inya tu basalah. Inya [maakuinya/maakui] saurang. Sadang sudah! Inya ni dimatiꞌi haja lantaran mahujat Allah!” ujar bubuhannya.

23

Nabi Isa dituduh nang kada bujur wan dihadapakan ka Hupnor Pilatus.

23:1-7

1 Lalu badirianay bubuhan hakim Mahkamah Agama nitu. Lalu Nabi Isa dihadapakan ka Hupnor Pilatus.

2 Bubuhannya baucap ka Hupnor Pilatus, “Kami mandapati urang ini manyasatakan [ka?] rakyat. Inya manangati urang-urang [mambayar/mambayari] pajak lawan karajaan Roma.* Inya mangaku [dirinya/bahwa inya ni] Al Masih, nang baarti Raja juriat Nabi Ibrahim!”

3 “Raja? Bujurankah Ikam ni raja juriat Nabi Ibrahim?” ujar Hupnor Pilatus manakuni Nabi Isa.

“Inggih. Bujuray, tuanay” ujar Nabi Isa manyahut.

4 “Kadada alasan Aku mahukum Inya” ujar Hupnor Pilatus lawan imam-imam kapala wan urang banyak nang sudah bakumpul di situ.

5 “Inya ni pang nang maulah tumbur di saluruh daerah Yudea, mulai di Galilea sampai ka sini” ujar bubuhannya bakarasan.

6 “Galilea? Inya ni urang Galilea?

7 Amun kaya itu, anjurakan ja inya ka Hirudis sualnya Galilea tu dibawah kakuasaan Hirudis. Lawan pulang wayah ini Hirudis masih di Yarusalem jua” ujar Hupnor manyahuti musuh-musuh Nabi Isa.

Nabi Isa dihadapakan ka Hirudis.

23:8-12

8 Hirudis sudah rancak banar mandangar tantang Nabi Isa lawan mujijat-mujijat Sidin. Maka [wayah/waktu] maliat Nabi Isa, Hirudis himung banar lantaran sidin sudah lawas handak malihat langsung mujijat Nabi Isa. 9 Nabi Isa ditakuni tarus ulih Hirudis, tapi Sidin bahinip haja. 10 Wayah itu, imam-imam kapala lawan guru-guru agama baparak lalu manuduhi Nabi Isa. 11 Imbah Hirudis wan tantaranya tuntung [mahina/mawada] wan mahuluti Nabi Isa, Hirudis manyuruh anak buahnya mamurukakan jubah nang bagus ka bahu Nabi Isa. Jadi masih mamakai jubah tu, Sidin dihadapakan pulang ka Hupnor Pilatus. 12 Hari nang itu jua, Hirudis wan Pilatus jadi bakawal padahal sabalumannya nang badua tu [bamusuhan/bamusuh].

Nabi Isa dihukum mati.

23:13-25

13 Imbah itu, Hupnor Pilatus mangumpulakan imam-imam kapala, hakim-hakim Mahkama Agama, wan rakyat lalu sidin bacaramah.

14 “Bubuhan ikam mambawa urang ini ka hadapan aku wan manuduh inya manyasatakan urang. Tadi, sudah kupariksa dihadapan bubuhan ikam. Tagal kadada alasan Aku mahukum Inya. 15 Nang kaya itu [jua/pulang] pandapat Hirudis sualnya Inya dihadapakannya pulang ka aku. Ingatakan ja, urang ini kada pantas amun dihukum mati. 16 Jadi, Inya ni kucambuki haja. Lalu, kulapas” ujar Pilatus manjalasakan.

17 Saban tahun, wayah hari raya Paskah, Hupnor Pilatus biasanya mambibasakan [saikung/saurang] tahanan gasan bubuhan juriat Nabi Ibrahim. 18 Urang banyak tu sudah bakumpulan di situ. Lalu bubuhannya baucap,

“Matiꞌi ja Inya. Lapasakan si Barabas gasan kami!”

19 Barabas sudah dipanjaraakan lantaran mambunuh urang lawan maulah tumbur di kuta.

20 “Urang nang ini kada basalah,” ujar Pilatus baucap sakira kawa malapasakan Nabi Isa.

21 “Matiꞌi ja Inya di kayu bapalang! Matiꞌi ja Inya di kayu bapalang!” ujar bubuhannya kuciakan.

22 “Napa garang kasalahan Inya?” ujar Pilatus batakun, “Urang nang ini kada pantas [amun] dihukum mati. Jadi, Inya kucambuki haja. Lalu, kulapas.”

23 Tagal bubuhannya kuciakan pulang sing nyaringan mamaksa Pilatus sakira mahukum mati Nabi Isa. Kaputingannya kahandak bubuhannya nang manang. 24 Jadi Pilatus mamutusakan gasan manulusakan kahandak bubuhannya tadi, gasan mahukum mati Nabi Isa wan 25 mambibasakan si Barabas tadi. Imbah itu, Nabi Isa [disarahakan/diunjuk] ka anak buah Pilatus gasan dimatiꞌi.

Nabi Isa dibawa handak dimatiꞌi.

23:26-32

26 Imbah Nabi Isa dicambuki,† Sidin dibawa handak dimatiꞌi. Prajurit-prajurit malihat Simun, urang Kirene, nang hanyar handak masuk kuta. Simun tu ditahan lalu disuruh manyahan ‡ kayu bapalang tu mairingi Nabi Isa. 27 Banyak banar urang nang umpat mairingi Nabi Isa tamasuk babarapa ikung babinian. Babinian-babinian nang itu manangisi wan maratapi Sidin.

28 Lalu, Nabi Isa manulih ka bubuhannya wan baucap, “Babinian Yarusalem. Aku kada usah ditangisi. Tangisi haja diri ikam saurang wan anak-anak buhan ikam. 29 Sualnya kaena Allah mahukum kuta nang ini. Lalu, wayah itu, urang cagar baucap, ‘Bauntunglah babinian-babinian nang kada suah batianan, wan nang kada suah baranak wan jua nang kada suah manyusui anak!’ 30 Bila tajadi [bancana/bala] kasusahan nang barat banar nang itu, panduduk daerah ini cagaran baucap, ‘Hai gunung-gunung wan bukit-bukit, runtuhlah wan timbuni ja kami!’§✡ 31 Sualnya amun urang nang saleh gin marasai hukuman Allah, [maginnya ai/apalagi] urang nang [badusa/jaba].”*

32 Ada dua ikung urang lain nang dibawa baimbai lawan Nabi Isa nang handak dimatiꞌi jua. Kaduduanya tu panjahat.

Nabi Isa dimatiꞌi di kayu bapalang.

23:33-43

33 Pas sampai di bukit Tangkurak, † tangan wan batis Sidin dipakui di kayu bapalang. [Kaya itu/Damintu] jua kadua ikung panjahat tu. Saikung diandak subalah kanan. Nang saikungnya diandak disubalah kiwa Nabi Isa.

34 Nabi Isa badoa, “Abah, ampuniakan urang-urang nang mamatiꞌi Ulun ni. Sualnya bubuhannya tu sabujurannya kada tahu napa nang digawinya tu.”

Lalu prajurit-prajurit [nang itu] mambagiakan baju-Nya lawan cara baundi.‡ 35 Urang banyak tu badiri wan manyaksiakan samunyaan kajadiannya. Sadangkan pamuka-pamuka agama [mahuhuluti/mahulut-huluti] Sidin sambil baucap,

“Urang lain Inya kawa salamatakan. Amun inya bujur-bujur Al Masih nang dipilih wan diutus Allah, biar haja inya manyalamatakan dirinya saurang.”

36 Prajurit-prajurit gin umpat [mahuhuluti/mahulut-hulut] jua. Banyu anggur nang masam ditawari lawan Sidin.

37 Prajurit-prajurit tadi baucap, “Amun ikam Raja juriat Nabi Ibrahim salamatakan pang diri ikam saurang!”

38 [Di bahagian atas/Paatasan] tihang kayu bapalang nang itu— yaitu di atas kapala Sidin, diandak tulisan nang ini: “Inilah Raja juriat Nabi Ibrahim.”

39 “Amun ikam tu Al Masih, salamatakan pang diri ikam saurang wan kami,” ujar panjahat nang di subalah Sidin.

40 Tapi panjahat nang saikungnya managur. “Ikam tu dihukum mati,” ujarnya. “Ikam kada takutankah lawan Allah? 41 Amun nang kaya kita ni, [pantas/wajar] haja amun dihukum mati lantaran kita ni bujur-bujur basalah. Tapi Sidin ini kada basalah. Sabujurannya Sidin ni kada dihukum mati nang kaya kita ni” ujarnya manjalasakan ka pajahat nang saikungnya.

42 Lalu panjahat nang itu baucap ka Sidin, “Nabi Isa, ganang ulun lah, wayah Pian mamarintah kaina sabagai Raja di dalam Karajaan Allah!”

43 Nabi Isa manyahuti, “Sabujurannya hari ini jua, ikam cagar baada di surga Firdaus basama-sama lawan Aku.”

Wapatnya Nabi Isa

23:44-49

44 Wayah itu, kira-kira pukul dua balas siang, harinya bakakajutan kadap hari di saluruh banua tu sampai pukul tiga kamarian. 45 Sualnya matahari kada timbul cahayanya. Lalu kain pahalat Bait Allah§ tabalah dua.

46 Lalu Nabi Isa badoa lawan suara nyaring, “Abah, lawan Pian, Ulun sarahakan panyawaan Ulun.” ✡

Imbah itu, Sidin langsung wapat. 47 Wayah malihat kajadian nang itu tadi, kapala prajurit nang ada di situ mamuji Allah sambil baucap,

“Dasar bujur urang nang ini urang nang saleh.” 48 Imbah malihat wapatnya Nabi Isa, urang banyak bulikan wan basadih banar. 49 Tapi sabarataan kakawalan Nabi Isa, tamasuk babinian-babinian nang maumpati Sidin matan banua Galilea, manyaksiakan dari jauh samunyaan kajadian-kajadian nang itu. xxxxxxxxx

Nabi Isa [dikuburakan/dipatak]

23:50-56

50 Ada saikung urang matan kuta Arimitia di banua Yudea nang bangaran Yusup. Yusup tu, urangnya saleh wan takwa. 51 Sidin lagi mahadangi kadatangan karajaan Allah. Biar sidin angguta Makamah Agama, sidin kada akur lawan kaputusan Makamah tu gasan mambunuh Nabi Isa. 52 Jadi sidin mainta ijin lawan Hupnor Pilatus gasan [manguburakan/mamatak] mayat Nabi Isa. Lalu, diijinakan ai ulih Hupnor Pilatus. 53 Mayat Nabi Isa diturunakan di kayu bapalang. Lalu, dikafaninya nang kaya adat juriat Nabi Ibrahim, lalu dirabahakan [ka/di] dalam guha batu ulahan nang ditabuk gasan kuburan. Urang lain kada suah [dikuburakan/dipatak] di situ. 54 Samunyaan nang ini dilakuakan [pada] hari Jumahat kamarian, artinya hari parsiapan. Sualnya hari Sabat sudah parak. 55 Babinian-babinian nang datang di banua Galilea, umpat jua lawan Yusup, lalu malihat kuburan Nabi Isa. 56 Imbah itu bubuhanya bulikan lalu manyiapakan rarampahan wan [banyu wangi/minyak harum] gasan [maminyaki/mamaliti] mayat Nabi Isa.

Pas tuntung basiap-siap gasan hari Sabat, bubuhannya baistirahat lantaran manaati hukum agama.

24

Nabi Isa hidup pulang.

24:1-12

1 Talu hari imbah hari wapatnya Nabi Isa, yaitu hari Ahad, * baisukan banar, bubuhan babinian tulakan mambawa rarampahan handak manjiarahi kuburan Nabi Isa. 2 Tapi, pas sampai di sana, [dilihat/dilihati] bubuhannya batu panutup kuburan† sudah taguling. 3 Lalu masuk ka dalamay bubuhannya. [Dilihatinya/Dilihati bubuhannya], sakalinya mayat Nabi Isa sudah kadada lagi di [situ/sana]. 4 Asa bingung [ai] bubuhannya pas taungut kahilangan mayat Nabi Isa. Sakalinya, bakakajutan badiri dua ikung lalakian di parak bubuhannya. Baju kaduduanya mancarunung [barasih banar/liwar barasihnya]. 5 Lantaran katakutanan, bubuhan babinian tadi basujut lawan kadua urang tu/Imbah itu, bubuhannya katakutanan lalu basujut lawan kadua urang tu.]

“[Kanapa/Nang apa] bubuhan ikam mancari urang nang hidup di [wadah/tempat] urang mati?” ujar dua ikung lalakian tadi batakun. 6 “Sidin kadada lagi disini. Sidin [sudah] hidup pulang. Kada ingat kah [pandiran/pamandiran]Sidin dahulu, wayah takumpul wan bubuhan ikam di banua Galilea: 7 ‘Nang Datang Matan Di Surga‡ cagaran [diunjuk/disarahakan] ka urang Roma, lalu dimatiꞌi di kayu bapalang. Tagal imbah talu hari, Sidin cagaran hidup pulang,’ ” ujar lalakian tadi. ✡

8 [Lalu taingat ai bubuhan babinian/Lalu bibinian-bibinian taingat/kaganangan] wan [pandiran/pamandiran] Nabi Isa nang dahulu tu. 9 Lalu [babulik bubuhannya/bubuhannya babulik] ka kuta Yarusalem handak mangisahakan samunyaan kajadian tadi lawan kasawalas pangikut Nabi Isa lawan dangsanak saiman nang lain nang sudah takumpulan di situ. 10 [Babinian tadi] nang mangisahakan habar tadi adalah Maryam dari Magdalena, Yuhana, Maryam nang umanya Yakub wan babinian lain nang umpat jua. 11 Tapi bubuhan pangikut Sidin nang mandangar kisah tadi kada parcaya. Kisah bubuhan bibinian tu dianggapnya kisah karamput haja. 12 Biar nang kaya itu, Pitrus badadas bangun lalu tulak bukah ka kuburan. Imbah babungkuk, inya bajinguk ka dalam. Tapi kain kafanNya haja nang talihat di situ. Hiran banar Pitrus lalu bulik batakun dalam hati napa nang tajadi.

Nabi Isa manampaiakan diri wayah di jalan ka kampung Emaus.

24:13-35

13 Ada dua ikung pangikut Nabi Isa lagi [bajalan/tulakan baampah] [ka kampung Emaus/ka sabuah kampung nang bangaran Emaus], sabalas pal [jauhnya] matan kuta Yarusalem. 14 Wayah di jalan, kaduduanya tu [bapapandiran/bapandiran/mamandirakan] [manganai/tentang] wapatnya Nabi Isa. 15 Lalu bakakajutan Nabi Isa umpat baimbai bajalan wan kadua urang tu. 16 Bubuhannya maliatay lawan Sidin. Tagal asa ada sasuatu nang mahalangi [panglihatan bubuhannya] sampai bubuhannya tu kada pinandu wan Sidin.

17 “Nang [apa/apang] nang bubuhan ikam pandirakan tadi?” ujar Sidin batakun.

Lalu bubuhannya bamandak. Muha bubuhannya kalihatan sadih.

18 “Bujurlah/bujuranlah] ikam [kada tahu-manahu/kada tahu sama hama] napa-napa nang sudah tajadi di kuta Yarusalem manganai Nabi Isa?” ujar Kleopas [saikung pada bubuhannya] batakun ka Nabi Isa.

19 “[Paristiwa/Kajadian] [napa/napang] garang nang sudah tajadi?” ujar Nabi Isa balas batakun.

“[Paristiwa-paristiwa/Kajadian/kajadian] tantang Nabi Isa matan kuta Nasaret” bubuhannya manjawab.

“Sidin saurang Nabi. Sidin bapandir bawibawa. Lawan Sidin rancak [manampaiakan/manunjukakan] mujijat. 20 Tapi Sidin sudah ditangkap ulih imam-imam kapala wan [pamimpin-pamimpin/pamimpin] kami. Lalu Sidin [disarahakan/diunjuk] ka panguasa Roma gasan dihukum mati. Imbah itu Sidin dimatiꞌi. 21 Sabalum wapatnya, kami maharapakan Sidin kawa mambibasakan kami yaitu juriat Nabi Ibrahim matan musuh-musuh kami. Lawan pulang, sudah talu hari kajadian nang itu. 22 Kami gin takajut [banar/jua] lantaran ada babarapa ikung babininan di kulumpuk kami nang umpat manjiarahi ka kuburan Sidin baisukan tadi. 23 Tapi mayat sidin sudah kadada lagi. Bubuhannya babulik lalu mamadahi kami ada malaikat-malaikat di situ nang baucap bahwa Nabi Isa sudah hidup pulang. 24 Lalu babarapa kakawalan kami nang umpat jua manjiarahi mambuktiakan kabujurannya. Sakalinya pandiran babinian tu bujur barataan. Kuburan Sidin puang. Mayat Nabi Isa kadada lagi!”

25 “Wah! [kanapa/nang apang] bubuhan ikam ngalih banar mamaham nang sudah [tatulis/ditulisakan] nabi-nabi nang tadahulu?! 26 Allah sudah mambuktiakan apa-apa nang ditulis bubuhan nabi nang tadahulu bahwa Al Masih musti maalami samunyaan pandaritaan nang itu, hanyar dimuliaakan” ujar Sidin pina sadih. 27 Maka bamula lawan Kitab Suci Taurat sampai tulisan nabi-nabi nang tadahulu, Sidin manjalasakan isi samunyaan Pirman Allah manganai diri Sidin saurang.

28 Sampai di kampung tujuannya, Nabi Isa handak tarus haja bajalan. 29 Tapi bubuhannya [manahan/manahani] Sidin.

“Bamalam/Guring di rumah kami haja gin! Parak magrib sudah!” ujar bubuhannya ka Sidin.

Maka Nabi Isa hakunay [basinggah bamalam/guring] di situ lawan bubuhannya.

30 Pas wayah makanan lawan bubuhannya, Sidin maambil ruti wan [baucap sukur/basukur] atasnya. Ruti tu disibit-sibit Sidin lalu dijulung ka bubuhannya. 31 Wayah nitu [am] [bubuhannya] hanyar pinandu Sidin tu bujur-bujur Nabi Isa. Tapi pas wayah nitu jua, Nabi Isa [kada talihat lagi baada di situ/bahilang].

32 Bubuhannya bapandir papadaan, “Hati kita basamangat banar di jalan tadi wayah Sidin manarangakan Kitab Suci lawan kita!”

33 Walaupun sudah malam, bubuhannya badadas tulakan ka kuta Yarusalem mandapati nang kasawalas pangikut Sidin lawan dangsanak saiman nang lagi bakumpulan.

34 “Junjungan kita nang ilahi sudah hidup pulang! Sakalinya, Sidin sudah manampaiakan diri Sidin lawan Simon!” ujar bubuhannya nang di Yarusalem baucap ka dua ikung urang tadi nang hanyar datang.

35 Lalu kaduanya nang hanyar datang itu bakisah jua samunyaan nang hanyar tajadi di jalan lawan nang kaya apa bubuhannya hanyar pinandu lawan Nabi Isa wayah Sidin manyibit-nyibit ruti tadi.

Nabi Isa manampaiakan diri lawan pangikutNya.

24:36-53

36 Wayah bubuhan pangikut Sidin lagi bapapandiran, Nabi Isa bakakajutan [manampakakan diri/badiri] di tangah-tangah bubuhannya.

“Assalamu alaikum” ujar Sidin manyapa bubuhannya. §

37 Bubuhannya kabuliangan banar sualnya dikira hantu nang bapandir tadi.

38 “[Kanapa/Nang apa] bubuhan ikam ni gair? [Kanapa/Nang apa] jua maka bubuhan ikam masih ragu-ragu [bahawa] aku sudah hidup pulang?” ujar Nabi Isa batakun. 39 “Ini nah Aku! Itihi nah [bakas luka paku/luka bakas paku] di tanganKu wan di batisKu. Japai ja nyaman bubuhan ikam [parcaya/yakin]. Amun hantu, [badaging wan kada batulang/kada harapan baisi daging atawa tulang] nang kaya Aku ni!” ujar Sidin majalasakan pulang.

40 Wayah bapandir, Sidin manampaiakan tangan wan batis Sidin supaya kawa dilihati. 41 Bubuhannya tu masih manga lantaran kahimungan wan kahiranan.

“Adalah baisian makanan di sini?” ujar Nabi Isa batakun.

42 Lalu dijulungiay sahiris iwak basanga. 43 Lalu dimakan Sidin di hadapan bubuhannya.

44 “Sabaluman Aku dimatiꞌi, sudah kupadahakan lawan bubuhan ikam kajadian-kajadian nang sudah tatulis tantang Aku dalam Taurat, Zabur, wan kisah nabi-nabi. Nah, samunyaan paristiwa nang itu musti tajadi,” ujar Nabi Isa manjalasakan. 45 [Lalu isi kitab-kitab nang itu dijalasakan Sidin pulang sakira bujur-bujur paham artinya/Lalu Sidin manjalasakan isi kitab-kitab nang itu sakira bujur-bujur paham artinya.] 46 Lalu Nabi Isa baucap, “Ini nah nang sudah tatulis di dalam Kitab Suci manganai Aku, 'Sasuai lawan kahandak Allah, Al Masih tu musti dimati'i. Tagal, talu hari imbah itu, dihidupakan pulang.' 47 Habar nang ini musti ikam habarakan ka samuaan suku-suku: Amun urang batobat, baiman lawan Aku, samuaan dusanya diampuni, lalu inya dibibasakan dari hukuman dusanya. 48 Bubuhan ikam sudah manyaksiakan Aku disiksa wan dimatiꞌi [tagal Aku/wan] sudah hidup pulang. Makanya bubuhan ikam kusuruh mahabarakan nang ini. 49 Kaina Kuutus Ruh Kudus gasan bubuhan ikam. Maka bubuhan ikam tatap badiam haja di kuta Yarusalem sampai dilangkapi lawan kuasa Ruh Kudus tu gasan tugas ikam” ujar Nabi Isa manambahi. 50 Lalu Sidin mambawa bubuhannya matan kuta Yarusalem ka banua parak kuta Betani. Di situ, Sidin maangkat kadua tanganNya mambarakahi bubuhannya. 51 Wayah Sidin mambarakahi bubuhannya, Sidin diangkat ka surga lalu ai tapisah wan bubuhannya. 52 Imbah itu, bubuhannya basujut manyambah Sidin, lalu bulikan ka kuta Yarusalem lawan parasaan himung. 53 Lalu bubuhannya saban hari di Bait Allah mamuji Allah.

* 1:1 1:1 Teofilus: Ngaran Teopilus baarti ‘urang nang mangasihi Allah’ atawa ‘sahabat Allah’. Bisa jua, Lukas manulis kitab ini sabagai laporan lawan saikung urang nang badahi nang bangaran Teopilus. Tapi lantaran arti ngaran nang itu, maka ada jua banyak panafsir nang bapikir bahwa laporan Lukas nang ini ditujuakan ka samuaan urang nang mangasihi Allah.

† 1:5 1:5 aliran imam Abia: Wayah itu, iman-imam tabagi dalam dua puluh ampat aliran, gasan mangatur waktunya bubuhannya batugas di Bait Allah saban tahun. Lihat 1Taw. 24.

‡ 1:7 1:7 Kata ‘tamanang’ baarti ‘mandul’ dalam bahasa Indonesia.

§ 1:10 1:10 bakumpulan di luar wan basambahyangan: Ruang Kudus di Bait Allah itu dianggap suci banar sampai urang biasa kada bulih masuk. Hanya saikung imam haja nang bulih masuk. Jamaah nang lain musti bakumpulan di luar. Lihat Imanat 9 dan 16.

* 1:15 1:15 Sabagai ciri … minuman karas nang lainnya: Parintah nang kaya ini dibariakan [ka/lawan] kuitan Simson (Hak. 13:5, 7), jadi kuitan Yayha pasti/musti bapikir bahwa anak bubuhannya cagar manjadi saurang nabi.

† 1:15 1:15 Ruh Kudus: Ruh Kudus di sini adalah Ruh Allah. Lihati catatan di Matius 1:19.

‡ 1:31 1:31 Isa: Arti ngaran ‘Isa’ adalah ‘urang nang manyalamatakan manusia’ (Lihati Matius 1:21).

§ 1:32 1:31 Raja Daud: Raja Daud adalah Nabi Daud.

* 1:35 1:35 Ruh Kudus: Ruh Kudus di sini adalah Ruh Allah. Lihati catatan di Matius 1:19.

† 1:66 1:66 Ruh Kudus: Ruh Kudus di sini adalah Ruh Allah. Lihati catatan di Matius 1:19.

* 2:11 2:11 Raja Daud: Raja Daud di sini adalah Nabi Daud.

† 2:11 2:11 Al Masih: Dalam bahasa aslinya ‘Al Masih’ baarti ‘nang diurapi’. Istilah nang ini manunjukakan jabatan, nang kaya kata ‘camat’ atawa ‘hupnor’. Pada zaman Parjanjian Lawas, saban kalian raja diurapi, inya diurapi ulih saikung nabi lawan minyak zaitun sabagai ciri inya dipilih wan disahakan ulih Allah. Dan satiap imam dan nabi pada zaman itu diurapi jua. Nabi Isa cocok haja disambat ‘Nang Diurapi’ lantaran Sidin baisian jabatan nang kaya nabi, Raja Agung, dan Imam Agung kita (Ibr. 4-10). Lantaran babarapa tulisan dalam Kitab Suci Taurat dan Zabur, sacara umum pada zaman Nabi Isa, juriat Nabi Ibrahim mangatahuiarti dari ‘Al Masih’ adalah Tukang Kasalamatan nang Allah janjiakan. Sidin baasal matan juriat Nabi Daud. Sidin cagar mambibasakan juriat Nabi Ibrahim matan musuh-musuhnya. Sidin cagar mandiriakan suatu Karajaan lawan kuasa Allah. Lawan pulang, Sidin cagar mamerintah lawan kaadilan. Lihati Yes. 9:5-6, Kej. 3:15; Ul. 18:18-19; Mik. 5:2; Zak. 12:10-14; Mal. 3:1; 4:5-6; Mzm. 2, 16, 22, 40, 110.

‡ 2:22 2:22 akikah: Biar kami mamakai istilah 'akikah' di sini, sabujurannya acara akikah Maryam tu babida. Di dalam acara Maryam tu, nang disumbalih adalah burung, lain kambing. Lawan pulang, kadada manatak rambut bayi di dalam acara Maryam tu. Lawan pulang, kadada pambarian ngaran anak tu lantaran Isa sudah dibari ngaran sabalum hari ini.

§ 2:23 2:23 Lihati Keluaran 13:2, 12, 15.

* 2:24 2:24 Saikung imam manyumbalihakan burung-burung nang itu lawan cara nang Allah padahakan dalam Kitab Suci Taurat. (Lihati Ima. 3, 6:24–30, dan 12:6–8)

† 2:25 2:25 Ruh Kudus: Ruh Kudus di sini adalah Ruh Allah. Lihati catatan di Matius 1:19.

‡ 2:26 2:26 Ruh Kudus: Ruh Kudus di sini adalah Ruh Allah. Lihati catatan di Matius 1:19.

§ 2:38 2:38 mambibasakan kuta Yarusalem: Ibukuta Yarusalem mawakili samunyaan banua Israel— nang wayah itu dijajah ulih karajaan Romawi. Di bawah karajaan Romawi, Israel dibagi manjadi propinsi Yudea wan Galilea.

* 2:41 2:41 Hari Raya Paskah: Juriat Nabi Ibrahim biasanya marayaakan Hari Raya Paskah lantaran ribuan tahun sabalumnya pada hari itu, malaikat Allah mambunuh samunyaan anak panuhanya urang Mesir lantaran manyiska juriat Nabi Ibrahim. Tapi anak panuhanya juriat Nabi Ibrahim kada dibunuhnya.

✡ 3:4 3:4 Yes. 40:3

* 3:6 3:5-6 Kutipan Nabi Yesaya Nabi Yahya mangutip Yes. 40:3-5. Marataakan tanah wan mambujurakan jalan baarti bahwa samunyaan nang manggangu urang nang handak maasi'i parintah Tuhan, itu tu musti dijauhi.

† 3:12 3:12 tukang tagih pajak: Juriat Nabi Ibrahim, pada zaman Nabi Isa, dijajah ulih karajaan Roma. Jadi amun saikung juriat Nabi Ibrahim ditunjuk jadi tukang tagih pajak, inya dianggap sudah mahianati bangsanya saurang. Lantaran itu, urang nang ditunjuk jadi tukang tagih pajak dianggap badusa banar ulih samunyaan juriat Nabi Ibrahim. Bubuhannya ni dimuari sualnya amun managih pajak musti inya mamintah labih. Makanya itu, bubuhan tukang tagih pajak ni sugih-sugih.

‡ 3:19 3:19 Bini dangsanaknya banyaran Herodias

* 4:3 4:3 Anak Nang Di Atas: Sabaluman Nabi Isa diranakakan di dunia ini, malaikat Jibril mamadahakan lawan Siti Maryam (Luk. 1:35), “Roh Kudus cagar datang ka ikam wan kuasa Allah cagar manaungi ikam. Lantaran itu pang, anak ikam cagaran suci wan cagaran disambat Anak Nang Di Atas.” Jadi Allah saurang nang mamadahakan Nabi Isa adalah Anak Nang Di Atas sabaluman diranakakan ke dunia ini, dan kita manyambat-Nya ‘Anak Nang Di Atas’ sasuai lawan Firman Allah. Lawan pulang, di Luk. 1:35, dasar bujur bahwa Maryam manianakan Nabi Isa lantaran kuasa Roh Kudus (Yoh. 4:24).

✡ 4:11 4:11 Mzm. 91:12

✡ 4:12 4:12 Ul. 6:16

† 4:16 4:16 Hari Sabat adalah hari istarahat wan sambahyang gasan juriat Nabi Ibrahim

‡ 4:22 4:22 “Wah, ...nang kaya ini:” Urang-urang nang mandangari Nabi Isa baucap nang kaya itu tamasuk urang sakampungan Nabi Isa nang bapatuhan wan Sidin wan mangingat Yusuf— nang dianggap abah-Nya. Wayah itu, Yusuf abahnya Nabi Isa kira-kira sudah maninggal.

§ 4:41 4:41 Sidin manangati ruh-ruh jahat tu manarusakan pandirannya lantaran Sidin kada hakun kadangaran pamuka agama kalu Sidin tu Al Masih. Amun bubuhannya mandangar nang kaya itu, musti bubuhannya mamusuhi Sidin.

* 5:14 5:14 Korban disini adalah dua ikung burung halus (Lihati Imamat 14:1-7).

† 5:17 5:17 Guru-guru ini malajari hukum Nabi Musa nang tadapat di Kitab Suci Taurat.

‡ 5:24 5:24 nang datang matan di surga: Wayah Nabi Isa badiam di dunia, Sidin rancak manyambat diri-Nya “nang datang matan surga.” Nabi Isa manyambat diri-Nya nang kaya itu gasan mamadahi bubuhan pandangar Sidin manganai napa nang disaksiakan Nabi Daniel manganai Tukang Kasalamatan. (Dan. 7:13-14) Nabi Daniel malihat Nabi Isa di surga. Maka Nabi Isa mamakai istillah "nang datang matan di surga" wayah Allah malantik Sidin nang kaya Raja atas samunyuaan nang ada.

* 6:1 4:3 hari Sabat: Manurut aturan agama wayah itu, urang kada bulih bagawi. Tagal ada babarapa nang manapsirakan manganai napa nang dianggap gawian.

† 6:5 5:24 aku, nang datang matan surga: Lihati Lukas 5:24.

‡ 6:7 6:7 Manurut hukum Nabi Musa, urang kada bulih bagawi wayah hari Sabat. Mawagasakan urang dianggap gawian ulih bubuhan tadi. Bila Nabi Isa mawagasakan urang pada hari Sabat, itu dianggap ulih bubuhannnya malanggar hukum Nabi Musa.

§ 6:20 6:20 miskin: Kata 'miskin' di sini bisa baarti bubuhan pangikut Nabi Isa nang sudah maninggalakan harta-harta bubuhannya gasan maumpati Nabi Isa (lihati Lukas 5:11; 18:28).

* 6:21 6:21 lapar: Kata ‘lapar’ di sini bisa baarti lapar tahadap makanan atawa bisa baarti urang nang bubur-bujur handak mangabdi lawan Allah atawa kadua-duannya. Kaina dalam karajaan Allah cagar ada aruh ganal. Lihati Lukas 13:28-29; 22:16, 30.

† 6:42 6:42 Nilai carita tadi: urang kada bulih mangaritik urang lain sualnya bahanu kasalahan inya bisa taganal pada kasalahan urang lain. Lawan pulang inya gin rancak kada sadar wan kasalahannya saurang.

* 7:22 7:22 Kata 'barasih' di kalimat tadi baarti kada najis lagi, dibulihakan pulang basambahyang bajamaah.

† 7:34 7:34 aku, nang datang matan surga: Lihati Luk. 5:24.

‡ 7:36 7:36 Pamuka agama nang dimaksud tu matan aliran Parisi. Urang nang ini lain pangikut Nabi Isa.

* 8:5 8:5 Mahambur banih adalah cara mananam banih pada jaman Nabi Isa.

† 8:27 8:27 Wayah jaman itu, biasanya kuburannya babentuk guha.

‡ 8:54 8:54 Kata 'bapuat' dalam bahasa Banjar Hulu nang artinya sama lawan ‘babangun’ dalam bahasa Banjar Kuala.

* 9:20 9:20 Dalam kitab Suci Taurat, Al Masih dibari kuasa ulih Allah gasan manjalanakan palayanan suci. Wayah itu, Pitrus wan urang-urang matan juriat Nabi Ibrahim maharapakan Al Masih mambibasakan juriat Nabi Ibrahim matan panjajahan musuhnya. Dalam Quran ada tatulis manganai Al Masih nang husus gasan Nabi Isa haja (Al-Imran 3:45, An-Nisa 4:157,171,172, Al-Maidah 5:17, 72, Al-Tawbah, Al-Baraah 9:30, 31).

† 9:22 9:22 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

‡ 9:26 9:26 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

§ 9:28 9:28 Yahya di sini lain Nabi Yahya.

* 9:44 9:4 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

† 9:53 9:53 Wayah zaman Nabi Isa, urang Samaria wan juriat Nabi Ibrahim kada hakun bakawal. Juriat Nabi Ibrahim maanggap urang Samaria najis lantaran kayakinan baagama urang Samaria sudah tacampur lawan adat-adat suku-suku lain.

‡ 9:54 9:54 Dalam babarapa naskah bahari ada jua kata-kata: nang kaya dilakuakan Nabi Elias.

§ 9:58 9:58 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

* 10:12 10:12 Urang-urang nang bagana di kuta Sodom ratusan tahun tadahulu banyak badusa dan Allah bajanji gasan mahukum bubukannya [lihat Kejadian 19]. Panduduk-panduduk Sodom kada tahu rencana Allah gasan mautus saurang Jurusalamat, maka bubuhannya kada parcaya Allah kawa manyalamatakan bubuhannya. Tapi panduduk-warga kuta nang manolak pangikut-pangikut Nabi Isa dan pesannya manganai Jurusalamatnya cagar dihukum labih barat lagi katimbang panduduk-warga kuta Sodom.)

† 10:15 10:15 naraka: Secara harfiah, “Hades”— yaitu wadah gasan bubuhan urang jahat imbah maninggal. Lihat Luk. 16:23; Why. 20:13-14.

‡ 10:19 10:19 kakuatan-kakuatan gaip nang dimaksutakan di sini, adalah contohnya parang maya wan pulasit (Bhs Indo: parang maya=ilmu hitam yang menyebabkan orang menjadi sakit tapi tidak sampai mati; pulasit=membaca-baca yang menjadikan orang kesurupan saja)

§ 10:24 10:25 Pandangar-pandangar Nabi Isa disini tahiran-hiran lantaran pahlawan kisah nang ini adalah urang Samaria wan juriat Nabi Ibrahim maangap urang Samaria najis.

* 10:34 10:34 Ubat tradisional disini adalah 'banyu anggur wan minyak zaitun'.

† 10:34 10:34 Kaladai di sini adalah kaladai urang Samaria.

‡ 10:38 10:38 Rombongan Nabi Isa masih baampah ka kuta Yarusalem (Lihat Lukas 9.53).

* 11:13 11:13 Abah Nang Di Atas: Istillah ini baarti Allah.

† 11:15 11:15 Iblis: Bubuhan musuh Nabi Isa mamakai ngaran Beelzebul nang baarti Iblis. Tapi kita mamakai ngaran 'Iblis' di sini. Iblis adalah katuasamuaan janis ruh jahat.

‡ 11:20 11:20 tanda: Sakira mangarti maksud ayat ini lawan kata 'tanda', coba lihati Luk. 11.16.

§ 11:29 11:30 Nabi Yunus diutus Allah ka kuta Niniwe. Pasan Nabi Yunus adalah urang-urang Niniwe nang mandangarinya musti batobat. Mun kada, cagar dihukum ulih Allah. Pasan Nabi Yunus sama lawan pasan Nabi Isa: musti batobat atawa dihukum ulih Allah. Nabi Yunus baada di dalam parut iwak nang ganal, lawasnya tiga hari tiga malam. Nabi Yunus sudah dianggap mati ulih urang-urang nang manimbainya ka laut. Tagal sidin nang kaya hidup lagi imbah diluak iwak nang ganal tu. Makna nang tasambunyi di situ adalah sasuatu nang mahirip cagar tajadi lawan Nabi Isa. Sidin dianggap sudah mati, tagal imbah tiga hari Sidin hidup pulang.

* 11:30 11:30 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

† 11:31 11:31 ratu nang datang di selatan: Yaitu ratu negara Syeba, nang bajalan jarak kira-kira 1.500 kilometer gasan mangatahui hikmat nang sudah Allah bari'i lawan Nabi Sulaiman. Kisahnya dalam 1Raj. 10:1-13.

‡ 11:34 11:34 mata ikam rusak: Secara harfiah, “mata ikam jahat/bapanyakit.” Nabi Isa lagi bapandir lawan bubuhan pamuka agama— tamasuk anggota-anggota Farisi dan ahli-ahli Taurat. Dalam konteks pasal ini, kita malihat bahwa bubuhannya sudah malihat banyak mujijat nang mambuktiakan bahwa Nabi Isa bujur-bujur diutus Allah, Tapi bubuhannya kaya manjadi buta tahadap samuaan mujijat nang itu (11:29-30)— bahkan bubuhannya baucap bahwa Sidin malakuakan samunyaan lawan Kuasa Iblis. Mata nang rusak jua rancak ditafsirakan nang kaya mata duitan. Lihati Luk. 16:14.

§ 11:34 11:34 Amun mata kita sihat, cahaya lampu kawa masuk. Kaya itu jua amun kita baisi hati tabuka tahadap kabanaran Firman Allah, samunyaan jiwa kita kawa dipanuhi cahaya Firman Allah.

* 11:36 11:36 Amun kita bujur-bujur handak manganal Allah sampai kadada bagian kita nang manolak kabanaran Allah, Allah pacang mambari wahyu dan pangertian lawan kita manganai kabanaran Inya.

† 11:38 11:38 mambasuh tangan … adat kita Adat ini kada tatulis dalam Kitab Suci Taurat. Sakalinya adat nang ini cuma dilakuakan ulih urang-urang aliran Farisi haja. Bubuhannya manculupakan tangan ka dalam banyu, atawa saikung urang mangubui banyu ka tangan bubuhannya. Hal nang ini digawi sabagai syarat dalam agamanya. Lihat Mrk. 7:3-4.

‡ 11:42 11:42 saparsapuluhnya Di dalam Kitab Suci Taurat, juriat Nabi Ibrahim musti mambariakan saparsapuluhnya matan bahan makanan hasil ladangnya (Im. 27:30-32; Ul. 26:12). Hal nang itu tu kada tamasuk hasil tanaman kecil nang kaya nang disambat dalam ayat nang ini. Baarti urang-urang Farisi sudah mambariakan labih daripada tuntutan Kitab Suci Taurat gasan manunjukakan kacakahan bubuhannya maamalakan Kitab Suci Taurat.

§ 11:51 11:51 Habel … Zakaria: Habel adalah urang nang panambaian nang dimati'i manurut Kitab Suci. Zakaria adalah urang nang paampihian nang dimati'i (Kej. 4:8; 2Taw. 24:21).

* 11:52 11:52 Ilmu pangatahuan manganai kasalamatan Allah: Ilmu pangatahuan nang ditulis di sini manunjukakan bahwa Nabi Isa adalah Al Masih nang diutus Allah gasan manyalamatakan urang nang mamparcayaiNya.

* 12:8 12:8 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

† 12:9 12:9 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

‡ 12:10 12:10 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

§ 12:10 12:10 mamfitnah Ruh Kudus: Contoh dusa mamfitnah Roh Kudus adalah wayah urang-urang Farisi baucap, “Nabi Isa mamakai kuasa Iblis.” (Luk. 11:15). Padahal Nabi Isa mamakai kuasa Ruh Kudus di situ.

* 12:21 12:21 mangumpulakan harta di surga: Urang nang ini kada mamparcayai Allah. Inya kada manggunakan hartanya gasan malayani Allah atawa malayani urang.

† 12:23 12:23 tujuan ikam hidup: Arti frasa Nabi Isa di sini dinyatakan di ayat 31.

‡ 12:34 12:35-36 Nang dimaksutakan tuan di sini adalah Nabi Isa (Lihati Luk.12:40).

§ 12:40 12:40 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

* 12:49 12:49 api: Api di ayat ini kawa diibaratakan lawan tiga cara, wan maksud Nabi Isa bisa manyangkut katiga-tiganya. 1) Api diibaratakan bahualan nang cagar tajadi di dunia lantaran Nabi Isa, nang kaya talihat dalam ayat 51. 2) Api diibaratakan caranya Allah kaina mambarasihi sacara ilahi umat-Nya malalui Nabi Isa. 3) Api diibaratakan jua hukuman Allah lawan urang-urang nang kada mamparcayai Nabi Isa.

† 12:50 12:50 maalami pandaritaan nang barat banar: Sacara harfiah, “Aku musti dimandi'i lawan parmandian.”

✡ 12:53 12:53 Mik. 7:6

‡ 12:56 12:56 Mujijat-mujijat nang dilakuakan ulih Nabi Isa mambuktiakan amun Sidin tu Al Masih.

§ 12:59 12:59 panjara...hutang: Kisah Nabi Isa nang ini ada maknanya. Hakim dalam kisah nang ini adalah Allah. Hutang nang harus dibayar adalah dosa-dosa nang baluman ditabusi. Urang nang disidang di pangadilan adalah kita nang cagar di sidang ulih Allah di Hari Kiamat. Urang nang kada mamunahi hutangnya cagar dipanjaraakan. Baarti urang nang kada batobat wan kada mamparcayai Allah lawan utusan-Nya, ditimbai ka naraka.

* 13:9 13:9 manabangnya: Cara urang manilai puhun buah (Luk. 13:9) adalah sama lawan cara Allah manilai kahidupan saikung urang (Luk. 13:5). Jaka urang tu kada batobat wan kada maasi parintah Allah, urang tu kadada nilainya. Lalu inya dimusnahakan.

† 13:19 13:19 bigi sawi nang halus banar Tanaman sawi (atawa sasawi) nang tumbuh di banua Timur Tangah lain kaya sawi nang dikanal di Indonesia. Sawi di Indonesia kada bisa “tumbuh jadi puhun” lalu burung-burung kada bisa jua “ maulah sarang di cikang-cikangnya.” Nang panting dalam kisah nang ini adalah bahwa sasuatu nang dimulai dari kaadaan nang halus banar bisa tumbuh manjadi ganal banar. Kajadian itulah nang diibaratakan lawan karajaan Allah.

‡ 13:21 13:21 banyak banar: Jumlah galapung nang ini, baratnya tiga puluh kilo.

§ 13:28 13:28 mandarita banar: Sacara harfiah, “kertak gigi.”

* 13:32 13:32 hadupan hutan: Binatang ini dalam kabudayaan juriat Nabi Ibrahim manggambarakan urang nang culas, jahat, lawan kada baguna.

* 14:8 14:8 Musiah=kalu ai

† 14:24 14:24 cagar manikmati aruh ganalku ini: Makna tasirat dalam kisah ini adalah bubuhan nang manulak saruannya kada cagar disarui lagi.

‡ 14:26 14:26 mangasihi Aku malabihi: Sacara harfiah, “mamuari lawan”

* 15:8 15:8 sapuluh bigi duit perak: Dalam bahasa aslinya, sapuluh drakma. Satu drakma banilai sama lawan gaji urang sahari.

† 15:22 15:22 jubah nang pambaiknya: Jubah adalah ciri bahwa anak nitu sudah ditarima pulang ulih abahnya.

‡ 15:22 15:22 utas: Dalam kabudayaan Timur Tangah, utas manandaakan kakuasaan dan kahurmatan. Jadi abahnya manunjukakan bahwa anaknya tu lain anak buahnya tapi anaknya saurang!

§ 15:22 15:22 sipatu: Sipatu dipasangakan supaya anaknya tu dianggap urang nang tahurmat, lain anak buah. Wayah anaknya datang, inya masih bapelang.

* 16:6 16:6 jerigen: Satu jerigen baisi kira-kira tiga puluh liter.

† 16:7 16:7 saribu karung gandum Secara harfiah, ukuran “seratus kor.” Satiap kor baisi sapuluh atawa sabanyak dua blas karung gandum nang ganal.

‡ 16:20 16:20 Lasarus Urang miskin Lasarus dalam kisah nang ini babida lawan Lasarus— kawal Nabi Isa nang dihidupakan pulang ulih Nabi Isa dari kematian (Yoh. 11).

§ 16:23 16:23 naraka Sacara harfiah, “Hades.” Hades baarti ‘Sheol’ dalam bahasa Ibrani— yaitu wadah urang mati sambil mahadangi Hari Kiamat. Tagal dalam konteks kisah nang ini, pinanya Lazarus wan urang sugih tu sudah dihakimi.

* 16:23 16:23 dilihatnya...Nabi Ibrahim: Urang badusa kawa balalihatan lawan urang saleh di alam maut (Lihati Lukas 13:28).

† 16:24 16:24 Baginda Nabi: Nabi Ibrahim ibaratnya nang kaya saurang abah gasan samuaan umat nang baiman. Makanya urang sugih tadi mahurmati Nabi Ibrahim di sini.

* 17:5 17:5 Kikira bubuhan pangikut Sidin sadar itu ngalih mamaafi urang nang kaya dipadahakan Sidin di kisah tadi dalam Luk. 17:1-4. Maka bubuhannya maminta nang kaya itu.

† 17:12 17:12 panyakit kulit nang manular: Panyakit kulit nang ini adalah panyakit kusta.

‡ 17:14 17:14 Imam: Imam adalah pamuka agama Yahudi.

§ 17:14 17:14 Tampaiakan awak...imam: Nabi Isa baucap nang kaya ini supaya bubuhan imam kawa mambuktiakan amun awak bubuhan nang bapanyakit kulit tu sudah waras. Itu nang diwajibakan Nabi Musa. Lihati: Im. 14:1-32.

* 17:16 17:16 urang Samaria: Kamungkinan urang Samaria nang ini kada manunjukakan awaknya lawan imam juriat Nabi Ibrahim, sualnya samuaan urang Samaria ditolak wan dianggap najis ulih bubuhan juriat Nabi Ibrahim. Lihati catatan di Luk. 9:53.

† 17:21 17:21 Ayat 21b Kalimat tadi kawa jua ditarjamahakan, “Lantaran Allah mamarintah nang kaya Raja di dalam diri bubuhan ikam masing-masing.”

‡ 17:22 17:22 nang datang matan di surga: Nang ini adalah makna sambatan Nabi Isa gasan diriNya saurang. Lihati Luk. 5:24.

§ 17:30 17:30 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

* 17:31 17:31 di teras rumah: Secara harfiah, “di atas rumah.” Di banua Israel bagian atas rumah-rumah adalah datar wan digunaakan nang kaya urang-urang Indonesia manggunakan teras atawa halaman rumah.

† 17:32 17:32 bini Lot: Samunyaan urang nang mandangar Nabi Isa sudah tahu napa nang tajadi lawan bini Lot. Inya mamantingakan hartanya daripada manaati parintah Allah. Maka inya mati sama nang kaya urang-urang lain nang kada manaati Allah. Lihati Kej. 19:15, 17, dan 26.

‡ 17:35-36 17:36 Ayat 36 Babarapa salinan bahasa Yunani nang kuno manambah kata-kata nang matan Mat. 24:40: Dua ikung lalakian lagi bagawi di pahumaan. Nang saikung cagar dibawa malaikat, nang saikungnya lagi cagar ditinggalakan.

§ 17:37 17:31 Di mana ...bakumpulan.: Ada babarapa tafsiran arti dari paribahasa nang ini. Di antara lain, 1) Kadatangan Nabi Isa kaina cagar jalas talihat. 2) Hukuman Allah pasti cagar manimpa urang-urang nang kada baiman ka Allah.

* 18:8 18:8 nang datang matan di surga: Nang ini adalah makna sambatan Nabi Isa gasan Inya saurang. Lihati Luk. 5:24.

† 18:10 18:10 Pamimpin agama ini matan golongan agama nang disambat 'Urang Parisi'.

‡ 18:12 18:12 Teks asli: 'saparsapuluh'.

§ 18:13 18:13 nang kaya kabiasaan juriat Nabi Ibrahim: Kata-kata ini ditambah supaya pambaca pada jaman wayah ini paham maksud Lukas dalam ayat ini. Kabiasaan badoa pada zaman wayahini [adalah] manundukakan kapala— nang kaya tukang tagih pajak dalam kisah tadi, sadangkan kabiasaan badoa juriat Nabi Ibrahim pada zaman Nabi Isa [adalah] mamanjatakan doa-doanya ka surga dengan manangadah ka atas. Sudah pasti urang Farisi dalam kisah nang ini maumpati kabiasaan badoa dengan manangadah ka atas.

* 18:13 18:13 sambil manitikakan banyu mata: Secara harfiah, “sambil memukul-mukul dadanya.” Dalam kebudayaan orang Yahudi, memukul dada adalah tanda sangat sedih, meratap, dan menyesal. Lihat juga Luk. 23:48.

✡ 18:20 18:20 Kel. 20:12-16; Ul. 5:16-20

† 18:22 18:22 Juali ...ka urang miskin.: Nabi Isa manujukakan urang ini masih ada sabuting parintah nang baluman inya taati. Dalam senarai parintah Allah nang Allah bari ka Nabi Musa, parintah nang paampihan adalah: “Janganlah mahandaki ampun orang.” Dosa nang itu nang mahalangi urang nang itu baulihi hidup nang kakal.

‡ 18:24 18:24 Ngalihnyalah...ka karajaan Allah: Urang nang labih mamparcayai duitnya lawan hartanya daripada mamparcayai Allah, inya tupang nang kada kawa masuk karajaan Allah.

✡ 18:28 18:28 Luk. 5:1-11

§ 18:31 18:31 Nang Datang Matan Di Surga: Nang ini adalah makna sambatan Nabi Isa gasan Inya saurang. Lihati Luk. 5:24.

* 18:38 18:38 Juriat Nabi Daud: Dalam teks aslinya: ‘Anak Daud’. Urang sudah mulai manggalari Nabi Isa kaya itu lantaran malaikat Jibril mamakai istilah itu sabaluman Nabi Isa diranakakan. Lihati jua Luk. 1:27, 32, 69; 2:4-7, 11; 3:31 dan 20:41-44. Lawan pulang, sabalum Nabi Isa diranakakan, nabi-nabi bahari gin sudah banubuat bahawa Juru Salamat cagar datang dari juriat Raja Daud. Jadi banyak urang juriat Nabi Ibrahim manyambatakan-Nya ‘Juriat Nabi Daud’. Lantaran nubuat nabi-nabi itu, bubuhannya bapikir jua, “Sidin cagar mawagasakan urang sakit wan urang picak.” Maka urang picak nang ini sudah tahu bahawa Nabi Isa lain pada urang biasa. Lihati Yes. 29:18-19; 35:4-6; 42:6-7.

* 19:7 19:7 urang nang badusa: Lihat catatan di Luk. 3:12.

† 19:10 19:10 Nang Datang Matan Di Surga: Nang ini adalah makna sambatan Nabi Isa gasan Inya saurang. Lihati Luk. 5:24.

‡ 19:13 19:13 satu kilo uang perak: Bahasa Yunani: 10 minas dibagiakan ka 10 urang. Jadi satiap urang baulihi satu mina. Satu mina sama nilainya lawan gaji tiga bulan.

✡ 19:38 19:38 Mzm. 118:25-26

§ 19:38 19:38 Di Luk. 13:35, Nabi Isa banubuat bahwa perkataan-perkataan nang ini cagar diucapakan pulang wayah Sidin datang pulang ka kuta Yarusalim.

* 19:45 19:45 halaman Bait Allah: Halaman Bait Allah kada bulih dipakai gasan bajualan.

✡ 19:46 19:46 Yes. 56:7, Yer. 7:11

* 20:4 20:4 Allahkah Di sini wan ayat 5, sacara harfiah, “matan di surga.”

✡ 20:17 20:17 Mzm. 118:22; 1Ptr. 2:4, 7

† 20:22 20:22 wajiblah...atawa kada: Nabi Isa tahu jaka Sidin manyahut ‘Wajib!’, Sidin bisa dituduh mahianati bubuhan pamuka agama. Tapi jaka Sidin manyahut ‘kada wajib’, Sidin bisa dituduh malawan pamarintah Roma.

‡ 20:27 20:27 pamuka agama ...Saduki: Urang-urang Saduki kada parcaya bahwa urang mati kawa dihidupakan pulang, kada parcaya adanya malaikat Allah wan kada parcaya adanya Ruh Kudus atawa ruh jahat. Lihati Kis. 23:8.

§ 20:37 20:37 Nabi Isa baucap nang kaya ini karna amun Allah bapadah Inya tu Tuhan urang nang sudah lawas mati (Nabi Ibrahim, dll), itu baarti katiga-tiga nabi tu musti hidup wayah Allah bapandir wan Nabi Musa. Maka Nabi Ibrahim, Nabi Ishak, wan Nabi Yakub musti dihidupakan pulang ulih Allah.

* 20:42 20:42 Manurut kabudayaan urang Ibrani, nang dibari kahormatan wan kakuasaan duduk di subalah kanan. Lihati Mzm. 110:1.

† 20:47 20:47 Lihati Lk. 11:43

✡ 21:6 21:6 1 Raja 9:6–9; Dan. 9:26; Mic. 3:5–12; Mal. 4:1–2.

* 21:18 21:18 jangan gair: Bahasa Yunani: “Bahkan sahalai rambut ikam gin kadada nang cagar hilang!” nang baarti “jangan gair”

✡ 21:22 21:22 1 Raja 9:6–9; Dan. 9:26; Mic. 3:5–12; Mal. 4:1–2.

† 21:27 21:27 Nang Datang Matan Di Surga: Nang ini adalah makna sambatan Nabi Isa gasan Inya saurang. Lihati Luk. 5:24.

* 22:1 22:1 parayaan ...Paskah: Parayaan nang ini bamula pada parayaan hari raya Ruti Kada Baragi dan balangsung salawas lapan hari— di mana ada dua kali Hari Sabat. Kadua parayaan dirayaakan sacara basamaan. Lihati Kel. 12 dan catatan di Luk. 22:16.

† 22:16 22:16 arti parayaan Paska... Karajaan Allah: Paskah dalam bahasa aslinya baarti “balalu.” Pada parayaan Paskah nang ini, bubuhan pangikut Nabi Isa masih taingat waktu malaikat maut melewati rumah-rumah juriat Nabi Ibrahim nang sudah baciri lawan darah domba dan masuk ke dalam setiap rumah orang Mesir (nang kada baciri lawan darah domba) gasan mambunuh satiap anak lalakian nang panuhannya. Imbah malihat mujijat paampihan nang itu, maka raja Mesir manyuruh juriat Nabi Ibrahim kaluar dari Mesir. (Kel. 2:1-51) Pada malam Perayaan Paskah nang panambaian di Mesir, juriat Nabi Ibrahim sudah maciri'i lawan darah domba pada lawang rumah bubuhannya. Nabi Isa bagaikan domba Paskah gasan kita. Nang kaya malaikat maut melewati rumah-rumah juriat Nabi Ibrahim di Mesir, nang kaya itu jua kita diselamatakan dari hukum Allah akibat dosa-dosa kita karena darah Nabi Isa. Waktu juriat Nabi Ibrahim makan domba Paskah, manurut paraturan Nabi Musa tulang domba itu kada boleh dipatahakan. Bubuhan panulis Kitab Suci Injil manulisakan bahwa tulang Nabi Isa jua kada dipatahakan wayah Sidin masih di kayu bapalang. Jadi wayah ini Hari Raya Paskah malambangakan kasalamatan kita dengan pangurbanan Nabi Isa dan kabaikan hati Allah. Dan kaina wayah kita bapistaan pada bamulanya karajaan Allah, arti dari Hari Raya Paskah cagar manjadi nyata.

✡ 22:21 22:21 Mzm. 41:10.

‡ 22:22 22:22 Nang Datang Matan Di Surga: Nang ini adalah makna sambatan Nabi Isa gasan Inya saurang. Lihati Luk. 5:24.

§ 22:30 22:30 mamerintah … kadua balas suku juriat Nabi Secara harfiah, “mangadili kadua balas suku juriat Nabi Ibrahim.” [Kemungkinan besar/Kaluay] artinya ‘kadua belas suku juriat Nabi’ di sini tamasuk barataan umat Allah nang masuk karajaan Allah kaina— artinya tamasuk bangsa manapun. (Gal. 3:26-29; 6:16; Luk. 13:29).

* 22:31 22:31 Teks asli: ...Iblis sudah dibari ijin ulih Allah gasan manampi'i bubuhan ikam nang kaya urang manampi'i gandum pakai nyiru.

† 22:35 22:35 Teks asli: ...disuruh tulakan, kada disangui epok, kadut atawa sandal...

‡ 22:36 22:36 Ada dua tafsiran gasan kalimat nang ini. Tafsiran nang panambaian adalah bubuhan pangikut Sidin harus basiap-siap gasan pandaritaan lantaran Nabi Isa pacangan dimatiꞌi urang. Tafsiran nang kadua adalah Nabi Isa lagi mancerminakan pikiran bubuhan pangikut Sidin, artinya bubuhannya nang handak mambawa padang, ipok, lawan kadut.

✡ 22:37 22:37 Yes. 53:12

§ 22:40 22:40 Teks asli: Badoa tarus supaya jangan gugur dalam pancubaan.

* 22:46 22:46 Teks asli: Badoa tarus supaya jangan gugur dalam pancubaan.

† 22:47 22:47 diciumnya: Cara nang ini wajar haja dalam kabudayaan urang Ibrani gasan basalaman.

‡ 22:48 22:48 Nang Datang Matan Di Surga: Nang ini adalah makna sambatan Nabi Isa gasan Inya saurang. Lihati Luk. 5:24.

§ 22:67 22:67 Al Masih: Istilah 'Al Masih' adalah suatu jabatan nang baarti Raja Panyalamat Manusia. Istilah ini lain sabuah ngaran. Lihat catatan di Luk. 2:11.

* 22:69 22:69 Nang Datang Matan Di Surga: Nang ini adalah makna sambatan Nabi Isa gasan Inya saurang. Lihati Luk. 5:24.

* 23:2 23:2 Inya manangati ...Kaisar: Nabi Isa dituduh nang kada bujur di sini. Lihati Luk. 20:21-24.

† 23:26 23:26 Imbah … dicambuki Urutannya nang kaya ini malangkapi kisah nang ini sesuai lawan nang tatulis di Mat. 27:26-31 wan Mrk. 15:16-20. Kira kira Lukas kada manulis manganai Nabi Isa dicambuki lantaran pambaca-pambaca pada jaman Lukas tahu bahwa urang nang [dijatuhakan/dijatuhi] hukuman mati salalu dicambuki dahulu, hanyar dimati'i.

‡ 23:26 23:26 disuruh manyahan Di samuaan propinsi nang manjadi daerah jajahan pemerintah Roma, samuaan prajurit Roma dibulihakan manyuruh masyarakat gasan manyahan barang apa haja. Kejadian ini manunjukakan bahwa Nabi Isa saurang kada [kawa/mampu] lagi manyahan kayu bapalang nang itu.

§ 23:30 23:30 Timbuni ja kami: Wayah itu urang cagar baucap nang kaya itu lantaran labih baik mati [daripada/amun cagaran] manarima pandaritaan nang kaya itu.

✡ 23:30 23:30 Hos. 10:8

* 23:31 23:31 Teks asli: Sabab amun tahadap kayu nang masih hidup, urang sudah baulah kayaini, napa lagi nang pacang diulah bubuhannya tahadap kayu nang sudah karing!

† 23:33 23:33 bukit ...Tangkurak: Ngaran Golgota— nang baarti ‘wadah tangkurak’ dalam bahasa Ibrani. Dalam bahasa Roma, itu disambat ‘Kalvari’. Bukit nang itu baada di subalah utara kuta Yarusalem. Kabalujuran di bukit nang itu ada batu ganal nang bantuknya nang kaya tangkurak. Makanya dingarani 'Tangkurak.'

‡ 23:34 23:34 mambagiakan...baundi: Kata-kata ini mirip Zabur. 22:18.

§ 23:45 23:45 kain pahalat Bait Allah: Kain pahalat nang itu adalah kain kandal nang salalu dipasang di Ruang Kudus di Bait Allah. Kain tu manggambarakan pamisah antara manusia lawan Tuhan. Arti rohani ini dijalasakan di Kitab Ibrani, fasal 9— yaitu bahwa kadada halangan lagi nang mahalangi manusia batamu lawan Allah. (Lihati Kel. 26:31-33, Ibr. 9:1-8.)

✡ 23:46 23:46 Mzm. 31:6

* 24:1 24:1 hari Ahad: Teks asli: hari panambaian minggu nang itu.

† 24:2 24:2 panutup kuburan: Batu panutup dipakai ulih juriat Nabi Ibrahim sakira mayat tu kada dicuntan urang atawa diganggu binatang.

‡ 24:7 24:7 Nang Datang Matan Di Surga: Nang ini adalah makna sambatan Nabi Isa gasan Inya saurang. Lihati Luk. 5:24.

✡ 24:7 24:7 Luk. 18:31-34

§ 24:36 24:36 Assalamu alaikum: Teks asli: “Sajahteralah bubuhan ikam.”